UE

Proiect

**PARLAMENTUL REPUBLICII MOLDOVA**

**L E G E**

**privind achizițiile în sectorul energetic, al apei, al transporturilor și al serviciilor poștale**

Prezenta lege transpune parțial Directiva 2014/25/UE a Parlamentului European și a Consiliului din 26 februarie 2014 privind achizițiile efectuate de entitățile care își desfășoară activitatea în sectoarele apei, energiei, transporturilor și serviciilor poștale și de abrogare a Directivei 2004/17/CE, publicată în Jurnalul Oficial al UE Nr. 94 din 28 martie 2014, astfel cum a fost ultima oară modificată prin Regulamentul delegat (UE) 2017/2364 al Comisiei din 18 decembrie de modificare a Directivei 2014/25/UE a Parlamentului European și a Consiliului în ceea ce privește pragurile de aplicare pentru procedurile de atribuire a contractelor de achiziții publice.

Parlamentul adoptă prezenta lege organică.

**Capitolul I**

**DISPOZIȚII GENERALE**

**Articolul 1.** Domeniul de aplicare a legii

(1) Prezenta lege se aplică contractelor de achiziție sectoriale, cu excepția celor specificate în capitolul III, a căror valoare estimată, fără taxa pe valoarea adăugată, este egală cu sau mai mare decât următoarele praguri:

1. pentru contractele de produse și de servicii, precum și pentru concursurile de soluții - 800 000 de lei;
2. pentru contractele de lucrări - 2 000 000 de lei;
3. pentru contractele de achiziții care au ca obiect servicii sociale și alte servicii specifice enumerate în anexa nr.2 – 1 000 000 de lei.

(2) În sensul prezentei legi, achiziția sectorială înseamnă achiziționarea, prin intermediul unui contract de bunuri, lucrări sau servicii, de către una sau mai multe entități contractante de la operatori economici aleși de către aceste entități contractante, cu condiția că bunurile, lucrările sau serviciile sunt destinate pentru desfășurarea unei activități prevăzută de art.9-15.

(3) Domeniul de aplicare al prezentei legi nu include serviciile de interes general fără caracter economic.

(4) În cazul în care tratatul internaţional la care Republica Moldova este parte stabileşte alte norme decît cele prevăzute de prezenta lege, se aplică normele tratatului internaţional.

(5) Contractele de achiziții a căror valoare estimată, fără taxa pe valoarea adăugată, nu depășește pragurile menționate la alin.(1) sunt reglementate de Guvern.

**Articolul 2.** Noțiuni principale

În sensul prezentei legi, următoarele noțiuni semnifică:

*activități de achiziție auxiliare* – activități care constau în furnizarea de asistență și suport pentru activitățile de achiziție în una dintre următoarele forme:

a) infrastructura tehnică care să permită entităților contractante să atribuie contracte de achiziții ori să încheie acorduri-cadru pentru bunuri, lucrări sau servicii;

b) consilierea cu privire la inițierea și desfășurarea procedurilor de achiziție;

c) inițierea și desfășurarea procedurilor de achiziție în numele și în beneficiul entităților contractante în cauză;

*activități de achiziție centralizate* – activități desfășurate în mod permanent în una dintre următoarele forme:

a) achiziționarea de bunuri și/sau servicii destinate entităților contractante;

b) atribuirea de contracte de achiziții sau încheierea de acorduri-cadru pentru bunuri, servicii și lucrări destinate entităților contractante;

*autoritate centrală de achiziție* – autoritate contractantă care desfășoară activități de achiziție centralizate și, după caz, activități de achiziție auxiliare;

*candidat* – orice operator economic care a solicitat o invitație de participare sau a fost invitat să participe la o procedură de licitație restrânsă, negociere cu sau fără publicarea prealabilă a unui anunț de participare, dialog competitiv sau parteneriat pentru inovare;

*candidatură* – documente prin care un candidat îşi demonstrează eligibilitatea, capacitatea de exercitare a activităţii profesionale, capacitatea economică şi financiară, capacitatea tehnică şi profesională, standardele de asigurare a calităţii şi de protecţie a mediului, în vederea obţinerii invitaţiei de participare pentru depunerea ulterioară a ofertei, în cazul unei proceduri de licitaţie restrînsă, negociere cu sau fără publicarea prealabilă a unui anunţ de participare, dialog competitiv sau parteneriat pentru inovare;

*cerințe de etichetare* – cerințe pe care trebuie să le îndeplinească bunurile, lucrările, serviciile, procesele sau procedurile în cauză pentru a obține o anumită etichetă;

*ciclu de viață* – toate etapele consecutive și/sau interconectate, inclusiv cercetarea și dezvoltarea care urmează a fi efectuate, producția, comercializarea și condițiile acesteia, transportul, utilizarea și întreținerea, pe durata existenței unui bun sau a unei lucrări ori a prestării unui serviciu, de la achiziția materiilor prime sau generarea resurselor până la eliminare, curățarea amplasamentului și încheierea serviciului sau a utilizării;

*concurs de soluții* – procedură care permite entității contractante să achiziționeze un plan sau un proiect, în special în domeniul amenajării teritoriului, al proiectării urbanistice și peisagistice, al arhitecturii sau al prelucrării datelor, prin selectarea acestuia pe baze concurențiale de către un juriu, cu sau fără acordarea de premii;

*contract de achiziții de bunuri, lucrări și servicii* – contract cu titlu oneros, încheiat în scris între unul sau mai mulți operatori economici și una sau mai multe entități contractante, care are ca obiect achiziția de bunuri, executarea de lucrări sau prestarea de servicii;

*contract de achiziții de bunuri* – contract de achiziții care are ca obiect achiziția de bunuri, cumpărarea lor în rate, locațiunea sau leasingul cu sau fără opțiune de cumpărare. Un contract de achiziții care are ca obiect furnizarea de bunuri și care acoperă, în mod suplimentar, lucrări de montaj și de instalare este considerat contract de achiziții de bunuri;

*contract de achiziții de lucrări* – contract de achiziții care are ca obiect:

a) execuția sau proiectarea și execuția de lucrări legate de una dintre activitățile prevăzute în anexa nr.1;

b) execuția sau proiectarea și execuția unei construcții, alta decât cele prevăzute la lit.a);

c) realizarea, prin orice mijloace, a unei construcții care corespunde cerințelor stabilite de entitatea contractantă care exercită o influență determinantă asupra tipului sau proiectului lucrării;

*contract de achiziții de servicii* – contract de achiziții care are ca obiect prestarea de servicii, altele decât cele care fac obiectul unui contract de achiziții de lucrări;

*documentație de atribuire* – document care cuprinde cerințele, criteriile, regulile și alte informații necesare pentru a asigura operatorilor economici o informare completă, corectă și explicită cu privire la cerințele sau elementele achiziției, obiectul contractului și modul de desfășurare a procedurii de atribuire, inclusiv specificațiile tehnice ori documentul descriptiv, condițiile contractuale propuse, formatele de prezentare a documentelor de către ofertanți/candidați, informațiile privind obligațiile generale aplicabile;

*etichetă* – orice document, certificat sau atestare care confirmă că bunurile, lucrările, serviciile, procesele sau procedurile în cauză îndeplinesc anumite cerințe;

*furnizor de servicii de achiziție* – orice persoană fizică sau juridică de drept public sau privat care oferă pe piață activități de achiziție auxiliare;

*inovare* – realizarea unui bun, serviciu sau proces nou ori îmbunătățit în mod semnificativ, care include, dar nu se limitează la procese de producție, clădire sau construcție, noi metode de comercializare sau noi metode de organizare a practicii comerciale, a locului de muncă sau a relațiilor externe, inclusiv cu scopul de a contribui la soluționarea provocărilor sociale sau de a sprijini creșterea inteligentă, ecologică și favorabilă incluziunii;

*construcție* – rezultat al unui ansamblu de lucrări de construcție de clădiri sau lucrări de geniu civil, suficient în sine pentru a îndeplini o funcție economică sau tehnică;

*mijloace electronice* – echipamente electronice de procesare, inclusiv compresie digitală, și de stocare a datelor difuzate, transmise și recepționate prin cablu, radio, mijloace optice sau prin alte mijloace electromagnetice;

*ofertant* – operator economic care a prezentat o ofertă în cadrul procedurii de atribuire a contractului de achiziții;

*operator economic* – orice persoană fizică sau juridică, orice entitate publică sau asociație a acestor persoane și/sau entități care furnizează bunuri, execută lucrări și/sau prestează servicii pe piață;

*referinţă tehnică* – orice specificaţie elaborată de organismele de standardizare, inclusiv europene, alta decît standardele oficiale, în conformitate cu procedurile adaptate în funcţie de evoluţia cerinţelor pieţei;

*specificaţie tehnică*:

a) în cazul contractelor de achiziţii de lucrări, ansamblul cerinţelor tehnice, cuprinse în special în documentaţia de atribuire, care definesc caracteristicile pe care trebuie să le aibă un material, un bun furnizat, astfel încît acesta să poată fi utilizat în scopul urmărit de entitatea contractantă. Aceste caracteristici includ nivelurile de performanţă ecologică, proiectarea pentru toate tipurile de utilizări (inclusiv accesul pentru persoanele cu dizabilităţi) şi evaluarea conformităţii, performanţele, siguranţa sau dimensiunile, inclusiv procedurile pentru asigurarea calităţii, terminologia, simbolurile, testările şi metodele de testare, ambalarea, marcarea şi etichetarea, instrucţiunile de utilizare, precum şi metodele şi procesele de producţie în toate etapele ciclului de viaţă al lucrărilor. Caracteristicile includ, de asemenea, normele de proiectare şi calculare a costurilor, condiţiile de testare, de control şi de recepţie a lucrărilor, precum şi tehnicile sau metodele de construcţie şi toate celelalte condiţii cu caracter tehnic pe care entitatea contractantă este în măsură să le prevadă, conform unor reglementări generale sau specifice, în ceea ce priveşte lucrările finalizate şi materialele sau componentele acestora;

b) în cazul contractelor de achiziţii de bunuri sau de servicii, o specificaţie menţionată într-un document pentru a defini caracteristicile pe care trebuie să le aibă un bun sau serviciu, precum nivelurile de calitate, nivelurile de performanţă ecologică, proiectarea pentru toate tipurile de utilizări (inclusiv accesul pentru persoanele cu dizabilităţi) şi evaluarea conformităţii, performanţele, utilizarea bunului, siguranţa sau dimensiunile acestuia, inclusiv cerinţele aplicabile bunului în ceea ce priveşte denumirea sub care este comercializat, terminologia, simbolurile, testările şi metodele de testare, ambalarea, marcarea şi etichetarea, instrucţiunile de utilizare, procesele şi metodele de producţie în toate etapele ciclului de viaţă al bunului sau al serviciului, precum şi procedurile de evaluare a conformităţii;

*specificaţie tehnică comună* – specificaţie tehnică elaborată în conformitate cu o procedură recunoscută de statele membre ale Uniunii Europene şi publicată în Jurnalul Oficial al Uniunii Europene;

*scris*/*în scris* – orice ansamblu de cuvinte sau cifre care poate fi citit, reprodus și apoi comunicat, inclusiv informațiile transmise și stocate prin mijloace electronice.

**Articolul 3.** Autorități contractante

(1) Autorităţi contractante sînt autorităţile publice, definite în legislaţia Republicii Moldova, persoanele juridice de drept public, asociaţii ale acestor autorităţi sau persoane.

(2) Persoană juridică de drept public este orice entitate care întruneşte cumulativ următoarele condiţii:

a) este constituită pentru a răspunde exclusiv unor necesităţi de interes general, fără caracter industrial sau comercial;

b) dispune de personalitate juridică;

c) activitatea acesteia este asigurată cu bani publici sau gestiunea acesteia constituie obiectul controlului din partea autorităţilor publice ori a altor persoane juridice de drept public, sau consiliul ei de administraţie, de conducere ori de supraveghere este format, în proporţie de peste 50%, din membri numiţi de către entităţile menţionate.

(3) Autoritate contractantă este şi o asociaţie de autorităţi contractante, membrii căreia desemnează din rîndul lor, prin act juridic civil, o persoană juridică care îi reprezintă, în calitate de achizitor unic, în raporturile cu orice operator economic.

**Articolul 4.** Entități contractante

(1) Entitatea contractantă este:

a) autoritatea contractantă sau întreprinderea publică, care desfășoară una dintre activitățile menționate la art.9-15;

b) oricare persoană juridică, alta decît cea prevăzută la lit. a), care desfășoară una din activitățile prevăzute în art.9-15, care funcţionează în baza unor drepturi speciale sau exclusive acordate de o autoritate competentă, conform legislației.

(2) Întreprindere publică este orice persoană juridică, care desfăşoară activităţi economice și asupra căreia autoritățile contractante pot exercita direct sau indirect o influență dominantă, în virtutea dreptului lor de proprietate, a participării financiare a acestora sau a regulilor ce o guvernează.

(3) O influență dominantă din partea autorităților contractante se va considera în oricare dintre următoarele cazuri în care aceste autorități, în mod direct sau indirect:

a) dețin majoritatea capitalului subscris al întreprinderii;

b) controlează majoritatea voturilor aferente acțiunilor emise de întreprindere;

c) pot desemna mai mult de jumătate din organul administrativ, de conducere sau de supraveghere al întreprinderii.

(4) În sensul prezentului articol, drepturi speciale sau exclusive însemnă drepturile oferite de către o autoritate competentă, prin orice prevedere legislativă, normativă sau administrativă, efectul căreia este de a limita exercitarea activităților definite în art.9-15, pentru una sau mai multe entități, care în mod substanțial afectează abilitatea altor entități de exercitare a unei astfel de activități.

(5) Drepturile care au fost oferite prin intermediul unei proceduri în care a fost asigurată o publicitate adecvată și în cazul în care oferirea unor astfel de drepturi s-a bazat pe criteriile obiective, nu constituie drepturi speciale sau exclusive în sensul alin.(4).

**Articolul 5.** Exercitarea atribuţiilor de către entităţile contractante

(1) Entitatea contractanta îşi exercită atribuţiile prin intermediul unui grup de lucru. În funcţie de obiectul achiziţiei, entitatea contractantă poate crea unul sau mai multe grupuri de lucru.

(2) Grupul de lucru se creează printr-o decizie specială (ordin) sau dispoziţie, din cel puţin 3 membri, inclusiv conducătorul grupului de lucru – persoana care deţine dreptul de prima semnătură în entitatea corespunzătoare sau persoana numită de aceasta şi secretarul grupului de lucru.

(3) Entitatea contractantă este responsabilă de executarea şi gestionarea contractelor de achiziţii în termenele şi condiţiile prevăzute de acestea.

(4) Entitatea contractantă este în drept să atragă, în caz de necesitate, în componenţa grupului de lucru, în calitate consultanți, specialişti şi experţi din domeniul în care se efectuează achiziţia. În caz de necesitate, printr-o decizie specială (ordin) sau dispoziţie, specialiștii și experţii sunt atraşi în grupul de lucru, cu drept de vot.

(5) Pentru a evita situațiile ce pot afecta modul de funcționare a grupului de lucru, printr-o decizie specială (ordin) sau dispoziţie se va stabili un portofoliu de membri supleanţi care, în caz de necesitate, vor deveni membri cu drepturi depline în cadrul grupului de lucru.

**Articolul 6.** Achiziții mixte

(1) Contractele care au ca obiect două sau mai multe tipuri de achiziţii reglementate de prezenta lege (de bunuri, lucrări sau servicii) se atribuie în conformitate cu dispoziţiile aplicabile pentru tipul de achiziţie ce caracterizează obiectul principal al contractului în cauză.

(2) În cazul contractelor mixte care au ca obiect atît servicii sociale şi alte servicii specifice, cît şi alte servicii, precum şi în cazul contractelor mixte care au ca obiect atît servicii, cît şi bunuri, obiectul principal se determină în funcţie de cea mai mare valoare estimată a serviciilor sau a bunurilor respective.

 (3) În cazul contractelor care au ca obiect atît achiziţii reglementate de prezenta lege, cît şi achiziţii reglementate de alte acte normative, iar diferitele părți ale contractelor se pot separa obiectiv entitatea contractantă are dreptul să aleagă între a atribui contracte distincte pentru părţi separabile sau a atribui un singur contract.

(4) În cazul în care entitatea contractantă alege să atribuie contracte distincte pentru părţile separate, decizia cu privire la regimul juridic care se aplică fiecăruia dintre aceste contracte distincte se ia în funcţie de caracteristicile fiecărei părţi avute în vedere.

(5) În cazul în care entitățile contractante aleg să atribuie un singur contract, se vor aplica alin. (6) și (7).

(6) Un contract, care are drept obiectiv includerea mai multor activități, cade sub incidența regulilor aplicabile activității pentru care contractul este destinat în primul rînd.

(7) În cazul contractelor, în care în mod obiectiv este imposibil de determinat pentru care activitate contractul este destinat în primul rînd, se aplică următoarele reguli:

a) dacă una din activitățile pentru care este preconizat contractul, cade sub incidența prezentei legi, iar celelalte cad sub incidența Legii nr.131/2015 privind achizițiile publice, contractul va fi atribuit în conformitate prevederile Legii nr.131/2015 privind achizițiile publice;

b) dacă una din activitățile pentru care este preconizat contractul, cade sub incidența prezentei legi, iar celelalte cad sub incidența Legii nr.121/2018 cu privire la concesiunile de lucrări și concesiunile de servicii, contractul va fi atribuit în conformitate cu prezenta lege;

c) dacă una din activitățile pentru care este preconizat contractul, cade sub incidența prezentei legi, iar celelalte nu cad nici sub incidența acestei legi, nici a Legii nr.131/2015 privind achizițiile publice sau a nr.121/2018 cu privire la concesiunile de lucrări și concesiunile de servicii, nici a Legii nr. 179/2008 cu privire la partneriatul public privat, contractul se va atribui în conformitate cu prezenta lege.

(8) Decizia de atribuire a unui singur contract sau de atribuire a mai multor contracte separate nu poate fi luată în scopul excluderii contractului sau a contractelor din domeniul de aplicare al prezentei legi sau, după caz, al Legii nr. 131/2015 sau al Legii nr. 121/2015

**Articolul 7.** Modalităţi de calculare a valorii estimate a contractelor de achiziţii sectoriale şi planificarea acestora

(1) Calcularea valorii estimate a unui contract de achiziţii sectoriale se bazează pe valoarea totală spre plată, fără taxa pe valoarea adăugată, estimată de entitatea contractantă. Structura valorii totale spre plată include orice formă de remunerare, inclusiv orice fel de premii, taxe, comisioane, profit obţinut şi/sau plata de prime sau plăţi în beneficiul ofertanţilor, ţinînd cont, totodată, de orice formă de opţiune posibilă şi de eventualele extinderi ale contractului.

(2) În cazul în care entitatea contractantă este compusă din unităţi operaţionale separate, se ţine cont de valoarea totală estimată pentru toate unităţile operaţionale luate separat. Dacă o unitate operaţională este responsabilă în mod independent pentru achiziţiile sale sau pentru anumite categorii ale acestora, valorile se pot estima la nivelul unităţii în cauză.

(3) Entitatea contractantă nu are dreptul să utilizeze metode de calcul al valorii estimate a achiziţiei cu scopul de a evita aplicarea procedurilor de atribuire prevăzute de prezenta lege.

(4) Valoarea estimată a contractului de achiziţii sectoriale se determină înainte de iniţierea procedurii de atribuire a contractului respectiv. Această valoare trebuie să fie valabilă la momentul transmiterii spre publicare a anunţului de participare sau, în cazul în care procedura de atribuire nu presupune publicarea unui astfel de anunţ, la momentul transmiterii invitaţiei de participare.

(5) În cazul în care entitatea contractantă îşi propune să încheie un acord-cadru, valoarea estimată se consideră a fi valoarea maximă estimată, fără taxa pe valoarea adăugată, a tuturor contractelor de achiziţii ce se anticipează că vor fi atribuite în baza acordului-cadru respectiv pe întreaga sa durată.

(6) În cazul în care entitatea contractantă îşi propune să utilizeze un sistem dinamic de achiziţie, valoarea estimată se consideră a fi valoarea maximă estimată, fără taxa pe valoarea adăugată, a tuturor contractelor de achiziţii ce se anticipează că vor fi atribuite prin utilizarea sistemului dinamic de achiziţie respectiv pe întreaga sa durată.

(7) În cazul parteneriatelor pentru inovare, se ia în considerare valoarea maximă estimată, fără taxa pe valoarea adăugată, a activităţilor de cercetare şi dezvoltare care urmează să aibă loc pe durata tuturor etapelor parteneriatului avut în vedere, precum şi a bunurilor, serviciilor sau lucrărilor care urmează să fie elaborate şi achiziţionate la sfîrşitul parteneriatului respectiv.

(8) În cazul în care entitatea contractantă îşi propune să achiziţioneze lucrări pentru care urmează să pună la dispoziţie executantului materiale, utilaje, echipamente tehnologice sau orice alte amenajări şi dotări necesare execuţiei lucrărilor, valoarea estimată a acestor contracte de achiziţii trebuie să includă atît costul lucrărilor care urmează a fie executate, cît şi valoarea totală a facilităţilor menţionate.

(9) În cazul în care o lucrare permite execuţia pe obiecte/loturi pentru care entitatea contractantă îşi propune să atribuie, unuia sau mai multor executanţi, contracte distincte de achiziţii de lucrări, valoarea estimată trebuie determinată avîndu-se în vedere valoarea cumulată a tuturor obiectelor/loturilor care intră în componenţa lucrării respective. În cazul în care valoarea cumulată a tuturor obiectelor/loturilor care intră în componenţa lucrării respective depăşeşte pragul prevăzut la art.1 alin.(1) lit. b), entitatea contractantă are dreptul de a nu aplica prezenta lege numai pentru obiectele/loturile care îndeplinesc, în mod cumulativ, următoarele condiţii:

a) valoarea estimată, fără taxa pe valoarea adăugată, a obiectului/lotului respectiv este mai mică de sau egală cu 2 000 000 de lei;

b) valoarea estimată cumulată a obiectelor/loturilor pentru care se aplică prezenta excepţie nu depăşeşte 20% din valoarea estimată totală a lucrării.

(10) În cazul în care entitatea contractantă îşi propune să achiziţioneze bunuri similare sau servicii, dar defalcate pe loturi a căror achiziţionare face obiectul unor contracte distincte, valoarea estimată se consideră a fi valoarea cumulată a tuturor loturilor. În cazul în care valoarea cumulată a tuturor loturilor depăşeşte pragul prevăzut la art.1 alin.(1) lit. a), entitatea contractantă aplica prezenta lege la atribuirea fiecărui lot. Entitatea contractantă are dreptul de a nu aplica prezenta lege numai pentru loturile care îndeplinesc, în mod cumulativ, următoarele condiţii:

a) valoarea estimată, fără taxa pe valoarea adăugată, a lotului respectiv este mai mică de sau egală cu 800 000 de lei;

b) valoarea estimată cumulată a loturilor pentru care nu se aplică prezenta lege nu depăşeşte 20% din valoarea estimată totală a bunurilor sau serviciilor care urmează să fie furnizate sau prestate.

(11) În cazul în care entitatea contractantă îşi propune să atribuie un contract de achiziţii de bunuri sau servicii care trebuie reînnoit în decursul unei anumite perioade, estimarea valorii acestui contract trebuie să aibă ca bază de calcul:

a) fie valoarea totală a tuturor contractelor similare, atribuite în ultimele 12 luni, ajustată, dacă este posibil, la modificările previzibile ce pot surveni în următoarele 12 luni în privinţa cantităţilor achiziţionate şi valorilor aferente;

b) fie valoarea estimată totală a tuturor contractelor similare care se anticipează că vor fi atribuite în următoarele 12 luni, începînd din momentul primei livrări.

(12) În cazul în care, la data estimării valorii contractului de achiziţii de bunuri, entitatea contractantă nu are încă stabilită modalitatea de dobîndire a bunurilor – cumpărare, inclusiv în rate, închiriere sau leasing, cu sau fără opţiune de cumpărare –, valoarea estimată a acestui contract trebuie să fie considerată ca fiind egală cu cea mai mare dintre valorile ce corespund fiecărui mod de dobîndire a bunurilor.

(13) În cazul în care, la data estimării valorii contractului de achiziţii de bunuri, entitatea contractantă a stabilit modalitatea de dobîndire a bunurilor – cumpărare în rate, închiriere sau leasing, cu sau fără opţiune de cumpărare –, metoda de estimare variază, în funcţie de durata contractului respectiv, astfel:

a) dacă durata contractului este stabilită şi este mai mică de sau egală cu 12 luni, valoarea estimată trebuie calculată prin însumarea tuturor ratelor plătibile pe întreaga durată a contractului respectiv;

b) dacă durata contractului este stabilită şi este mai mare de 12 luni, valoarea estimată trebuie calculată prin însumarea valorii totale a ratelor plătibile pe întreaga durată a contractului respectiv, la care se adaugă şi valoarea reziduală estimată a bunurilor la sfîrşitul perioadei pentru care s-a încheiat contractul;

c) dacă contractul se încheie pe o durată nedeterminată sau dacă durata acestuia nu poate fi determinată la data estimării, valoarea estimată trebuie calculată prin multiplicarea cu 48 a valorii ratei lunare plătibile.

(14) În cazul în care entitatea contractantă îşi propune să achiziţioneze servicii de asigurare, valoarea estimată a acestor contracte de achiziţii se calculează în baza primelor de asigurare ce urmează a fi plătite, precum şi a altor forme de remunerare aferente serviciilor respective.

(15) În cazul în care entitatea contractantă îşi propune să achiziţioneze servicii bancare sau alte servicii financiare, valoarea estimată a acestor contracte de achiziţii se calculează în baza taxelor, comisioanelor, dobînzilor şi a oricăror alte forme de remunerare aferente serviciilor respective.

(16) În cazul în care entitatea contractantă îşi propune să achiziţioneze servicii de proiectare, urbanism, inginerie şi alte servicii tehnice, valoarea estimată a acestor contracte de achiziţii se calculează în baza onorariilor ce urmează a fi plătite şi a oricăror alte forme de remunerare aferente serviciilor respective.

(17) În cazul în care entitatea contractantă îşi propune să atribuie un contract de achiziţii de servicii pentru care nu se poate anticipa preţul total al prestaţiei, dar este posibilă estimarea unui tarif mediu lunar, metoda de estimare variază, în funcţie de durata contractului respectiv, astfel:

a) dacă durata contractului este stabilită şi nu depăşeşte 48 de luni, valoarea estimată trebuie calculată avînd în vedere întreaga durată a contractului;

b) dacă durata contractului nu poate fi determinată sau depăşeşte 48 de luni, valoarea estimată trebuie calculată multiplicînd valoarea lunară cu 48.

(18) În cazul în care obiectul contractului de achiziţii de lucrări îl constituie execuţia unui ansamblu de lucrări care presupune, după caz, şi furnizarea de echipamente, instalaţii, utilaje sau alte dotări aferente, valoarea estimată se determină avîndu-se în vedere valoarea totală a întregului ansamblu.

(19) În cazul în care, prin atribuirea contractului de achiziţii de bunuri, entitatea contractantă îşi propune să dobîndească bunuri care necesită şi operaţiuni/lucrări de instalare şi punere în funcţiune, valoarea estimată a acestui contract trebuie să includă şi valoarea estimată a operaţiunilor/lucrărilor respective.

**Capitolul II**

**ACTIVITĂȚI**

**Articolul 8.** Dispoziții comune a activităților sectoriale

(1) În sensul activităților sectoriale în domeniul de gaze și energiei termice, electrice și apei, noțiunea de furnizare semnifică generarea/producerea, comercializarea angro și cu amănuntul.

(2) Producerea gazelor sub formă de extracție cade sub incidența art.15.

**Articolul 9.** Activitățile sectoriale în domeniul de gaze și energiei termice

(1) În ceea ce privește domeniul de gaze şi energiei termice, prezenta lege se aplică următoarelor activități:

a) punerea la dispoziţie sau exploatarea de reţele fixe, destinate furnizării de servicii publice în legătură cu producerea, transportarea sau distribuţia de gaze sau energiei termice;

b) alimentarea cu gaze sau energie termică a rețelelor de natura celor prevăzute la lit. a).

(2) Alimentarea de către un operator economic cu gaze sau a energie termică a rețelelor fixe destinate furnizării de servicii publice, nu se consideră activitate sectorială în sensul alin.(1), în cazul în care sunt întrunite cumulativ următoarele condiții:

a) producerea de gaze sau energiei termice de către acea entitate contractantă este consecința inevitabilă de realizare a unei activități, alta decît cele menţionate la alin.(1) al prezentului articol sau la art.10-12;

b) alimentarea rețelei publice are drept scop doar exploatarea economică a acestei producții și reprezintă nu mai mult de 20% din cifra de afaceri a entității contractante, în baza mediei pentru trei ani precedenți, inclusiv a anului în curs.

**Articolul 10.** Activitățile sectoriale în domeniul energiei electrice

(1) În ceea ce privește domeniul energiei electrice, prezenta lege se aplică următoarelor activități:

a) punerea la dispoziţie sau exploatarea de reţele destinate furnizării de servicii publice în legătură cu producerea, transportarea sau distribuţia de energie electrică;

b) alimentarea cu energie electrică a retelelor de natura celor prevăzute la lit. a).

(2) Alimentarea de către un operator economic, cu energie electrica a retelelor destinate furnizării de servicii publice, nu se consideră activitate sectorială în sensul alin. (1), în cazul în care sunt întrunite cumulativ următoarele condiții:

a) producerea de energie electrică de către acea entitate contractantă are loc deoarece consumul acesteia este necesar pentru realizarea unei activități, alta decît cele menționate la alin. (1) sau la art.9, 11 și 12;

b) alimentarea retelei publice depinde doar de consumul propriu al acelei entități contractante, care nu a depășit 30% din producția totală de energie electrică al acelei entități contractante, în baza mediei pentru trei ani precedenți, inclusiv a anului în curs.

**Articolul 11**. Activitățile sectoriale în domeniul apei

(1) În ceea ce privește domeniul apei, prezenta lege se aplică următoarelor activități:

a) punerea la dispoziţie sau exploatarea de reţele fixe, destinate furnizării de servicii publice în legătură cu producerarea, transportarea sau distribuţia de apă potabilă;

b) alimentarea cu apă potabilă unor reţele de natura celor prevăzute la lit. a).

(2) Prezentul capitol reglementează contractele sectoriale sau concursurile de soluții atribuite sau organizate de entitățile contractante, care realizează o activitate sectorială la care se face referire în alin. (1) și care au legătură cu:

a) proiecte de inginerie hidraulică, irigații sau drenare, cu condiția ca volumul de apă destinat aprovizionării cu apă potabilă să reprezinte mai mult de 20 % din volumul total de apă pus la dispoziție, prin astfel de proiecte sau instalații de irigare sau drenare;

b) eliminarea sau tratarea apelor uzate.

(3) Alimentarea de către un operator economic, cu apă potabilă a rețelelor destinate furnizării de servicii publice, nu se consideră activitate sectorială în sensul alin. (1), în cazul în care sunt întrunite cumulativ următoarele condiții:

a) producerea de apă potabilă de acea entitate contractantă are loc, deoarece consumul acesteia este necesar pentru realizarea unei activități sectoriale, alta decît cele menționate la art.9-12;

b) alimentarea cu apă potabilă a rețelelor publice depinde doar de consumul propriu al acelei entități contractante, care nu a depășit 30% din producția totală de apă potabilă a acelei entități contractante, în baza mediei pentru trei ani precedenți, inclusiv a anului în curs.

**Articolul 12.** Activitățile sectoriale în domeniul transporturilor

(1) Prezenta lege se aplică activităților care țin de punerea la dispoziție sau exploatarea rețelelor destinate furnizării de servicii publice în domeniul transportului pe calea ferată, cu sisteme automate, tramvaiul, troleibuzul, autobuzul sau pe cablu.

(2) În sensul prevederilor alin. (1), se consideră că o rețea există, în cazul în care serviciul este oferit în condiții de exploatare stabilite de o autoritate competentă, cum ar fi condițiile privind rutele ce urmează să fie deservite, privind capacitatea de transport disponibilă sau frecvența serviciului.

**Articolul 13.** Activitățile sectoriale în domeniul porturilor și aeroporturilor

Prezenta lege se aplică activităților, care țin de exploatarea unei zone geografice în scopul punerii la dispoziția transportatorilor aerieni sau fluviali, a aeroporturilor și a porturilor fluviale, sau a altor terminale de transport.

**Articolul 14.** Activitățile sectoriale în domeniul poștei

 (1) Prezenta lege se aplică activităților, care țin de punerea la dispoziție:

a) a serviciilor poștale;

b) a altor servicii în afara celor poștale, cu condiția ca serviciile în cauză să fie furnizate de o entitate care furnizează și servicii poștale în sensul alin. (2), lit. b).

(2) În sensul prezentului articol și fără a aduce atingere prevederilor Legii comunicațiilor poștale nr.36/2016, se definesc următoarele noțiuni:

a) „obiect poștal” – un obiect care poartă o adresă, în forma finală în care urmează să fie expediat, indiferent de greutatea sa. În afară de articolele de corespondență, în această categorie mai intră, de exemplu, cărți, cataloage, ziare, periodice și colete poștale, care conțin mărfuri cu sau fără valoare comercială, indiferent de greutate;

b) „servicii poștale” – servicii, care constau în ridicarea, trierea, dirijarea și distribuirea obiectelor poștale. Acestea includ atît serviciile, care se încadrează, precum și serviciile care nu se încadrează în domeniul de aplicare al serviciului universal, precum și este stabilit în conformitate cu o reglementare care stă la baza serviciilor poștale;

c) „alte servicii în afara celor poștale” – servicii furnizate în următoarele domenii:

1) servicii de gestiune a serviciilor de curierat (servicii anterioare și ulterioare expedierii, inclusiv servicii de gestiune a corespondenței);

2) servicii privind obiectele poștale, care nu sunt incluse în lit. a), precum publicitatea prin poștă, care nu poartă adresă.

**Articolul 15.** Activitățile sectoriale legate de extracția de petrol și gaze naturale, prospectarea şi extracţia de cărbune sau alţi combustibili solizi

Prezenta lege se aplică activităților ce țin de exploatarea zonelor geografice în scopul:

1) extracţiei de petrol şi gaze naturale;

2) prospectării şi extracţiei de cărbune sau de alţi combustibili solizi.

**Capitolul III**

**EXCEPȚII**

**Articolul 16.** Contractele sectoriale atribuite în scopul revînzării sau închirierii către terţi

 Prezenta lege nu se aplică contractelor sectoriale atribuite în scopul revînzării sau închirierii către terți, cu condiția ca entitatea contractantă nu beneficiază de un drept special sau exclusiv în acest sens, iar alte entități au libertatea de a-l vinde sau de a-l închiria în aceleași condiții ca și entitatea contractantă.

**Articolul 17.** Contractele sectoriale și concursurile de soluții atribuite sau organizate în alte scopuri decît pentru desfășurarea unei activități prevăzute sau pentru desfășurarea unei astfel de activități într-o țară terță

(1) Prezenta lege nu se aplică contractelor sectoriale pe care entitățile contractante le atribuie în alte scopuri decît pentru desfășurarea activităților lor, definite la art.9-15, sau pentru desfășurarea unor astfel de activități într-o țară terță, în condițiile, care nu implică exploatarea fizică a unei rețele sau a unei zone geografice din cadrul Uniunii Europene.

(2) Prezenta lege nu se aplică concursurilor de soluții organizate în astfel de scopuri.

**Articolul 18.** Contracte atribuite și concursuri de soluții atribuite sau organizate conform unor norme internaționale

Prezenta lege nu se aplică contractelor si concursurilor de solutii sectoriale atribuite sau organizate conform unor proceduri de achizitie diferite de cele prevazute in prezenta lege, instituite:

(1) în temeiul unui acord internaţional încheiat de Republica Moldova şi unul sau mai multe state privind bunurile sau lucrările necesare realizării sau exploatării în comun a unei lucrări de către statele semnatare ori privind serviciile necesare realizării sau exploatării în comun a unui proiect de către statele semnatare;

(2) în temeiul unui acord internaţional referitor la staţionarea trupelor şi la angajamentele Republicii Moldova sau ale unui stat terţ;

(3) conform procedurii specifice a unei organizaţii internaţionale.

**Articolul 19.** Excepții specifice pentru contractele de servicii

Prezenta lege nu se aplică contractelor de achiziții sectoriale de servicii care au ca obiect:

(1) achiziţia sau închirierea, prin orice mijloace financiare, a terenurilor, a construcţiilor existente, a altor bunuri imobile sau a drepturilor asupra acestor bunuri. Contractele de servicii financiare încheiate în acelaşi timp, înainte sau după încheierea contractului de achiziţii sau de dare în folosinţă, indiferent de formă, sînt reglementate de prezenta lege;

(2) serviciile de arbitraj şi/sau de conciliere;

(3) oricare dintre următoarele servicii juridice:

a) reprezentarea legală a entității contractante de către un avocat în cadrul unei proceduri de arbitraj sau de conciliere desfăşurate într-un stat sau în faţa unei instanţe internaţionale de arbitraj sau de conciliere ori în cadrul unor proceduri judiciare în faţa instanţelor, a tribunalelor sau a autorităţilor publice ale unui stat sau în faţa instanţelor judecătoreşti sau instituţiilor internaţionale;

b) consilierea juridică oferită anticipat sau în vederea pregătirii oricăreia din procedurile menţionate la lit. a) ori în cazul în care există un indiciu tangibil şi o mare probabilitate ca respectiva cauză la care face referire consilierea să devină obiectul unor astfel de proceduri, cu condiţia ca respectiva consiliere să fie acordată de un avocat;

c) serviciile de certificare şi autentificare a documentelor care trebuie să fie furnizate de notari;

d) serviciile juridice prestate de mandatari sau tutori desemnaţi ori alte servicii juridice ai căror furnizori sînt numiţi de o instanţă judecătorească sau sînt desemnaţi prin lege să execute sarcini specifice sub supravegherea acestor instanţe judecătoreşti sau tribunale;

e) alte servicii juridice care au legătură, chiar şi ocazional, cu exercitarea autorităţii publice;

(4) emisiunea, cumpărarea, vînzarea sau transferul de titluri ori de alte instrumente financiare, în special operaţiunile de acumulare de bani sau de capital ale autorităţilor contractante;

(5) împrumuturi, indiferent dacă sînt sau nu referitoare la emisiunea, vînzarea, achiziţionarea sau transferul de valori mobiliare sau de alte instrumente financiare;

(6) contracte de muncă;

(7) servicii publice de transport feroviar de călători;

(8) contractelor care au ca obiect servicii de apărare civilă, protecţie civilă şi prevenirea pericolelor prestate de organizaţii sau asociaţii non-profit şi care intră sub incidenţa codurilor CPV 75250000-3, 75251000-0, 75251100-1, 75251110-4, 75251120-7, 75252000-7, 75222000-8, 98113100-9 şi 85143000-3, cu excepţia serviciilor de ambulanţă pentru transportul pacienţilor;

(9) contracte pentru spaţiu de emisie sau furnizarea de programe atribuite furnizorilor de servicii media audiovizuale sau de radiodifuziune.

1. “program” înseamnă un ansamblu de imagini în mișcare cu sau fără sunet care constituie un articol individual în cadrul unei grile sau al unui catalog realizat de un furnizor de servicii mass-media și care este comparabil ca formă și conținut cu forma și conținutul transmisiilor de televiziune. Spre exemplificare, astfel de programe sunt filme artistice de lung metraj, transmisii sportive, comedii de situație, documentare, programe pentru copii și piese de teatru;
2. ”furnizor de servicii mass-media” înseamnă persoana fizică sau juridică având responsabilitate editorială pentru alegerea conținutului audiovizual al serviciului mass-media audiovizual și care stabilește modul de organizare a acestuia.

**Articolul 20.** Contracte de achiziții de servicii atribuite pe baza unui drept exclusiv

Prezenta lege nu se aplică contractelor de achiziţii de servicii atribuite de o entitate contractantă unei alte entități contractante care este ea însuși autoritate contractantă sau unei asociaţii de autorități contractante în baza unui drept exclusiv de care acestea dispun în temeiul unei legi.

**Articolul 21.** Contractele de achiziții atribuite de anumite entități contractante pentru achiziționarea de apă și pentru furnizarea de energie sau de combustibil pentru producerea energiei

Prezenta lege nu se aplică:

(1) contractelor sectoriale pentru achiziționarea de apă, în cazul în care sunt atribuite de entități contractante, care desfășoară una sau ambele activități legate de apa potabilă menționate la art.11 alin. (1);

(2) contractelor sectoriale atribuite de entități contractante, care desfășoară o activitate menționată la art.9, alin.(1), art.10, alin. (1) sau art.15, în vederea furnizării de:

a) energie;

b) combustibili pentru producerea energiei.

**Articolul 22.** Achizițiile care includ aspecte de apărare și securitate

(1) Prezenta lege nu se aplică contractelor sectoriale atribuite şi concursurilor de soluţii organizate în domeniul apărării şi securităţii naţionale, în măsura în care protecţia intereselor esenţiale de securitate ale statului nu poate fi garantată doar prin măsuri mai puţin invazive, cum ar fi impunerea unor cerinţe în vederea protejării caracterului confidenţial al informaţiilor, pe care entitatea contractantă le pune la dispoziţie în cadrul unei proceduri de atribuire a unui contract de achiziție sectorial.

(2) Prezenta lege nu se aplică contractelor sectoriale atribuite şi concursurilor de soluţii organizate în domeniul apărării şi securităţii naţionale, în măsura în care aplicarea prezentei lege ar obliga entitatea contractantă să furnizeze informaţii a căror divulgare este contrară intereselor esenţiale ale securităţii naţionale.

(3) Prezenta lege nu se aplică contractelor sectoriale sau concursurilor de soluţii în cazul în care este îndeplinită cel puţin una dintre următoarele condiţii:

a) atribuirea şi executarea contractului sectorial sau a concursului de soluţii reprezintă informaţii secrete de stat, în conformitate cu dispoziţiile legale privind protecţia informaţiilor clasificate;

b) atribuirea şi executarea contractului sectorial sau a concursului de soluţii necesită impunerea, potrivit dispoziţiilor legale, a unor măsuri speciale de securitate pentru protejarea unor interese esenţiale de securitate ale statului, cu condiţia ca acestea să nu poată fi garantate prin măsuri mai puţin invazive, cum ar fi cerinţele prevăzute la alin.(1).

**Articolul 23.** Achizițiile mixte care se referă la activități sectoriale și implică aspecte de apărare sau securitate

(1) În cazul contractelor, care vizează mai multe activităţi sectoriale şi implică aspecte legate de apărare sau securitate, entităţile contractante au dreptul de a alege, între a atribui contracte separate pentru fiecare activitate în parte sau să atribuie un singur contract.

(2) Decizia de a atribui un singur contract sau mai multe contracte distincte nu poate fi luată de entitatea contractantă în temeiul alin.(1) în scopul excluderii atribuirii unui contract sau a unor contracte de la aplicarea prevederilor prezentei legi.

(3) În cazul în care entitățile contractante aleg să atribuie contracte separate pentru fiecare activitate în parte, decizia cu privire la regimul juridic, care se aplică fiecăruia dintre aceste contracte separate, se ia în funcție de caracteristicile fiecărei părți avute în vedere.

**Articolul 24.** Contractele sectoriale atribuite unei întreprinderi afiliate

(1) Prezenta lege nu se aplică contractelor sectoriale atribuite:

 a) de către o entitate contractantă unei întreprinderi afiliate;

 b) de către o asociere de mai multe entităţi contractante, formată exclusiv cu scopul desfășurării activităților sectoriale prevăzute în art.9–15, unei întreprinderi care este afiliată cu una dintre aceste entităţi contractante.

(2) Prevederile alin.(1) se aplică:

a) contractelor sectoriale de servicii, cu condiția că cel puțin 80% din cifra medie de afaceri totală a întreprinderii afiliate în cei trei ani precedenți, luîndu-se în calcul toate serviciile furnizate de acea întreprindere, să provină de la furnizarea serviciilor entității contractante sau altor întreprinderi cu care este afiliată;

b) contractelor sectoriale de bunuri, cu condiția că cel puțin 80% din cifra medie de afaceri totală a întreprinderii afiliate, luîndu-se în calcul toate produsele furnizate de întreprinderea respectivă în ultimii trei ani, să provină de la furnizarea de produse pentru entitatea contractantă sau pentru alte întreprinderi cu care este afiliată;

c) contractelor sectoriale de lucrări, cu condiția că cel puțin 80% din cifra medie de afaceri totală a întreprinderii afiliate, luîndu-se în calcul toate lucrările realizate de întreprindere în ultimii trei ani, să provină din realizarea lucrărilor pentru entitatea contractantă sau alte întreprinderi cu care aceasta este afiliată.

(3) În sensul prezentului articol, întreprindere afiliată înseamnă orice întreprindere, ale cărei rapoarte anuale sunt consolidate cu cele ale entității contractante, în conformitate cu cerințele reglementărilor de contabilitate. În cazul entităților ale căror rapoarte anuale nu sunt consolidate cu cele ale entității contractante, în conformitate cu cerințele reglementărilor de contabilitate, întreprindere afiliată înseamnă orice întreprindere care:

a) poate fi supusă, fie în mod direct sau indirect, unei influențe dominante exercitate de entitatea contractantă;

b) poate exercita o influență dominantă asupra entității contractante;

c) în comun cu entitatea contractantă este supusă influenței dominante a altei întreprinderi în virtutea dreptului de proprietate, a unei participări financiare sau a regulilor, pe care aceasta le urmează.

(4) În cazul în care, în funcţie de data la care o întreprindere afiliată a fost înfiinţată sau şi-a început activitatea, cifra de afaceri nu este disponibilă pentru ultimii 3 ani, este suficient ca întreprinderea să demonstreze că cifra de afaceri, prevăzută la alin.(2) este credibilă, în special prin utilizarea previziunilor de afaceri.

(5) În cazul în care mai mult de o întreprindere afiliată la entitatea contractantă furnizează servicii sau lucrări identice sau similare, procentajele prevăzute la alin.(2) se calculează luînd în considerare cifra totală de afaceri, care rezultă din prestarea de servicii, furnizarea de produse sau execuţia de lucrări de către respectivele întreprinderi afiliate.

**Articolul 25.** Contractele sectoriale atribuite unei asociații în participațiune sau unei entități contractante, care face parte dintr-o asociație în participațiune

(1) Prezenta lege nu se aplică contractelor sectoriale atribuite:

a) de o asociație în participațiune, formată exclusiv din mai multe entități contractante în scopul desfășurării unor activități sectoriale prevăzute la art.9–15, unei dintre aceste entități contractante; sau

b) de o entitate contractantă unei astfel de asociații în participațiune din care face parte.

(2) Prevederile alin.(1) sunt aplicabile numai dacă asociația în participațiune a fost înființată pentru a desfășura activitatea în cauză pe o perioadă de cel puțin trei ani, iar actul de constituire a asociației în participațiune prevede că entitățile contractante, care o formează, vor face parte din aceasta cel puțin acea perioadă.

**Articolul 26.** Servicii de cercetare și dezvoltare

Prezenta lege se aplică doar contractelor care au ca obiect servicii de cercetare şi de dezvoltare care fac obiectul codurilor CPV de la 73000000-2 până la 73120000-9, 73300000-5, 73420000-2 și 73430000-5, dacă sunt îndeplinite cumulativ următoarele două condiții:

1. sunt destinate, în mod exclusiv în beneficiul entității contractante pentru uz propriu în exercitarea propriei activităţi, și
2. serviciul prestat este integral remunerat de către entitatea contractantă.

**Articolul 27.** Informarea privind excepțiile

Entitatea contractantă, în termen de 30 zile de la data semnării contractului de achiziții sectorial care cade sub incidenţa prezentului capitol, prezintă Agenţiei Achiziţii Publice informaţii în acest sens, în care indică valoarea contractului încheiat, obiectul achiziţiei, operatorul economic căruia i-a fost atribuit contractul respectiv, precum şi temeiul legal şi motivele pe care se întemeiază această alegere.

**Capitolul IV**

**PRINCIPII GENERALE**

**Articolul 28.** Principiile aplicabile achizițiilor

(1) Entitățile contractante îi tratează pe operatorii economici în mod egal și fără discriminare și acționează într-un mod transparent și proporțional.

(2) Conceptul achiziției nu se face cu intenția de excludere a acesteia din domeniul de aplicare al prezentei legi sau de restrângere artificială a concurenței. Se consideră că se restrânge artificial concurența în cazul în care conceptul achiziției este făcut cu intenția favorizării sau dezavantajării nejustificate a anumitor operatori economici.

(3)  Entitățile contractante se asigură că, în executarea contractelor de achiziții, operatorii economici respectă obligațiile aplicabile în domeniul mediului, social și al muncii instituite prin actele normative corespunzătoare, prin contracte colective de muncă sau prin dispozițiile internaționale de drept în domeniul mediului, social și al muncii la care Republica Moldova este parte.

**Articolul 29.** Operatorul economic

(1) Orice operator economic, rezident sau nerezident, persoană fizică sau juridică de drept public sau privat ori asociaţie de astfel de persoane, are dreptul de a participa, în condiţiile prezentei legi, la procedura de atribuire a contractului de achiziţii sectoriale.

(2) Operatorul economic străin beneficiază în Republica Moldova de aceleaşi drepturi privind participarea la procedurile de atribuire a contractelor de achiziţii sectoriale de care beneficiază operatorii economici din Republica Moldova în ţara în care operatorul economic străin este rezident.

(3) Operatorii economici au dreptul de a se asocia în scopul prezentării ofertelor şi/sau de a se prezenta în calitate de ofertanţi asociaţi. Asociaţia poate fi obligată să obţină o anumită formă juridică de organizare în cazul bunei executări a contractului doar după atribuirea acestuia. Entitatea contractantă clarifică în documentaţia de atribuire în ce mod asociaţia trebuie să îndeplinească cerinţele legate de situaţia economică şi financiară menţionate la art.69 sau de capacităţile tehnice şi profesionale menţionate la art.70, dacă acest fapt este justificat şi se respectă principiul proporţionalităţii. Orice condiţie pentru executarea unui contract de către asociaţie, diferită de cele impuse participanţilor individuali, trebuie sa fie, de asemenea, justificată şi sa respecte principiul proporţionalităţii.

(4) Ofertantul/candidatul care, în conformitate cu legislaţia statului în care este stabilit, este abilitat să presteze o anumită activitate nu poate fi exclus dintr-o procedură de atribuire pentru singurul motiv că, în conformitate cu legislaţia naţională, acest tip de activitate poate fi prestat numai de către persoane juridice sau numai de către persoane fizice.

(5) Pentru contractele de achiziţii de servicii şi de lucrări, precum şi pentru contractele de achiziţii de bunuri care implică şi servicii sau lucrări de amplasare şi de instalare, operatorii economici indică, în cadrul ofertelor sau cererilor de participare, numele şi calificările profesionale pertinente ale persoanelor responsabile de executarea contractului în cauză.

**Articolul 30.** Regimul special

(1) Dreptul de participare la procedurile de atribuire a contractelor de achiziţii sectoriale poate fi rezervat de către Guvern unor ateliere protejate şi întreprinderi sociale de inserţie în cazul în care majoritatea angajaţilor implicaţi sînt persoane cu dizabilităţi care, prin natura sau gravitatea deficienţelor lor, nu pot desfăşura o activitate profesională în condiţii normale.

(2) În cazul în care participarea la procedura de atribuire se realizează conform prevederilor alin. (1), entitatea contractantă are obligaţia de a preciza acest fapt în mod explicit în anunţul de participare.

**Articolul 31.** Confidențialitatea

(1) Cu excepția cazului în care se prevede altfel în prezenta lege sau în Legea nr.982/2000 privind accesul la informație și fără a aduce atingere obligațiilor legate de publicitatea contractelor atribuite și de informațiile pentru candidați și ofertanți, entitatea contractantă asigură menținerea integrității informațiilor transmise de operatorii economici și desemnate de aceștia ca fiind confidențiale, inclusiv, dar fără a se limita la acestea, secrete tehnice sau comerciale și aspectele confidențiale ale ofertelor.

(2)   Entitățile contractante pot impune operatorilor economici cerințe care vizează protejarea naturii confidențiale a informațiilor pe care entitățile contractante le pun la dispoziție pe durata întregii proceduri de achiziție, inclusiv informațiile puse la dispoziție în cadrul funcționării unui sistem de calificare, indicând în anunţ sau în invitaţia de participare măsurile necesare pentru asigurarea protecţiei caracterului confidenţial al informaţiilor, precum şi modalitatea de obţinere a accesului la documentele în cauză.

**Articolul 32.** Regulile aplicabile comunicării

(1) Toate comunicările şi schimburile de informaţii în temeiul prezentei legi, în special depunerea electronică, sînt efectuate prin mijloace electronice de comunicare, în conformitate cu dispoziţiile prezentului articol. Instrumentele şi dispozitivele utilizate pentru comunicarea prin mijloace electronice, precum şi caracteristicile tehnice ale acestora trebuie să fie nediscriminatorii, disponibile în general şi interoperabile cu tehnologiile informaţiilor şi comunicaţiilor de uz general şi să nu limiteze accesul operatorilor economici la procedura de achiziţie.

(2) Entitatea contractantă nu este obligată să solicite utilizarea mijloacelor electronice de comunicare în procesul de depunere în următoarele situaţii:

a) din cauza naturii specializate a achiziţiei, utilizarea mijloacelor electronice de comunicare ar necesita instrumente, dispozitive sau formate de fişiere specifice care nu sînt disponibile în general sau nu se susţin prin aplicaţii disponibile în general;

b) aplicaţiile care suportă formatele de fişiere adecvate pentru descrierea ofertelor utilizează formate de fişiere care nu pot fi procesate prin nicio altă aplicaţie deschisă sau disponibilă în general ori fac obiectul unui regim de licenţe limitate de drepturi de proprietate intelectuală, iar entitatea contractantă nu le poate pune la dispoziţie pentru descărcare sau pentru utilizare la distanţă;

c) utilizarea mijloacelor electronice de comunicare ar necesita un echipament de birou specializat care nu este disponibil în general pentru entitatea contractantă;

d) documentaţia de atribuire necesită prezentarea unor modele fizice sau reduse la scară care nu se pot transmite prin mijloace electronice.

(3) În ceea ce priveşte comunicările pentru care nu sînt utilizate mijloace electronice de comunicare în conformitate cu alin.(2), comunicarea se face prin poştă sau alt mijloc de comunicare ori printr-o combinaţie între poştă sau alt mijloc de comunicare şi mijloace electronice.

(4) Entitatea contractantă nu este obligată să solicite mijloace electronice de comunicare în procesul de depunere în măsura în care utilizarea altor mijloace de comunicare decît mijloacele electronice este necesară fie din cauza unei încălcări a securităţii mijloacelor electronice de comunicare, fie pentru protejarea naturii deosebit de sensibile a informaţiilor care solicită un nivel de protecţie atît de ridicat, încît nu poate fi asigurat în mod corespunzător prin utilizarea instrumentelor şi a dispozitivelor electronice disponibile pentru operatorii economici. Entitatea contractantă care solicită alte mijloace de comunicare decât cele electronice în procesul de depunere este obligată să indice motivele acestei solicitări în darea de seamă. După caz, entitățile contractante menționează în darea de seamă motivele pentru care utilizarea altor mijloace de comunicare decât a mijloacelor electronice a fost considerată necesară în aplicarea prezentului alineat.

(5) Comunicarea verbală poate fi utilizată pentru alte comunicări decît cele privind elementele esenţiale ale unei proceduri de achiziţii, cu condiţia unei documentări suficiente a conţinutului comunicării verbale. În acest sens, elementele esenţiale ale procedurii de achiziţii includ documentaţia de atribuire, cererile de participare, confirmările interesului şi ofertele. Comunicările verbale cu ofertanţii care au un impact substanţial asupra conţinutului şi evaluării ofertelor se documentează într-o măsură suficientă şi prin mijloace corespunzătoare, cum ar fi înregistrările scrise sau audio ori rezumate ale principalelor elemente ale comunicării.

(6) În toate operaţiunile de comunicare, schimb şi stocare de informaţii, entitatea contractantă asigură menţinerea integrităţii datelor şi protejarea confidenţialităţii ofertelor şi a cererilor de participare.

(7) Entitatea contractantă examinează conţinutul ofertelor şi al cererilor de participare numai după expirarea termenului fixat pentru depunerea acestora.

(8) Instrumentele şi dispozitivele de recepţie electronică a ofertelor, a cererilor de participare, precum şi a planurilor şi a proiectelor pentru concursuri de soluţii, trebuie să garanteze, prin mijloace tehnice şi proceduri adecvate, cel puţin că:

a) data şi ora de primire a ofertelor, a cererilor de participare, a planurilor şi a proiectelor sînt determinate cu precizie;

b) se asigură în mod rezonabil ca nimeni să nu aibă acces la informaţiile transmise conform prezentelor cerinţe înainte de termenele specificate;

c) numai persoanele autorizate au dreptul de a stabili sau de a modifica datele pentru deschiderea informaţiilor primite;

d) în decursul diferitor etape ale procedurii de achiziţie sau ale concursului de soluţii, accesul la toate datele prezentate sau la o parte din acestea este permis doar persoanelor autorizate;

e) doar persoanele autorizate permit accesul la informaţiile trimise şi doar după data stabilită;

f) informaţiile primite şi deschise în temeiul prezentelor cerinţe rămîn accesibile doar persoanelor autorizate în acest sens;

g) în cazul în care interdicţiile de acces sau condiţiile menţionate la lit.b)–f) sînt încălcate sau se încearcă acest lucru, se asigură în mod rezonabil că încălcările sau încercările de încălcare sînt uşor detectabile;

h) informaţiile privind specificaţiile necesare prezentării pe cale electronică a ofertelor şi a cererilor de participare, inclusiv criptarea, sînt disponibile părţilor interesate;

i) pe ofertele electronice este aplicată semnătura electronică.

**Articolul 33.** Nomenclator

(1)   Orice trimiteri la nomenclaturi în contextul achizițiilor sectoriale se efectuează cu ajutorul „Vocabularului comun privind achizițiile publice” (Common Procurement Vocabulary, în continuare CPV), adoptat prin Hotărârea Guvernului nr.339/2017.

(2)   Guvernul este împuternicit să modifice codurile CPV pentru a le adapta la prezenta lege.

**Articolul 34.** Reguli de evitare a conflictului de interese

(1) Pe parcursul aplicării procedurii de atribuire a contractului de achiziţii, entitatea contractantă/furnizorul de servicii de achiziţie are obligaţia de a lua toate măsurile necesare pentru a evita situaţiile de natură să determine apariţia unui conflict de interese şi/sau denaturarea concurenţei.

(2) Conflict de interese reprezintă cel puțin orice situație în care membrii personalului entității contractante sau ai unui furnizor de servicii de achiziții care acționează în numele entității contractante, care sunt implicați în derularea procedurii de achiziție sau care pot influența rezultatul acesteia, au, în mod direct sau indirect, un interes financiar, economic sau un alt interes personal, care ar putea fi perceput ca element care compromite imparțialitatea și independența lor în contextul procedurii de achiziție.

**Capitolul V**

**PROCEDURILE DE ACHIZIȚIE SECTORIALĂ**

 **Articolul 35.** Procedurile de achiziţie sectorială

(1) Entitățile contractante pot atribui contractul de achiziţii sectoriale prin următoarele proceduri:

a) licitaţie deschisă;

b) licitaţie restrînsă;

c) proceduri negociate;

d) dialog competitiv;

e) parteneriat pentru inovare.

(2) Autoritatea contractantă are dreptul să utilizeze următoarele tehnici şi instrumente specifice de atribuire a contractelor de achiziţii publice:

a) acordul-cadru;

b) sistemul dinamic de achiziţii;

c) licitaţia electronică;

d) cataloagele electronice.

**Articolul 36.** Licitaţia deschisă

(1) Procedura licitaţiei deschise cuprinde ofertele tuturor operatorilor economici care doresc să participe la licitaţie. Entitatea contractantă publică în prealabil un anunţ de participare la licitaţia deschisă pentru informarea potenţialilor participanţi, astfel încît aceştia să îşi poată pregăti ofertele. Anunţul de participare la licitaţia deschisă se elaborează și se publică conform art. 58.

(2) Perioada cuprinsă între data publicării anunţului de participare şi data-limită de depunere a ofertelor trebuie să fie de cel puţin 35 de zile.

(3) În cazul în care entitatea contractantă a publicat un anunţ de intenţie referitor la contractul de achiziţii ce urmează să fie atribuit, aceasta are dreptul de a reduce perioada prevăzută la alin.(2) pînă la 20 de zile.

(4) Reducerea prevăzută la alin.(3) este permisă în cazul în care anunţul de intenţie publicat conţine toate informaţiile care sînt prevăzute pentru anunţul de participare, în măsura în care acestea sînt cunoscute la data publicării anunţului de intenţie, şi a fost transmis spre publicare cu cel mult 12 luni şi cu cel puţin 35 de zile înainte de data transmiterii spre publicare a anunţului de participare.

(5) În cazul în care entitatea contractantă indică în anunţul de participare precizări privind adresa de internet la care documentaţia de atribuire este disponibilă, publică electronic întreaga documentaţie de atribuire şi permite, începînd cu data publicării anunţului de participare, accesul direct şi nerestricţionat al operatorilor economici la documentaţie, precum şi acceptă depunerea electronică a ofertelor, aceasta are dreptul de a reduce cu 5 zile perioadele prevăzute la alin.(2) şi (3).

(6) Orice operator economic interesat are dreptul de a solicita şi de a obţine documentaţia de atribuire.

(7) În cazul în care, din motive tehnice, documentaţia de atribuire nu poate fi publicată electronic, entitatea contractantă are obligaţia de a pune documentaţia de atribuire la dispoziţia operatorului economic cît mai repede posibil, într-o perioadă care nu trebuie să depăşească 2 zile de la primirea unei solicitări din partea acestuia.

(8) Operatorul economic interesat are obligaţia de a acţiona cu diligenţa necesară, astfel încît respectarea de către entitatea contractantă a perioadei prevăzute la alin.(9) să nu conducă la situaţia în care documentaţia de atribuire să fie pusă la dispoziţia sa cu mai puţin de 2 zile înainte de data-limită de depunere a ofertelor.

**Articolul 37.** Licitaţia restrînsă

(1) Licitaţia restrînsă se iniţiază prin publicarea unui anunţ de participare la preselecţie, în conformitate cu art.58, prin care se solicită operatorilor economici interesaţi depunerea candidaturilor.

(2) Orice operator economic are dreptul să îşi depună candidatura pentru prima etapă a procedurii de licitaţie restrînsă.

(4) Perioada cuprinsă între data publicării anunţului de participare în Buletinul achiziţiilor publice şi data-limită de depunere a candidaturilor trebuie să fie de cel puţin 30 de zile.

(5) În cazul în care, din motive de urgenţă, argumentate în mod corespunzător, nu poate fi respectată perioada prevăzută la alin.(4), entitatea contractantă are dreptul de a accelera aplicarea procedurii prin reducerea acestei perioade, dar nu la mai puţin de 15 zile pînă la data-limită de depunere a candidaturilor.

(6) Entitatea contractantă publică electronic întreaga documentaţie de atribuire și va asigura accesul direct şi nerestricţionat al operatorilor economici la această documentaţie, începînd cu data publicării anunţului de participare.

 (7) Entitatea contractantă are dreptul de a limita numărul de candidaţi care vor fi selectaţi pentru a depune oferte, cu condiţia să existe un număr suficient de candidaţi disponibili. Atunci cînd selectează candidaţii, entitatea contractantă are obligaţia de a aplica criterii obiective şi nediscriminatorii, utilizînd în acest scop numai criteriile de selecţie prevăzute în anunţul de participare.

(8) După finalizarea preselecţiei, entitatea contractantă comunică imediat fiecărui operator economic care a depus cerere pentru preselecţie rezultatele acesteia şi prezintă, la cererea oricărui solicitant public, lista tuturor operatorilor economici preselectaţi. Numai operatorii economici preselectaţi vor participa în continuare la procedura de achiziţie.

(9) Entitatea contractantă are obligaţia de a transmite, simultan, o invitaţie de participare la etapa a doua a procedurii de licitaţie restrînsă tuturor candidaţilor selectaţi.

(10) Entitatea contractantă stabilește de comun acord cu candidații selectați data-limită de depunere a ofertelor, cu condiția ca toți candidații selectați să aibă la dispoziție același termen pentru pregătirea și transmiterea ofertelor lor.

(11) În cazul lipsei unui acord cu privire la termenul pentru depunerea ofertelor, entitatea contractantă stabilește termenul de depunere a ofertelor de cel puțin 10 de zile, din momentul transmiterii invitației de participare.

**Articolul 38.** Negocierea cu publicarea prealabilă a unui anunţ de participare

(1) Negocierea, cu publicarea prealabilă a unui anunţ de participare, se iniţiază prin publicarea unui anunţ de participare, în conformitate cu art.58, prin care se solicită operatorilor economici interesaţi depunerea candidaturilor.

(2) Orice operator economic are dreptul să îşi depună candidatura pentru a participa la procedura de negociere cu publicarea prealabilă a unui anunţ de participare.

(3) Perioada cuprinsă între data publicării în Buletinul achiziţiilor publice şi data-limită de depunere a candidaturilor trebuie să fie de cel puţin de 30 de zile.

(4) În cazul în care, din motive de urgenţă, argumentate în mod corespunzător, numărul de zile prevăzut la alin.(3) nu poate fi respectat, entitatea contractantă este în drept să reducă perioada respectivă, dar nu mai puţin de 15 zile.

(5) Numai operatorii economici invitaţi de entitatea contractantă după evaluarea de către aceasta a informaţiilor furnizate au dreptul să depună o ofertă iniţială, care constituie baza pentru negocierile ulterioare.

(6) Este interzisă invitarea la etapa a doua a procedurii de negociere a unui operator economic care nu a depus candidatura în prima etapă sau care nu a îndeplinit criteriile de preselecţie.

(7) Entitatea contractantă stabilește de comun acord cu candidații selectați data-limită de depunere a ofertelor inițiale, cu condiția ca toți candidații selectați să aibă la dispoziție același termen pentru pregătirea și transmiterea ofertelor lor.

(8) În cazul lipsei unui acord cu privire la termenul pentru depunerea ofertelor, entitatea contractantă stabilește termenul de depunere a ofertelor inițiale de cel puțin 10 de zile, din momentul transmiterii invitației de participare.

(9) În documentaţia descriptivă/de atribuire entitatea contractantă identifică obiectul achiziţiei prin furnizarea unei descrieri a necesităţilor ei şi a caracteristicilor impuse pentru bunurile, lucrările sau serviciile care urmează a fi achiziţionate şi specifică criteriile de atribuire a contractului. De asemenea, entitatea contractantă indică acele elemente ale descrierii ce definesc cerinţele minime care trebuie îndeplinite de toate ofertele. Cerinţele minime şi criteriile de atribuire nu fac obiectul negocierilor.

 (10) Atunci cînd preselectează candidaţii, entitatea contractantă are obligaţia de a aplica criterii obiective şi nediscriminatorii, utilizînd în acest scop numai criteriile de preselecţie prevăzute în anunţul de participare.

(11) Entitatea contractantă are obligaţia de a indica în anunţul de participare criteriile de preselecţie şi regulile aplicabile, numărul minim al candidaţilor pe care intenţionează să îi preselecteze şi, dacă este cazul, numărul maxim al acestora.

(12) Entitatea contractantă derulează negocieri cu fiecare candidat preselectat, în parte. În cadrul negocierilor se determină toate aspectele tehnice, financiare şi juridice ale viitorului contract.

(13) Pe durata negocierilor, entitatea contractantă are obligaţia de a asigura aplicarea principiului tratamentului egal faţă de toţi candidaţii. În acest sens, entitatea contractantă nu are dreptul de a furniza informaţii într-o manieră discriminatorie, care ar putea crea unuia/unora dintre candidaţi un avantaj în raport cu ceilalţi.

(14) Entitatea contractantă are dreptul să prevadă în documentaţia descriptivă posibilitatea de a desfăşura negocierile în runde succesive, cu scopul de a reduce numărul de propuneri de ofertă care intră în negociere. Reducerea succesivă a propunerilor de ofertă se realizează numai în baza factorilor de evaluare stabiliţi în documentaţia de atribuire.

(15) Entitatea contractantă derulează negocieri pînă la identificarea şi stabilirea ofertei cîştigătoare, în cazul în care atribuirea este posibilă. Dacă entitatea contractantă intenţionează să încheie negocierile, aceasta îi informează pe ofertanţii rămaşi în competiţie şi stabileşte un termen comun pentru depunerea eventualelor oferte finale (noi sau revizuite). Entitatea contractantă verifică dacă ofertele finale respectă cerinţele minime, evaluează ofertele finale pe baza criteriilor de atribuire şi atribuie contractul de achiziţii.

**Articolul 39.** Utilizarea procedurii de negociere fără publicarea prealabilă a unui anunț de participare

1. Entitățile contractante pot utiliza procedura de negociere fără publicarea prealabilă a unui anunț de participare în următoarele cazuri:

a) nici o ofertă sau nici o ofertă adecvată, ori nici o candidatură, nu a fost depusă ca răspuns la un anunț de participare la o procedură de licitație deschisă, licitație restrînsă, negociere cu publicare a anunțului de participare, dialog competitiv sau parteneriat pentru inovare, atît timp, cît condiţiile iniţiale ale contractului nu sunt modificate în mod substanţial;

b) într-o măsură strict necesară, din motive de maximă urgenţă ca urmare a unor evenimente imprevizibile pentru entitatea contractantă în cauză, nu se pot respecta termenele pentru procedurile cu publicarea prealabilă a unui anunţ de participare. Situaţiile invocate pentru a justifica maxima urgenţă nu trebuie să fie imputabile entităților contractante. Entitatea contractantă nu are dreptul de a stabili durata contractului pe o perioadă mai mare decît cea necesară pentru a face faţă situaţiei de urgenţă care a determinat aplicarea procedurii de negociere fără publicarea prealabilă a unui anunţ de participare;

c) din motive tehnice, de creaţie sau referitoare la protecţia drepturilor exclusive, un singur operator economic dispune de bunurile, lucrările şi serviciile necesare şi nu există o alternativă sau un substitut rezonabil, iar absența concurenței nu este rezultatul unei restrângeri artificiale a parametrilor achiziției.

 (2) În sensul alin.(1) lit.a), o ofertă este considerată drept neadecvată dacă este lipsită de relevanţă pentru contract şi nu poate în mod evident răspunde, fără modificări substanţiale, necesităţilor şi cerinţelor entității contractante indicate în documentaţia de atribuire.

(3) În cazul contractelor de achiziţii de bunuri, entitatea contractantă poate să efectueze achiziţii prin negocierea fără publicarea prealabilă a unui anunţ de participare dacă:

a) aceste bunuri, servicii șau lucrări sînt produse numai în scopul cercetării-dezvoltării sau experimentării. Prezenta dispoziţie nu se aplică producţiei cantitative menite să stabilească viabilitatea comercială a bunului sau să amortizeze costurile de cercetare-dezvoltare;

b) contractul de achiziţii se referă la livrările suplimentare efectuate de furnizorul iniţial, destinate fie pentru înlocuirea parţială a bunurilor sau a instalaţiilor de uz curent, fie pentru extinderea bunurilor sau a instalaţiilor existente, dacă schimbarea furnizorului ar obliga entitatea contractantă să achiziţioneze un material tehnic cu caracteristici diferite, care duce la incompatibilitate sau la dificultăţi tehnice disproporţionate de utilizare şi întreţinere.

c) bunurile ce urmează a fi procurate sînt cotate şi achiziţionate la o bursă de materii prime;

d) contractul de achiziţii se referă la procurarea de bunuri în condiţii deosebit de avantajoase, fie de la un furnizor care îşi încetează definitiv activităţile comerciale, fie de la un administrator al procedurii de insolvabilitate.

e) pentru achizițiile de oportunitate, cînd este posibil să se achiziționeze bunuri profitînd de o ocazie deosebit de avantajoasă, disponibilă pentru un timp foarte scurt, la un preț considerabil mai scăzut decît prețurile practicate în mod normal pe piață.

(4) În cazul contractelor de achiziţii de servicii, entitatea contractantă poate sa efectueze achiziţii prin negocierea fără publicarea prealabilă a unui anunţ de participare dacă contractul în cauză este urmare a unui concurs de soluţii şi, conform regulilor aplicabile, trebuie să fie atribuit cîştigătorului sau unuia dintre cîştigătorii concursului de soluţii. În acest din urmă caz, toţi cîştigătorii concursului trebuie invitaţi să participe la negocieri.

(5) În cazul contractelor de achiziţii de lucrări şi servicii, entitatea contractantă poate sa efectueze achiziţii prin negociere fără publicarea prealabilă a unui anunţ de participare pentru lucrări sau servicii noi, constînd în repetarea lucrărilor sau serviciilor similare încredinţate de către aceleaşi entități contractante operatorului economic cîştigător al contractului iniţial, cu condiţia ca lucrările sau serviciile respective să fie conforme cu un proiect de bază şi să fi făcut obiectul unui contract iniţial atribuit prin procedura de licitaţie deschisă, licitaţie restrînsă, negociere cu publicare a anunțului de participare, dialog competitiv sau parteneriat pentru inovare, iar amploarea eventualelor lucrări sau servicii suplimentare şi condiţiile în care vor fi atribuite să fie incluse în proiectul de bază.

(6) Posibilitatea de a aplica situaţiile specificate la alin.(5) este anunţată odată cu lansarea invitaţiei de participare la primul proiect, iar entitățile contractante ţin seama de valoarea totală estimată pentru continuarea lucrărilor sau serviciilor.

**Articolul 40.** Dialogul competitiv

(1) Dialogul competitiv se iniţiază prin publicarea unui anunţ de participare în Buletinul achiziţiilor publice în conformitate cu art.58, prin care se solicită operatorilor economici interesaţi depunerea candidaturilor.

(2) Orice operator economic are dreptul să îşi depună candidatura pentru a participa la procedura de dialog competitiv.

(3) Perioada cuprinsă între data publicării în Buletinul achiziţiilor publice şi data-limită de depunere a candidaturilor trebuie să fie de cel puţin 30 de zile.

(4) În cazul în care, din motive de urgenţă, argumentate în mod corespunzător, numărul de zile prevăzut la alin.(3) nu poate fi respectat, entitatea contractantă este în drept să reducă perioada respectivă, dar la nu mai puţin de 15 zile.

(5) În cazul în care atribuirea contractului de achiziţii se realizează prin aplicarea procedurii de dialog competitiv, criteriul de atribuire utilizat trebuie să fie cel mai bun raport calitate-preţ.

(6) Procedura de dialog competitiv se desfăşoară în trei etape:

a) etapa de preselecţie a candidaţilor;

b) etapa de dialog cu candidaţii admişi în urma preselecţiei, pentru identificarea soluţiei/soluţiilor care să răspundă necesităţilor entității contractante şi în baza căreia/cărora candidaţii vor elabora şi vor depune oferta finală;

c) etapa de evaluare a ofertelor finale depuse.

 (7) Entitatea contractantă are obligaţia de a indica în anunţul de participare criteriile de preselecţie şi regulile aplicabile, numărul minim al candidaţilor pe care intenţionează să îi preselecteze şi, dacă este cazul, numărul maxim al acestora.

(8) Entitatea contractantă are obligaţia de a include în documentaţia descriptivă cel puţin o descriere a necesităţilor, obiectivelor şi constrîngerilor entității contractante, în baza cărora se va derula dialogul pentru identificarea soluţiilor viabile, precum şi, dacă este cazul, primele care vor fi acordate participanţilor la dialog.

(9) Atunci cînd preselectează candidaţii, entitatea contractantă are obligaţia de a aplica criterii obiective şi nediscriminatorii, utilizînd în acest scop numai criteriile de preselecţie prevăzute în anunţul de participare.

(10) Entitatea contractantă are obligaţia de a transmite simultan tuturor candidaţilor admişi o invitaţie de participare la etapa a doua a procedurii de dialog competitiv.

(11) Este interzisă invitarea la etapa a doua a dialogului competitiv a unui operator economic care nu a depus candidatura în prima etapă sau care nu a îndeplinit criteriile de preselecţie.

(12) Entitatea contractantă are obligaţia de a transmite invitaţia de participare însoţită de un exemplar al documentaţiei de atribuire, care va include şi documentaţia descriptivă.

(13) Documentaţia de atribuire este accesibilă direct prin mijloace electronice, iar entitatea contractantă are obligaţia de a include în invitaţia de participare adresa de internet sau informaţii privind modul de accesare a documentaţiei respective.

(14) Entitatea contractantă derulează dialogul cu fiecare candidat admis în parte. În cadrul acestui dialog se discută opţiunile referitoare la aspectele tehnice, financiare, la modul de rezolvare a unor probleme legate de cadrul juridic, precum şi orice alte elemente ale viitorului contract, astfel încît soluţiile identificate să răspundă necesităţilor obiective ale entității contractante.

(15) Pe durata dialogului, entitatea contractantă are obligaţia de a asigura aplicarea principiului tratamentului egal faţă de toţi participanţii. În acest sens, entitatea contractantă nu are dreptul de a furniza informaţii într-o manieră discriminatorie, care ar putea crea unuia/unora dintre participanţi un avantaj în raport cu ceilalţi.

(16) Entitatea contractantă are obligaţia de a nu dezvălui, fără acordul participantului în cauză, soluţia propusă şi alte informaţii confidenţiale prezentate de acesta.

(17) Entitatea contractantă are dreptul să prevadă în documentaţia descriptivă posibilitatea de a realiza dialogul în runde succesive, cu scopul de a reduce numărul de soluţii discutate. Reducerea succesivă a soluţiilor discutate se realizează numai în baza factorilor de evaluare stabiliţi în documentaţia de atribuire.

(18) Entitatea contractantă derulează dialogul pînă cînd identifică soluţia/soluţiile corespunzătoare necesităţilor sale obiective.

(19) După ce a declarat închisă etapa de dialog şi a anunţat participanţii cu privire la acest aspect, entitatea contractantă are obligaţia de a invita participanţii selectaţi să depună oferta finală, care se elaborează în baza soluţiei/soluţiilor identificate în cursul acestei etape şi care trebuie să conţină toate elementele necesare prin care se prezintă modul de îndeplinire a viitorului contract.

(20) Entitatea contractantă are obligaţia de a transmite invitaţia de depunere a ofertelor finale cu un număr suficient de zile înainte de data-limită de depunere a ofertelor, astfel încît fiecare participant selectat să beneficieze de o perioadă rezonabilă pentru elaborarea ofertei finale.

(21) Perioada acordată pentru elaborarea ofertei finale nu trebuie să fie mai mică decît o perioadă minimă stabilită de comun acord cu participanţii selectaţi pe parcursul derulării celei de-a doua etape a procedurii de dialog competitiv şi, în orice situaţie, nu poate fi mai mică de 10 zile.

(22) Pe parcursul etapei de evaluare, entitatea contractantă are dreptul de a solicita clarificări privind oferta. Evaluarea ofertelor se realizează în baza criteriilor prevăzute în documentaţia de atribuire.

(23) Entitatea contractantă are dreptul de a solicita ofertantului identificat drept cel care a depus oferta cu cel mai bun raport calitate-preţ să reconfirme anumite elemente ale ofertei sau anumite angajamente asumate în cadrul acesteia.

(24) În oricare dintre situaţiile prevăzute la alin.(22) şi (23), clarificările, informaţiile suplimentare sau reconfirmările prezentate nu trebuie să conducă la modificări ale caracteristicilor de bază ale ofertei sau ale soluţiilor care au stat la baza lansării invitaţiei de depunere a ofertelor finale, modificări care ar determina denaturarea concurenţei sau crearea unui avantaj suplimentar în raport cu ceilalţi ofertanţi.

**Articolul 41.** Parteneriatul pentru inovare

(1) Entitatea contractantă are dreptul de a aplica parteneriatul pentru inovare atunci cînd identifică necesitatea dezvoltării şi achiziţiei ulterioare a unui bun, serviciu sau a unor lucrări inovatoare, necesitate care nu poate fi satisfăcută de soluţiile disponibile pe piaţă la un anumit moment, cu condiţia ca acestea să corespundă nivelurilor de performanţă şi costurilor maxime convenite între entitatea contractantă şi participanţi.

(2) Parteneriatul pentru inovare se iniţiază prin transmiterea spre publicare în Buletinul achiziţiilor publice a unui anunţ de participare, prin care entitatea contractantă solicită operatorilor economici depunerea cererilor de participare în vederea furnizării informaţiilor şi documentelor pentru calificare şi selecţie stabilite de entitatea contractantă.

(3) În cadrul parteneriatului pentru inovare orice operator economic are dreptul de a depune o solicitare de participare în urma publicării unui anunţ de participare.

(4) În documentaţia de atribuire entitatea contractantă descrie necesităţile cu privire la bunul, serviciul sau lucrările inovatoare care nu pot fi satisfăcute prin achiziţia bunurilor, serviciilor sau lucrărilor disponibile pe piaţă la acel moment.

(5) În cadrul descrierii elementelor prevăzute la alin.(3), entitatea contractantă stabileşte care sînt cerinţele minime în legătură cu acestea pe care ofertele trebuie să le îndeplinească.

(6) Informaţiile furnizate prin documentaţia de atribuire trebuie să fie suficient de precise pentru a permite operatorilor economici să determine natura şi obiectul soluţiei solicitate şi, pe baza acestora, să decidă transmiterea unei cereri de participare sau neparticiparea la procedura de atribuire.

(7) Entitatea contractantă are dreptul de a decide să implementeze parteneriatul pentru inovare cu un singur partener sau cu mai mulţi parteneri care desfăşoară activităţi de cercetare şi dezvoltare separate.

(8) Perioada cuprinsă între data publicării în Buletinul achiziţiilor publice şi data-limită de depunere a cererilor de participare trebuie să fie de cel puţin de 30 de zile.

(9) În cazul în care, din motive de urgenţă, argumentate în mod corespunzător, numărul de zile prevăzut la alin.(3) nu poate fi respectat, entitatea contractantă este în drept să reducă perioada respectivă, dar la nu mai puţin de 15 zile.

(10) Parteneriatul pentru inovare se desfăşoară în trei etape:

a) etapa depunerii cererilor de participare şi a selectării candidaţilor prin aplicarea criteriilor de calificare şi selecţie;

b) etapa depunerii ofertelor iniţiale de către candidaţii selectaţi în cadrul primei etape şi a evaluării conformităţii acestora cu cerinţele stabilite de entitatea contractantă;

c) etapa negocierilor în vederea îmbunătăţirii ofertelor iniţiale, a depunerii ofertelor finale şi a evaluării acestora prin aplicarea criteriului de atribuire şi a factorilor de evaluare.

(11) La etapa depunerii cererilor de participare şi a selectării candidaţilor, entitatea contractantă are dreptul de a limita numărul de candidaţi care îndeplinesc criteriile de calificare şi selecţie şi care vor fi invitaţi să depună oferte iniţiale.

(12) Entitatea contractantă are obligaţia de a indica în anunţul de participare criteriile de selecţie şi regulile obiective şi nediscriminatorii pe care intenţionează să le aplice pentru selecţia candidaţilor, numărul minim de candidaţi pe care intenţionează să-i invite la etapa a doua a procedurii şi, după caz, numărul maxim.

(13) Criteriul de atribuire utilizat în cazul parteneriatului pentru inovare este cel mai bun raport calitate-preţ sau cel mai bun raport calitate-cost.

(14) Parteneriatul pentru inovare se desfăşoară în faze succesive, urmînd succesiunea stadiilor din procesul de cercetare şi de inovare, care poate include fabricarea bunurilor, finalizarea lucrărilor sau prestarea serviciilor.

(15) În cadrul parteneriatului pentru inovare se stabilesc obiective intermediare care trebuie realizate de către parteneri, precum şi plata preţului în tranşe corespunzătoare.

(16) Pe baza obiectivelor stabilite potrivit alin.(15), entitatea contractantă are dreptul de a decide după fiecare fază să înceteze parteneriatul pentru inovare sau, în cazul unui parteneriat pentru inovare încheiat cu mai mulţi parteneri, să reducă numărul de parteneri prin încetarea anumitor contracte individuale, cu condiţia ca entitatea contractantă să fi menţionat în documentaţia de atribuire aceste posibilităţi, precum şi condiţiile aplicării acestora.

(17) Entitatea contractantă negociază cu ofertanţii ofertele iniţiale şi toate ofertele ulterioare depuse de aceştia, cu excepţia ofertelor finale, în vederea îmbunătăţirii conţinutului acestora.

(18) Cerinţele minime stabilite de entitatea contractantă, criteriul de atribuire şi factorii de evaluare nu fac obiect al negocierilor.

(19) Pe durata negocierilor, entitatea contractantă are obligaţia de a asigura respectarea principiului tratamentului egal faţă de toţi ofertanţii şi de a nu furniza informaţii într-o manieră discriminatorie, care ar putea crea unuia/unora dintre ofertanţi un avantaj în raport cu ceilalţi.

(20) Entitatea contractantă informează în scris toţi ofertanţii ale căror oferte nu au fost eliminate din competiţie în legătură cu orice modificări ale specificaţiilor tehnice sau ale documentaţiei de atribuire, cu excepţia prevederilor referitoare la cerinţele minime stabilite de entitatea contractantă care nu pot fi modificate.

(21) În urma modificărilor prevăzute la alin.(20), entitatea contractantă acordă o perioadă suficientă ofertanţilor pentru modificarea ofertelor şi retransmiterea versiunii modificate, dacă este cazul.

(22) Entitatea contractantă are obligaţia de a nu dezvălui celorlalţi participanţi informaţii confidenţiale comunicate de un ofertant sau candidat care participă la negocieri, fără acordul scris al acestuia.

(23) Acordul prevăzut la alin.(22) nu poate fi exprimat cu caracter general, ci este exprimat cu privire la fiecare intenţie de comunicare a anumitor informaţii specifice.

(24) Entitatea contractantă are dreptul de a desfăşura negocierile în runde succesive, cu scopul de a reduce numărul de oferte care urmează să fie negociate.

(25) Reducerea numărului de oferte potrivit alin.(24) se realizează numai pe baza factorilor de evaluare stabiliţi prin anunţul de participare sau în documentaţia de atribuire.

(40) Aplicarea opţiunii prevăzute la alin.(24) trebuie indicată de entitatea contractantă în anunţul de participare sau în documentaţia de atribuire.

(41) În legătură cu calificarea şi selecţia candidaţilor, entitatea contractantă stabileşte în special criterii legate de capacitatea candidaţilor în domeniul cercetării şi dezvoltării, elaborării de soluţii inovatoare şi implementării acestora.

(42) Numai candidaţii selectaţi de entitatea contractantă în urma finalizării etapei depunerii cererilor de participare şi a selectării candidaţilor au dreptul să prezinte proiecte de cercetare şi inovare care să răspundă necesităţilor identificate de entitatea contractantă.

(43) În documentaţia de atribuire entitatea contractantă defineşte regulile aplicabile drepturilor de proprietate intelectuală.

(44) În cazul parteneriatului pentru inovare încheiat cu mai mulţi parteneri, entitatea contractantă are obligaţia de a nu dezvălui celorlalţi parteneri soluţiile propuse sau alte informaţii confidenţiale comunicate de un partener în cadrul parteneriatului, fără acordul acestuia.

(45) Acordul prevăzut la alin.(44) nu poate fi exprimat cu caracter general, ci este exprimat cu privire la fiecare intenţie de comunicare a anumitor informaţii specifice.

(46) Entitatea contractantă se asigură că structura parteneriatului, în special durata şi valoarea diferitor faze ale acestuia, reflectă gradul de inovaţie al soluţiei propuse şi succesiunea activităţilor de cercetare şi inovare necesare pentru dezvoltarea unei soluţii inovatoare care nu este disponibilă pe piaţă.

(47) Valoarea estimată a bunurilor, lucrărilor sau serviciilor nu trebuie să fie disproporţionată în raport cu investiţiile necesare pentru dezvoltarea acestora.

**Capitolul VI**

**MODALITĂȚILE SPECIALE DE ATRIBUIRE A CONTRACTELOR DE ACHIZIȚIE SECTORIALĂ**

**Articolul 42.** Acordul-cadru

(1) Acordul-cadru reprezintă un acord încheiat între una sau mai multe entități contractante şi unul sau mai mulţi operatori economici, avînd ca obiect stabilirea condiţiilor pentru contractele ce urmează a fi atribuite în decursul unei perioade determinate, în special preţurile şi, după caz, cantităţile prevăzute.

(2) În vederea încheierii acordului-cadru, entitățile contractante respectă prevederile prezentei legi la toate etapele, pînă la atribuirea contractelor bazate pe acordul-cadru respectiv.

(3) Entitatea contractantă nu are dreptul de a stabili ca durata unui acord-cadru să depăşească 8 ani, decît în cazuri excepţionale, pe care le poate justifica în special prin obiectul specific al contractelor ce urmează a fi atribuite în baza acordului-cadru respectiv.

(4) Contractele care se atribuie în baza unui acord-cadru nu pot fi încheiate decît între entitatea/entitățile contractante şi operatorul/operatorii economici care sînt parte a acordului respectiv.

(5) Entitatea contractantă are obligaţia de a atribui contractele de achiziţii subsecvente acordului-cadru numai cu respectarea condiţiilor tehnice şi financiare stabilite în acordul-cadru respectiv.

(6) Atunci cînd atribuie un contract de achiziţii în baza prevederilor dintr-un acord-cadru, entitatea contractantă nu are dreptul de a impune sau de a accepta modificări ale elementelor/condiţiilor stabilite iniţial prin acordul-cadru respectiv.

(7) De fiecare dată cînd intenţionează să atribuie un contract de achiziţii subsecvent unui acord-cadru, entitatea contractantă are obligaţia de a se consulta, în scris, cu operatorul economic, solicitîndu-i acestuia, în funcţie de necesităţi, completarea ofertei.

(8) Entitatea contractantă nu are dreptul de a utiliza în mod abuziv sau impropriu acordurile-cadru, astfel încît să împiedice, să restrîngă sau să denatureze concurenţa.

(9) În cazul în care entitatea contractantă încheie acordul-cadru cu un singur operator economic, acordul respectiv trebuie să prevadă cel puţin:

a) obligaţiile pe care operatorul economic şi le-a asumat prin propunerea tehnică;

b) preţul unitar pe care operatorul economic l-a prevăzut în propunerea financiară şi în baza căruia se va determina valoarea fiecărui contract atribuit ulterior.

(10) În cazul în care acordul-cadru este încheiat cu mai mulţi operatori economici, acordul-cadru se execută în unul dintre următoarele moduri:

a) fără reluarea competiţiei, în conformitate cu termenii şi condiţiile prevăzute în cuprinsul său, în cazul în care acordul-cadru stabileşte toţi termenii şi condiţiile care reglementează furnizarea bunurilor, execuţia lucrărilor şi prestarea serviciilor care constituie obiectul său, precum şi condiţiile obiective în funcţie de care se stabileşte care dintre operatorii economici parte la acordul-cadru va furniza bunurile, va executa lucrările sau va presta serviciile;

b) cu reluarea competiţiei între operatorii economici care sînt parte la acordul-cadru, în cazul în care acordul-cadru nu stabileşte toţi termenii şi condiţiile care reglementează furnizarea bunurilor, execuţia lucrărilor şi prestarea serviciilor care constituie obiectul său;

c) parţial fără reluarea competiţiei între operatorii economici, în conformitate cu lit.a), şi parţial cu reluarea competiţiei, în conformitate cu lit.b), numai dacă această posibilitate a fost prevăzută în documentaţia de atribuire, în cazul în care acordul-cadru stabileşte toţi termenii şi condiţiile care reglementează furnizarea bunurilor, execuţia lucrărilor şi prestarea serviciilor care constituie obiectul său.

(11) Prevederile alin.(10) lit.a) sînt aplicabile în cazul în care entitatea contractantă a precizat expres în documentaţia de atribuire criteriile obiective în funcţie de care se stabileşte care dintre operatorii economici parte la acordul-cadru va furniza bunurile, va executa lucrările sau va presta serviciile care constituie obiectul său.

(17) Prevederile alin.(10) lit.c) sînt aplicabile în cazul în care entitatea contractantă a precizat expres în documentaţia de atribuire criteriile obiective în funcţie de care se stabileşte dacă anumite bunuri, lucrări sau servicii care fac obiectul acordului-cadru se achiziţionează cu reluarea competiţiei sau direct, fără reluarea competiţiei, în conformitate cu termenii şi condiţiile prevăzute în acordul-cadru, precum şi termenii şi condiţiile prevăzute în acordul-cadru pentru care se poate relua competiţia.

(19) În cazurile prevăzute la alin.(10) lit.b) şi c), entitatea contractantă reia competiţia pe baza aceloraşi termeni şi condiţii aplicate pentru atribuirea acordului-cadru, detaliate acolo unde este necesar şi completate dacă este cazul cu alţi termeni şi condiţii prevăzute în documentaţia de atribuire, respectînd următoarele reguli procedurale:

a) pentru fiecare contract ce urmează a fi atribuit, entitatea contractantă consultă în scris operatorii economici semnatari ai acordului-cadru respectiv care sînt capabili să execute contractul;

b) entitatea contractantă stabileşte un termen suficient pentru prezentarea ofertelor, în acest sens avînd obligaţia de a ţine cont de aspecte precum complexitatea obiectului şi timpul necesar pentru transmiterea ofertelor;

c) entitatea contractantă atribuie fiecare contract ofertantului care a prezentat oferta cea mai avantajoasă conform criteriului de atribuire precizat în documentaţia în temeiul căreia a fost încheiat acordul-cadru.

**Articolul 43.** Sistemul dinamic de achiziţie

(1) Entitatea contractantă are dreptul de a utiliza un sistem dinamic de achiziţii pentru achiziţii de uz curent ale căror caracteristici general disponibile pe piaţă satisfac necesităţile entității contractante.

(2) Sistemul dinamic de achiziţii este organizat şi funcţionează în integralitate ca un proces electronic şi este deschis, pe întreaga sa perioadă de valabilitate, oricărui operator economic care îndeplineşte criteriile de calificare şi selecţie.

(3) Sistemul dinamic de achiziţii poate fi împărţit pe categorii de bunuri, lucrări sau servicii care sînt definite în mod obiectiv, pe baza caracteristicilor achiziţiilor care urmează a fi realizate în cadrul categoriei în cauză, caracteristici care pot include referinţe la dimensiunea maximă admisibilă a contractelor subsecvente specifice sau la o anumită zonă geografică în care contractele subsecvente specifice vor fi executate.

(4) Pentru efectuarea unei achiziţii în cadrul unui sistem dinamic de achiziţii, entitatea contractantă aplică regulile licitaţiei restrînse, precum şi regulile specifice prevăzute în prezentul articol.

(5) Toţi candidaţii care îndeplinesc criteriile de calificare şi selecţie sînt admişi în sistem, entitatea contractantă neavînd dreptul de a limita numărul de candidaţi care vor fi admişi în cadrul sistemului.

(6) În cazul în care entitatea contractantă a împărţit sistemul pe categorii de bunuri, lucrări sau servicii conform alin.(3), entitatea contractantă specifică criteriile de calificare şi selecţie aplicabile pentru fiecare categorie.

(7) Entitatea contractantă are obligaţia de a respecta următoarele termene:

a) perioada minimă pentru depunerea cererilor de participare este de 30 de zile de la data transmiterii spre publicare a anunţului de participare;

b) în cazul în care, din motive de urgenţă, argumentate în mod corespunzător, numărul de zile prevăzut la lit. a) nu poate fi respectat, entitatea contractantă este în drept să reducă perioada respectivă, dar la nu mai puţin de 15 zile;

c) perioada minimă pentru depunerea ofertelor este de 10 zile de la data transmiterii invitaţiei de depunere a ofertelor.

(8) Toate comunicările în cadrul unui sistem dinamic de achiziţii se realizează exclusiv prin mijloace electronice, în conformitate cu prevederile articolului 32.

(9) La atribuirea contractelor în cadrul unui sistem dinamic de achiziţii, entitatea contractantă are următoarele obligaţii:

a) de a publica un anunţ de participare în care se precizează în mod clar faptul că pentru atribuirea contractului/contractelor de achiziţii se utilizează un sistem dinamic de achiziţii;

b) de a indica în documentaţia de atribuire cel puţin natura şi cantitatea estimată a achiziţiilor preconizate, precum şi toate informaţiile necesare privind sistemul dinamic de achiziţii, inclusiv cu privire la modul de funcţionare a acestuia, echipamentele electronice utilizate şi modalităţile şi specificaţiile tehnice de conectare;

c) de a indica orice împărţire pe categorii de bunuri, lucrări sau servicii şi caracteristicile care le definesc;

d) de a permite, pe toată perioada de valabilitate a sistemului dinamic de achiziţii, începînd cu momentul publicării anunţului de participare şi pînă la închiderea sistemului, accesul nerestricţionat, direct şi complet la conţinutul documentaţiei de atribuire.

(10) După lansarea sistemului dinamic de achiziţii şi pe întreaga perioadă de valabilitate a acestuia, entitatea contractantă are obligaţia de a permite oricărui operator economic interesat să depună o cerere de participare cu scopul de a fi admis în sistem.

(11) După primirea cererii de participare, entitatea contractantă evaluează îndeplinirea de către candidat a criteriilor de calificare şi selecţie stabilite.

(12) Entitatea contractantă are obligaţia de a finaliza evaluarea prevăzută la alin.(12) în termen de 10 zile lucrătoare de la data primirii cererii de participare.

(13) Termenul prevăzut la alin.(12) poate fi prelungit pînă la 15 zile lucrătoare în situaţii specifice, în cazul în care este justificat în special prin necesitatea de a examina documente suplimentare sau de a verifica în alt mod îndeplinirea criteriilor de calificare şi selecţie.

(14) Prin excepţie de la prevederile alin.(12) şi (13), atît timp cît nu a fost transmis spre publicare anunţul de participare pentru prima achiziţie specifică în cadrul sistemului dinamic de achiziţii, entitatea contractantă poate prelungi perioada de evaluare, cu condiţia ca nicio invitaţie de participare la etapa a doua a procedurii să nu fie transmisă în perioada de evaluare astfel prelungită.

(15) Entitatea contractantă indică în documentaţia de atribuire durata prelungirii pe care intenţionează să o aplice.

(16) Entitatea contractantă informează operatorii economici cu privire la admiterea în sistemul dinamic de achiziţii sau, după caz, respingerea cererii de participare imediat după finalizarea evaluării prevăzute la alin.(11).

(17) Entitatea contractantă transmite cîte o invitaţie de participare tuturor participanţilor admişi în cadrul sistemului dinamic de achiziţii, în vederea depunerii de oferte pentru fiecare achiziţie specifică în cadrul sistemului.

(18) În cazul în care sistemul dinamic de achiziţii a fost împărţit pe categorii de bunuri, lucrări sau servicii, entitatea contractantă transmite cîte o invitaţie de participare tuturor participanţilor care au fost admişi în cadrul sistemului dinamic de achiziţii în categoria corespunzătoare achiziţiei specifice în cauză, în vederea depunerii de oferte pentru fiecare achiziţie specifică în cadrul categoriei respective.

(19) Entitatea contractantă atribuie contractul de achiziţii ofertantului care prezintă oferta cea mai avantajoasă, desemnată prin aplicarea criteriului de atribuire şi a factorilor de evaluare stabiliţi prin anunţul de participare publicat cu ocazia lansării sistemului dinamic de achiziţii sau, atunci când mijlocul de invitare la procedura de atribuire îl constituie un anunț privind existența unui sistem de calificare, în invitația de participare la procedura de ofertare.

(20) Dacă este cazul, criteriul de atribuire şi factorii de evaluare prevăzuţi la alin.(19) pot fi detaliaţi în cadrul invitaţiei de participare prevăzute la alin.(17) şi (18).

(21) Entitatea contractantă are dreptul, în orice moment pe parcursul perioadei de valabilitate a sistemului dinamic de achiziţii, de a solicita participanţilor admişi să depună o declaraţie pe proprie răspundere reînnoită şi actualizată, conform prevederilor art.68, în termen de 5 zile lucrătoare de la data transmiterii solicitării.

(22) Entitatea contractantă indică perioada de valabilitate a sistemului dinamic de achiziţii în anunţul de participare.

(23) Nu se percep taxe, înainte sau pe perioada de valabilitate a sistemului dinamic de achiziții, de la operatorii economici care sunt interesați de sistemul dinamic de achiziții sau care sunt parte la acesta.

**Articolul 44.** Licitaţia electronică

(1) Licitaţia electronică reprezintă un proces repetitiv care implică mijloace electronice de prezentare, în ordine descrescătoare, a noilor preţuri şi a noilor valori referitoare la anumite elemente ale ofertelor, care intervin după o primă evaluare completă a ofertelor, permiţînd clasificarea lor în baza unor metode automate de evaluare. Anumite contracte de achiziţii de lucrări şi anumite contracte de achiziţii de servicii care au ca obiect activităţi intelectuale, cum ar fi proiectarea de lucrări, nu pot face obiectul licitaţiilor electronice.

(2) Entitatea contractantă are dreptul de a utiliza licitaţia electronică în următoarele situaţii:

a) ca o etapă finală a licitaţiei deschise, a licitaţiei restrînse, a negocierii cu publicarea prealabilă a unui anunţ de participare, înainte de atribuirea contractului de achiziţii şi numai dacă specificaţiile tehnice au fost definite cu precizie în caietul de sarcini;

b) la reluarea competiţiei dintre operatorii economici care au semnat un acord-cadru;

c) cu ocazia depunerii ofertelor ferme în vederea atribuirii unui contract de achiziţii prin utilizarea unui sistem dinamic de achiziţie.

(3) Entitatea contractantă are obligaţia de a anunţa decizia de utilizare a licitaţiei electronice în anunţul de participare şi în documentaţia de atribuire sau, atunci când mijlocul de invitare la procedura de atribuire îl constituie un anunț privind existența unui sistem de calificare, în invitația de participare la procedura de ofertare.

(4) Licitaţia electronică se bazează pe unul dintre următoarele elemente ale ofertelor:

a) exclusiv pe preţuri, în cazul în care contractul se atribuie doar pe baza criteriului cel mai scăzut preţ;

b) pe preţuri şi pe noile valori ale elementelor ofertelor indicate în documentaţia de atribuire, în cazul în care contractul se atribuie pe baza criteriului cel mai bun raport calitate-preţ sau ofertei cu cel mai scăzut cost, utilizînd o abordare bazată pe eficacitatea costurilor.

(5) Atunci cînd intenţionează să utilizeze licitaţia electronică, entitatea contractantă are obligaţia de a include în documentația de atribuire şi următoarele precizări specifice:

a) elementele ofertei care vor face obiectul procesului repetitiv de ofertare, cu condiţia ca aceste elemente să fie cuantificabile şi să poată fi exprimate în cifre sau procente;

b) eventualele limite ale valorilor pînă la care elementele prevăzute la lit.a) pot fi îmbunătăţite, astfel cum rezultă acestea din specificaţiile care definesc obiectul contractului;

c) informaţiile care urmează a fi puse la dispoziţie ofertanţilor în cursul licitaţiei electronice şi momentul cînd aceste informaţii vor fi disponibile;

d) informaţiile relevante privind procesul licitaţiei electronice;

e) condiţiile în care ofertanţii vor avea dreptul să liciteze, cu referire, în special, la pasul minim de licitare care, dacă este cazul, va fi solicitat pentru licitarea noilor oferte;

f) informaţiile relevante referitoare la echipamentul electronic folosit, condiţiile tehnice şi modalităţile concrete de realizare a conectării.

(6) Înainte de lansarea unei licitaţii electronice, entitatea contractantă are obligaţia de a realiza o evaluare iniţială integrală a ofertelor în conformitate cu criteriul de atribuire stabilit.

(7) Entitatea contractantă are obligaţia de a invita toţi ofertanţii care au depus oferte corespunzătoare să prezinte preţuri noi şi/sau, după caz, valori noi ale elementelor ofertei. Invitaţia se transmite pe cale electronică, simultan, tuturor acestor ofertanţi.

(8) Invitaţia trebuie să precizeze data şi momentul de start al licitaţiei electronice, precum şi orice informaţie necesară pentru realizarea conectării individuale la echipamentul electronic utilizat.

(9) Entitatea contractantă nu are dreptul să înceapă licitaţia electronică mai devreme de 2 zile lucrătoare după data la care au fost transmise invitaţiile.

(10) Invitaţia trebuie să conţină şi informaţii referitoare la:

a) rezultatul evaluării integrale a ofertei depuse de către ofertantul destinatar;

b) formula matematică care este utilizată în cadrul licitaţiei electronice pentru stabilirea automată a clasamentului final, în funcţie de noile preţuri şi/sau de noile valori prezentate de ofertanţi. Cu excepţia cazului în care oferta cea mai avantajoasă din punct de vedere economic este identificată doar pe baza criteriului cel mai scăzut preţ, formula respectivă include ponderile tuturor criteriilor stabilite pentru determinarea ofertei celei mai avantajoase din punct de vedere economic, conform precizărilor din anunţul de participare sau din documentaţia de atribuire.

(11) Licitaţia electronică se desfăşoară în mai multe runde succesive.

(12) În cursul fiecărei runde a licitaţiei electronice, entitatea contractantă are obligaţia de a comunica instantaneu tuturor ofertanţilor cel puţin informaţiile necesare acestora pentru a determina, în orice moment, poziţia pe care o ocupă în clasament. Entitatea contractantă are dreptul de a comunica şi alte informaţii privind:

a) numărul participanţilor în runda respectivă a licitaţiei electronice;

b) preţurile sau valorile noi prezentate în cadrul rundei de licitare de către alţi ofertanţi, numai dacă documentaţia de atribuire a prevăzut această posibilitate.

(13) Pe parcursul efectuării rundelor de licitare, entitatea contractantă nu are dreptul de a dezvălui identitatea ofertanţilor.

(14) Licitaţia electronică se finalizează prin una din următoarele situaţii sau printr-o combinaţie a acestora:

a) la un moment precis stabilit în prealabil şi comunicat ofertanţilor în invitaţia de participare;

b) după un număr de runde de licitare al căror calendar de desfăşurare a fost precis stabilit în prealabil şi comunicat ofertanţilor în invitaţia de participare;

c) cînd nu se mai primesc preţuri şi/sau valori noi ce îndeplinesc cerinţele cu privire la pasul minim de licitare impus. În acest caz, invitaţia de participare trebuie să precizeze un termen-limită care va curge de la primirea ultimei oferte pînă la finalizarea licitaţiei electronice.

(15) Entitatea contractantă are obligaţia de a atribui contractul de achiziţii în condiţiile art.74, în baza rezultatului obţinut în urma finalizării licitaţiei electronice.

**Articolul 45.** Catalogul electronic

(1) În cazul în care dispoziţiile legale impun utilizarea mijloacelor electronice de comunicare, entitatea contractantă are dreptul să solicite ca ofertele să fie prezentate sub formă de catalog electronic sau să includă un catalog electronic.

(2) Guvernul este în drept să aprobe categoriile de achiziţii cu privire la care entitatea contractantă are obligaţia de a utiliza cataloagele electronice.

(3) Ofertele prezentate sub formă de cataloage electronice pot fi însoţite de alte documente care le completează.

(4) Cataloagele electronice sînt elaborate de către ofertanţi/candidaţi în vederea participării la o anumită procedură de achiziţie, în conformitate cu specificaţiile tehnice şi formatul stabilite de entitatea contractantă.

(5) Cataloagele electronice respectă cerinţele aplicabile instrumentelor de comunicare electronice, precum şi orice cerinţe suplimentare stabilite de entitatea contractantă în conformitate cu prevederile prezentei legi.

(6) Atunci cînd acceptă sau solicită prezentarea ofertelor sub formă de cataloage electronice, entitatea contractantă:

a) precizează acest lucru în anunţul de participare sau, atunci când mijlocul de invitare la procedura de atribuire îl constituie un anunț privind existența unui sistem de calificare, în invitația de participare la procedura de ofertare sau negociere;

b) indică în documentaţia de atribuire toate informaţiile necesare referitoare la formatul, echipamentele electronice utilizate şi aranjamentele şi specificaţiile tehnice de conectare pentru catalog.

(7) În cazul în care a fost încheiat un acord-cadru cu mai mulţi operatori economici pe bază de oferte prezentate sub formă de cataloage electronice, entitatea contractantă poate prevedea că reluarea competiţiei pentru atribuirea contractelor subsecvente se realizează pe baza cataloagelor actualizate.

(8) În cazul prevăzut la alin.(7), entitatea contractantă utilizează una dintre următoarele metode:

a) invită ofertanţii să transmită din nou cataloagele electronice, adaptate la cerinţele contractului în cauză;

b) informează ofertanţii că intenţionează să colecteze din cataloagele electronice care au fost deja transmise informaţiile necesare pentru a constitui oferte adaptate la cerinţele contractului în cauză, cu condiţia ca utilizarea acestei metode să fi fost anunţată în documentaţia de atribuire care a stat la baza încheierii acordului-cadru.

(9) În cazul în care entitatea contractantă reia competiţia pentru atribuirea contractelor subsecvente în executarea acordului-cadru în conformitate cu prevederile alin.(8) lit.b), aceasta notifică ofertanţii cu privire la data şi ora la care intenţionează să colecteze informaţiile necesare pentru a constitui oferte adaptate la cerinţele contractului în cauză şi le dă ofertanţilor posibilitatea de a refuza această colectare de informaţii.

(10) Entitatea contractantă trebuie să prevadă o perioadă corespunzătoare de timp între notificarea prevăzută la alin.(9) şi colectarea efectivă a informaţiilor.

(11) Înainte de atribuirea contractului, entitatea contractantă prezintă ofertantului în cauză informaţiile colectate în conformitate cu prevederile alin.(9), pentru a-i da acestuia posibilitatea de a contesta sau de a confirma că oferta astfel constituită nu conţine erori semnificative.

(12) Entitatea contractantă are dreptul să atribuie contracte de achiziţii pe baza unui sistem dinamic de achiziţii, solicitînd prezentarea ofertelor pentru un contract specific sub forma unui catalog electronic.

(13) Entitatea contractantă are dreptul să atribuie contracte de achiziţii pe baza unui sistem dinamic de achiziţii, în conformitate cu prevederile alin.(8) lit.b) şi alin.(9)–(11), cu condiţia ca solicitarea de participare la sistemul dinamic de achiziţii să fie însoţită de un catalog electronic conform cu specificaţiile tehnice şi formatul stabilite de către entitatea contractantă.

(14) Catalogul electronic prevăzut la alin.(13) este completat ulterior de către candidaţi, cînd aceştia sînt informaţi cu privire la intenţia entității contractante de a constitui oferte pe baza procedurii prevăzute la alin.(8) lit.b).

**Articolul 46.** Achiziții centralizate

(1) Entitatea contractantă poate achiziționa lucrări, produse și/sau servicii prin intermediul unei autorități centrale de achiziție care oferă activitatea de achiziție centralizată menționată la art.2.

(2) Guvernul este în drept să dispună că anumite achiziții trebuie să se realizează recurgând la autorități centrale de achiziție.

(3) Se consideră că entitățile contractante care achiziţionează bunuri, lucrări şi servicii prin intermediul unei autorităţi centrale de achiziţie, au respectat prevederile prezentei legi în măsura în care şi autoritatea centrală de achiziţie în cauză le-a respectat.

Entitatea contractantă în cauză ramane responsabilă de îndeplinirea obligațiilor prevăzute în prezenta lege în ceea ce privește actiunile pe care le derulează ea însăși, cum ar fi:

(a) atribuirea unui contract în cadrul unui sistem dinamic de achiziții, care este administrat de o autoritate centrala de achiziție; sau

(b) efectuarea unei reluări a procedurii concurențiale în cadrul unui acord-cadru care a fost încheiat de o autoritate centrala de achiziție.

(4) Toate procedurile de achiziții desfășurate de o autoritate centrală de achiziție sunt efectuate folosind mijloace electronice de comunicare, în conformitate cu cerințele stabilite la art.32.

(5) Entitatea contractantă poate atribui, fără aplicarea procedurilor prevăzute în prezenta lege, un contract de achiziții de servicii pentru furnizarea de activități de achiziție centralizate unei autorități centrale de achiziție. Astfel de contracte de achiziții de servicii pot include, de asemenea, furnizarea de activități de achiziție auxiliare.

**Articolul 47.** Achiziții comune ocazionale

(1)   Două sau mai multe entități contractante pot conveni să efectueze anumite achiziții specifice în comun.

(2)   În cazul în care o procedură de achiziții se derulează în întregime în comun, în numele și în contul tuturor entităților contractante în cauză, acestea sunt responsabile în mod solidar pentru îndeplinirea obligațiilor care le revin în temeiul prezentei legi.

(3) În cazul în care o procedură de achiziții nu se derulează în întregime în numele și în contul entităților contractante în cauză, acestea sunt responsabile solidar numai cu privire la părțile desfășurate în comun.

**Capitolul VII**

**CERINŢELE PRIVIND PROCEDURA**

**DE ACHIZIŢIE SECTORIALĂ**

 **Articolul 48.** Consultarea pieţei

(1) Înainte de iniţierea procedurii de atribuire, entitatea contractantă are dreptul de a organiza consultări ale pieţei în vederea pregătirii achiziţiei şi pentru a informa operatorii economici cu privire la planurile de achiziţie şi cerinţele avute în vedere în legătură cu acestea.

(2) În cadrul consultărilor prevăzute la alin.(1), entitatea contractantă are dreptul de a invita experţi independenţi, autorităţi publice sau operatori economici, inclusiv organizaţii reprezentative ale acestora.

(3) Entitatea contractantă are dreptul de a utiliza sau implementa opiniile, sugestiile sau recomandările primite în cadrul consultărilor prevăzute la alin.(1) pentru pregătirea achiziţiei şi pentru organizarea şi desfăşurarea procedurii de atribuire, cu condiţia ca utilizarea sau implementarea acestor opinii, sugestii sau recomandări să nu aibă ca efect denaturarea concurenţei şi/sau încălcarea principiilor nediscriminării şi transparenţei.

**Articolul 49.** Implicarea prealabilă a candidaților sau a ofertanților

(1) In cazul în care o persoana fizică sau juridică a oferit opinii, sugestii sau recomandări entității contractante la etapa consultării pieţei sau a participat la întocmirea documentaţiei de atribuire, inclusiv ca parte a unor servicii de consultanţă, entitatea contractantă ia măsurile corespunzătoare pentru a se asigura că participarea respectivului candidat sau ofertant nu denaturează concurenţa. Astfel de masuri pot include comunicarea celorlalţi ofertanţi/candidaţi a informaţiilor relevante care au fost transmise în contextul participării persoanei fizice sau juridice la pregătirea documentaţiei de atribuire ori care decurg din această participare şi stabilirea de termene adecvate pentru primirea ofertelor.

(2) Entitatea contractantă are dreptul să excludă persoana fizică sau juridică specificată la alin. (1) numai dacă nu există niciun alt mijloc pentru a asigura respectarea principiului egalităţii de tratament.

(3) Înainte de orice astfel de excludere, candidaților sau ofertanților li se acordă posibilitatea de a demonstra că implicarea lor în pregătirea procedurii de achiziții nu poate denatura concurența. Măsurile adoptate sunt documentate în darea de seama prevăzuta la articolul 83.

**Articolul 50.** Regulile privind descrierea bunurilor, lucrărilor şi serviciilor

(1) Specificaţiile tehnice ale bunurilor, lucrărilor şi serviciilor solicitate de entitatea contractantă vor reprezenta o descriere exactă şi completă a obiectului achiziţiei, astfel încît fiecare cerinţă şi criteriu, stabilite de entitatea contractantă, să fie îndeplinite.

(2) Specificaţiile tehnice pot descrie şi caracteristici referitoare la procesul sau metoda specifică de producţie sau de execuţie a lucrărilor, furnizare a bunurilor sau prestare a serviciilor solicitate sau la un proces specific pentru o altă etapă a ciclului de viaţă al acestora chiar şi în cazul în care astfel de factori nu fac parte din substanţa lor materială, cu condiţia să aibă legătură cu obiectul contractului şi să fie proporţionale cu valoarea şi obiectivele acestuia.

(3) Specificaţiile tehnice pot preciza totodată dacă este necesar transferul drepturilor de proprietate intelectuală.

(4) Specificaţiile tehnice se definesc astfel încît să corespundă, atunci cînd este posibil, necesităţilor/exigenţelor oricărui utilizator, inclusiv ale persoanelor cu dizabilităţi.

(5) Specificaţiile tehnice trebuie să permită oricărui ofertant accesul egal la procedura de atribuire şi nu trebuie să aibă ca efect introducerea unor obstacole nejustificate de natură să restrîngă concurenţa între operatorii economici.

(6) Fără a aduce atingere normelor tehnice obligatorii la nivel naţional, în măsura în care sînt compatibile cu reglementările internaţionale, specificaţiile tehnice se formulează în unul din următoarele moduri:

a) în termeni de performanţă sau de cerinţe funcţionale, incluzînd caracteristici de mediu, cu condiţia ca parametrii să fie suficient de exacţi pentru ca ofertanţii să poată stabili obiectul contractului şi pentru ca entitățile contractante să poată atribui contractul;

b) făcînd trimitere la specificaţii tehnice şi, în ordinea preferinţei, la standardele naţionale care transpun standarde europene, la evaluări tehnice naţionale/europene, specificaţii tehnice comune, standarde internaţionale, alte sisteme de referinţă tehnice instituite de către organismele de standardizare naţionale/europene sau – în lipsa oricăror dintre acestea – la standarde naţionale, la agremente tehnice naţionale sau specificaţii tehnice naţionale referitoare la proiectarea, calcularea şi execuţia lucrărilor şi la utilizarea bunurilor; fiecare trimitere este însoţită de menţiunea “sau echivalent”;

c) în termeni de performanţă sau de cerinţe funcţionale prevăzute la lit.a), făcînd trimitere la specificaţiile tehnice menţionate la lit.b) ca mijloc de prezumţie a conformităţii cu respectivele performanţe sau cerinţe funcţionale;

d) făcînd trimitere la specificaţiile tehnice menţionate la lit.b) pentru unele caracteristici şi făcînd trimitere la performanţele sau cerinţele funcţionale menţionate la lit.a) pentru alte caracteristici.

(7) Specificaţiile tehnice nu vor face referinţă la o anumită marcă comercială sau la un anumit agent economic, la un brevet, o schiţă sau un tip de bunuri, de lucrări şi de servicii, nu vor indica o origine concretă, un producător sau un operator economic concret. În cazul în care nu există un mod suficient de exact de expunere a cerinţelor faţă de achiziţie, iar o astfel de referinţă este inevitabilă, caracteristicile vor include cuvintele “sau echivalentul”.

(8) În cazul în care entitatea contractantă defineşte specificaţiile tehnice din caietul de sarcini prin precizarea performanţelor şi/sau cerinţelor funcţionale solicitate, nicio ofertă nu poate fi respinsă dacă ofertantul demonstrează, prin orice mijloc adecvat, că bunurile, lucrările sau serviciile oferite asigură îndeplinirea performanţelor sau cerinţelor funcţionale solicitate deoarece sînt conforme cu:

a) un standard naţional/european:

b) o omologare tehnică naţională/europeană;

c) o specificaţie tehnică comună;

d) un standard internaţional;

e) alte reglementări tehnice elaborate de organismele de standardizare europene.

(9) În cazul în care o entitate contractantă utilizează opţiunea prevăzută la alin.(6) lit.b) de a formula specificaţiile tehnice, aceasta nu respinge o ofertă pe motiv că lucrările, bunurile sau serviciile oferite nu sunt conforme cu specificațiile tehnice la care se face trimitere, dacă ofertantul dovedește în oferta sa, prin orice mijloc adecvat, că soluțiile propuse îndeplinesc într-un mod echivalent cerințele definite în specificațiile tehnice.

(10) Un mijloc adecvat de a dovedi conformitatea cu specificaţiile tehnice solicitate îl poate reprezenta dosarul tehnic al producătorului sau un raport de încercare/testare emis de un organism recunoscut, cum ar fi, după caz, un laborator neutru de încercări şi calibrare sau un organism de certificare şi inspecţie care asigură respectarea standardelor naţionale/europene aplicabile. Entitatea contractantă are obligaţia de a accepta certificate emise de organisme recunoscute în oricare dintre statele membre ale Uniunii Europene.

**Articolul 51.** Etichete

(1) În cazul în care intenţionează să achiziţioneze bunuri, lucrări sau servicii cu anumite caracteristici de mediu, sociale sau de altă natură, entitatea contractantă are dreptul să solicite în specificaţiile tehnice, criteriile de atribuire sau condiţiile de executare a contractului o etichetă specifică drept dovadă că bunurile, lucrările sau serviciile corespund cerinţelor solicitate, dacă sînt îndeplinite cumulativ următoarele condiţii:

a) cerinţele de etichetare se referă numai la criterii care sînt legate de obiectul contractului şi sînt adecvate pentru a defini caracteristicile lucrărilor, bunurilor sau serviciilor care fac obiectul contractului;

b) cerinţele de etichetare se bazează pe criterii nediscriminatorii şi verificabile în mod obiectiv;

c) etichetele sînt create printr-o procedură deschisă şi transparentă, în cadrul căreia au dreptul să participe toate părţile interesate, inclusiv organisme guvernamentale, consumatori, parteneri sociali, producători, distribuitori şi organizaţii neguvernamentale;

d) etichetele sînt accesibile tuturor părţilor interesate;

e) cerinţele de etichetare sînt stabilite de o parte terţă asupra căreia operatorul economic care solicită acordarea etichetei nu exercită o influenţă decisivă.

(2) În cazul în care nu impune ca bunurile, lucrările sau serviciile să îndeplinească toate cerinţele de etichetare, entitatea contractantă precizează cerinţele de etichetare la care se face trimitere.

(3) Entitatea contractantă care impune o etichetă specifică acceptă toate etichetele care confirmă că bunurile, lucrările sau serviciile îndeplinesc cerinţe echivalente.

(4) În cazul în care operatorul economic demonstrează că, din motive care nu îi sînt imputabile, nu are nici o posibilitate de a obţine eticheta specifică indicată de entitatea contractantă sau o etichetă echivalentă în termenele stabilite, entitatea contractantă acceptă şi alte mijloace de probă adecvate, care pot include un dosar tehnic al fabricantului, cu condiţia ca operatorul economic în cauză să demonstreze că bunurile, lucrările sau serviciile pe care urmează să le furnizeze/ execute/presteze îndeplinesc cerinţele de etichetare specifice sau cerinţele specifice indicate de entitatea contractantă.

(5) În cazul în care o etichetă îndeplineşte condiţiile prevăzute la alin.(1) lit.b)–e), dar stabileşte şi cerinţe care nu sînt legate de obiectul contractului, entitatea contractantă nu solicită eticheta respectivă, dar defineşte specificaţiile tehnice prin referire la specificaţiile detaliate ale etichetei respective sau, dacă este necesar, la părţile acestora care sînt legate de obiectul contractului şi sînt adecvate pentru a defini caracteristicile obiectului contractului.

(6) Entitatea contractantă are dreptul de a impune în documentaţia de atribuire, în măsura în care acestea sînt compatibile cu dreptul comunitar, condiţii speciale de îndeplinire a contractului, prin care se urmăreşte obţinerea unor efecte de ordin social sau în legătură cu protecţia mediului şi promovarea dezvoltării durabile.

**Articolul 52.** Disponibilitatea în format electronic a documentaţiei de atribuire

(1) Entitatea contractantă oferă acces liber, direct, total şi gratuit, prin mijloace electronice, la documentaţia de atribuire de la data publicării anunţului de participare în conformitate cu art.58 sau de la data la care a expediat invitaţia de participare.

(2) Textul anunţului sau al invitaţiei de participare specifică adresa de internet exactă la care documentaţia de atribuire va fi disponibilă.

(3) Prin excepţie de la alin.(1), în cazul în care nu se oferă accesul liber, direct, total şi gratuit, prin mijloace electronice, la o parte din documentaţia de atribuire în situatii legate de unul dintre motivele prevazute la articolul 31 alin. (2) și articolul 32 alin. (2) si alin. (4), entitatea contractantă indică în anunţ sau în invitaţia de participare măsurile necesare pentru asigurarea protecţiei caracterului confidenţial al informaţiilor, precum şi modalitatea de obţinere a accesului la documentele în cauză.

(4) În cazurile specificate la alin.(3), termenul de depunere a ofertelor este prelungit cu 5 zile, cu excepţia cazurilor de urgenţă justificate în mod corespunzător.

**Articolul 53.** Oferta. Ofertele alternative

(1) Ofertantul are obligaţia de a elabora oferta în conformitate cu prevederile din documentaţia de atribuire.

(2) Oferta are caracter obligatoriu, din punctul de vedere al conţinutului, pe toată perioada de valabilitate stabilită de către entitatea contractantă.

(3) Operatorul economic are obligaţia de a depune oferta la adresa stabilită şi pînă la data şi ora limită pentru depunere stabilite în anunţul sau în invitaţia de participare.

(4) Riscurile transmiterii ofertei, inclusiv forţa majoră, cad în sarcina operatorului economic.

(5) Entitatea contractantă nu poartă nici o răspundere în cazul în care oferta a fost depusă la o altă adresă decît cea indicată în anunţul/invitaţia de participare sau dacă aceasta a fost depusă după expirarea termenului stabilit.

(6) Entitatea contractantă are dreptul de a permite sau de a solicita ofertanţilor să depună oferte alternative numai dacă a precizat explicit în anunţul de participare că permite sau solicită depunerea de oferte alternative.

(7) În cazul în care nu a precizat explicit că permite sau solicită depunerea de oferte alternative conform alin.(6), entitatea contractantă nu are dreptul de a lua în considerare ofertele alternative.

(8) Ofertele alternative trebuie să fie în legătură cu obiectul contractului de achiziţii/acordului-cadru.

(9) Entitatea contractantă care permite sau solicită depunerea de oferte alternative are obligaţia de a preciza în documentaţia de atribuire cerinţele minime obligatorii pe care acestea trebuie să le respecte, precum şi orice alte cerinţe specifice pentru prezentarea ofertelor alternative, în special dacă ofertele alternative pot fi depuse numai în cazul în care a fost depusă şi o ofertă care nu este o ofertă alternativă.

(10) În situaţia prevăzută la alin.(9), entitatea contractantă trebuie să se asigure că este posibilă aplicarea criteriului de atribuire şi a factorilor de evaluare stabiliţi atît în cazul ofertelor alternative care îndeplinesc cerinţele minime stabilite în conformitate cu dispoziţiile alin.(9), cît şi în cazul ofertelor conforme care nu sînt oferte alternative.

(11) Entitatea contractantă are obligaţia de a nu lua în considerare ofertele alternative care nu respectă cerinţele minime stabilite în conformitate cu dispoziţiile alin.(9).

(12) În cazul procedurilor de atribuire a unor contracte de achiziţii de bunuri sau de servicii, entitatea contractantă care a permis sau a solicitat depunerea de oferte alternative nu are dreptul de a respinge o astfel de ofertă alternativă pentru singurul motiv că, dacă aceasta este declarată cîştigătoare:

a) contractul de achiziţii de bunuri pentru atribuirea căruia s-a organizat procedura se califică drept contract de servicii; sau

b) contractul de achiziţii de servicii pentru atribuirea căruia s-a organizat procedura se califică drept contract de bunuri.

**Articolul 54.** Împărţirea pe loturi

(1) Entitatea contractantă are dreptul de a recurge la atribuirea pe loturi a contractelor de achiziţii şi a acordurilor-cadru şi, în acest caz, de a stabili dimensiunea şi obiectul loturilor, cu condiţia includerii acestor informaţii în documentaţia de atribuire.

(2) În cazul prevăzut la alin.(1), entitatea contractantă precizează în anunţul de participare sau, atunci când mijlocul de invitare la procedura de atribuire îl constituie un anunț privind existența unui sistem de calificare, în invitația de participare la procedura de ofertare sau negociere, dacă ofertele pot fi depuse pentru unul, pentru mai multe sau pentru toate loturile.

(3) Entitatea contractantă are dreptul, chiar şi în cazul în care acceptă depunerea ofertelor pentru mai multe sau pentru toate loturile, să limiteze numărul de loturi care pot fi atribuite aceluiaşi ofertant.

(4) În situaţia prevăzută la alin.(3), entitatea contractantă precizează în anunţul de participare sau, atunci când mijlocul de invitare la procedura de atribuire îl constituie un anunț privind existența unui sistem de calificare, în invitația de participare la procedura de ofertare sau negociere, numărul maxim de loturi care pot fi atribuite unui ofertant.

(5) Entitatea contractantă are obligaţia de a indica în documentaţia de atribuire criteriile şi regulile obiective şi nediscriminatorii care se vor aplica pentru stabilirea loturilor ce vor fi atribuite aceluiaşi ofertant, în cazul în care, în urma aplicării criteriului de atribuire şi a factorilor de evaluare, ar rezulta atribuirea către un ofertant a unui număr de loturi mai mare decît numărul maxim admis.

(6) În cazul în care aceluiaşi ofertant îi pot fi atribuite mai multe loturi, entitatea contractantă are dreptul de a decide atribuirea contractului/contractelor prin reunirea mai multor loturi sau a tuturor loturilor şi atribuirea acestora aceluiaşi ofertant, dacă a precizat în anunţul de participare faptul că îşi rezervă dreptul de a face acest lucru şi a indicat loturile sau grupurile de loturi care pot fi reunite.

(7) În cazul în care aceluiaşi ofertant îi pot fi atribuite mai multe loturi, entitatea contractantă efectuează o evaluare comparativă a ofertelor, pentru a stabili dacă ofertele depuse de către un ofertant pentru o anumită combinaţie de loturi luate în ansamblu ar primi un punctaj superior prin aplicarea criteriului de atribuire şi a factorilor de evaluare stabiliţi în documentaţia de atribuire prin raportare la loturile respective faţă de punctajul total obţinut de ofertele pentru loturile individuale în cauză luate separat.

(8) Entitatea contractantă efectuează evaluarea comparativă prevăzută la alin.(7) prin stabilirea, în primul rînd, a punctajelor ofertelor pentru fiecare lot în parte prin aplicarea criteriului de atribuire şi a factorilor de evaluare stabiliţi în documentaţia de atribuire şi, apoi, prin compararea punctajului total astfel obţinut cu punctajul atribuit ofertelor depuse de către un ofertant pentru combinaţia de loturi respectivă, în ansamblu.

 **Articolul 55.** Regulile privind termenele de depunere şi primire a cererilor de participare şi a ofertelor

(1) La fixarea termenelor pentru primirea cererilor de participare și a ofertelor, entitățile contractante iau în considerare complexitatea contractului și timpul necesar pentru elaborarea ofertelor.

(2) Termenul-limită de depunere şi primire a cererilor de participare şi a ofertelor va fi suficient pentru a le permite operatorilor economici din ţară şi străini să pregătească şi să prezinte oferte pînă la expirarea acestuia.

(3) La stabilirea termenului-limită, entitățile contractante vor lua în considerare complexitatea achiziţiilor preconizate, aria de subcontractare anticipată şi timpul obişnuit pentru transmiterea ofertelor prin poştă din ţară şi din străinătate.

(4) În caz cînd înainte de expirarea termenului-limită de depunere a ofertelor, apare necesitatea de corectare a documentației de atribuire, entitatea contractantă va prelungi termenul de depunere a ofertelor pentru a permite potenţialilor ofertanţi să efectueze modificările necesare.

(5) În cazul în care ofertele nu pot fi formulate decît în urma unei vizite la faţa locului sau după consultarea pe loc a unor documente anexate la caietul de sarcini, entitatea contractantă va prelungi termenul de depunere a ofertelor astfel încît toţi operatorii economici interesaţi să poată avea acces la toate informaţiile necesare pentru formularea ofertelor.

**Articolul 56.** Clarificări

(1) Orice operator economic interesat are dreptul de a solicita clarificări privind documentaţia de atribuire.

(2) Entitatea contractantă are obligaţia de a răspunde, în mod clar, complet şi fără ambiguităţi, cît mai repede posibil, la orice clarificare solicitată, într-o perioadă care nu trebuie să depăşească, de regulă, 3 zile lucrătoare de la primirea unei astfel de solicitări din partea operatorului economic.

(3) Entitatea contractantă are obligaţia de a transmite fiecărui operator economic care a depus o cerere de participare răspunsurile la orice solicitare de clarificare, însoţite de întrebările aferente, luînd măsuri pentru a nu dezvălui identitatea celui care a solicitat clarificările respective.

(4) Fără a aduce atingere prevederilor alin.(2), în măsura în care clarificările sînt solicitate în timp util, răspunsurile entitatii contractante la aceste solicitări trebuie să fie transmise operatorilor economici care au depus cereri de participare nu mai tîrziu de 6 zile înainte de data-limită stabilită pentru depunerea ofertelor.

(5) În cazul în care operatorul economic nu a transmis solicitarea de clarificare în timp util, punînd astfel entitatea contractantă în imposibilitate de a respecta termenele prevăzute la alin.(4), aceasta din urmă este în drept să nu răspundă. În cazul în care entitatea contractantă decide transmiterea răspunsului la solicitarea de clarificare, aceasta are obligaţia de a extinde termenul de depunere a ofertelor, astfel încît să se respecte termenul prevăzut la alin.(4). În acest caz, extinderea termenului de depunere a ofertelor nu extinde dreptul de a solicita clarificări.

(6) Entitatea contractantă are obligaţia de a deschide candidaturile/ofertele la data, ora şi adresa indicate în anunţul/invitaţia de participare, în măsura în care nu a devenit incidentă obligaţia privind extinderea termenului de depunere a ofertelor, cu excepţia cazului în care termenul de depunere a ofertelor a fost extins în urma suspendării procedurii de atribuire.

**Capitolul VIII**

**PUBLICITATEA ŞI TRANSPARENŢA**

**Articolul 57.** Anunţul de intenţie

(1) Entitatea contractantă este în drept să publice în Buletinul achiziţiilor publice un anunţ de intenţie privind achiziţiile preconizate. Entitatea contractantă are obligaţia de a include în anunţ cel puţin informaţiile cuprinse în anexa nr.3 şi, dacă este necesar, alte informaţii considerate utile de către aceasta.

(2) Publicarea anunţului de intenţie nu obligă entitatea contractantă să efectueze achiziţia respectivă.

**Articolul 58.** Anunţul de participare

(1) Entitatea contractantă este obligată să publice în Buletinul achiziţiilor publice anunţul de participare în toate cazurile prevăzute de prezenta lege, conform procedurii de achiziţie aplicate.

(2) Anunţul de participare va fi publicat în limba de stat şi, după caz, în una din limbile oficiale ale Organizaţiei Mondiale a Comerţului (engleză, franceză, spaniolă).

(3) Entitatea contractantă are obligaţia de a include în anunţ cel puţin informaţiile cuprinse în anexa nr.3 şi, dacă este necesar, alte informaţii considerate utile de către entitatea contractantă.

(4) În scopul asigurării unei transparenţe maxime, entitatea contractantă are dreptul de a publica anunţul de participare şi în alte mijloace de informare în masă, naţionale sau internaţionale, dar numai după publicarea anunţului respectiv în Buletinul achiziţiilor publice. Anunţul publicat şi în alte mijloace de informare locale, naţionale sau internaţionale va face trimitere la Buletinul achiziţiilor publice în care a fost publicat iniţial anunţul şi nu va conţine alte informaţii decît cele publicate în buletinul respectiv.

(6) Anunţul de participare va fi publicat în termene care să ofere tuturor operatorilor economici interesaţi, fără nicio discriminare, posibilităţi reale de participare la procedurile de atribuire a contractului de achiziţii sectorială.

**Articolul 59.** Anunţul de atribuire

(1) Entitatea contractantă are obligaţia de a transmite spre publicare în Buletinul achiziţiilor publice un anunţ de atribuire nu mai tîrziu de 30 de zile de la data la care va remite informaţia cu privire la:

a) finalizarea procedurii de achiziţie sectorială – licitaţie deschisă, licitaţie restrînsă, dialog competitiv, parteneriat pentru inovare, negociere cu/fără publicarea prealabilă a unui anunţ de participare – prin atribuirea contractului de achiziţii sau prin încheierea acordului-cadru;

b) finalizarea unui concurs de soluţii prin stabilirea concurentului cîştigător;

c) atribuirea unui contract de achiziţii printr-un sistem dinamic de achiziţie.

(2) La atribuirea contractelor de achiziţii încheiate în baza unui acord-cadru sau printr-un sistem dinamic de achiziţii, anunţurile de atribuire sînt grupate trimestrial. În acest caz, entitatea contractantă are obligaţia de a transmite spre publicare anunţurile de atribuire în termen de 30 de zile de la încheierea fiecărui trimestru.

(3) Anunţul de atribuire va conţine cel puţin informaţiile cuprinse în anexa nr.3 şi, dacă este necesar, alte informaţii considerate utile de către entitatea contractantă.

(5) În cazul în care comunicarea unor informaţii privind atribuirea contractului de achiziţii/acordului-cadru se referă la secretul comercial sau secretul de stat conform prevederilor Legii nr.1107/2002 Codul Civil al Republicii Moldova sau ale Legii nr.245/2008 cu privire la secretul de stat ori ar putea aduce atingere concurenţei loiale între operatorii economici conform prevederilor Legii concurenţei nr.183/2012, publicarea acestor informaţii nu este obligatorie.

(6) În cazul contractelor sectoriale de servicii de cercetare și dezvoltare, informațiile ce țin de natura și cantitatea serviciilor pot fi limitate la:

a) mențiunea „servicii de cercetare și dezvoltare”, în cazul cînd contractul a fost atribuit prin procedura de negociere fără publicarea prealabilă a unui anunț de participare;

b) informații cel puțin la fel de detaliate, după cum a fost indicat în anunțul de participare.

(7) Informația stabilită ca nefiind destinată pentru publicare, se publică doar în formă simplificată, precum și în scopuri statistice.

**Articolul 60.** Anunțul privind existența unui sistem de calificare

(1) În cazul în care entitățile contractante optează pentru instituirea unui sistem de calificare în conformitate cu articolul 64, sistemul face obiectul unui anunț, care indică scopul sistemului de calificare și modul de acces la normele care îl guvernează.

(2) Entitățile contractante precizează perioada de valabilitate a sistemului de calificare în anunțul privind existența sistemului. In cazul in care această perioadă se modifică, entitățile contractactante publică:

a) dacă perioada de valabilitate este modificată fără a pune capăt sistemului, anunțul privind existența sistemelor de calificare, cu modofocarea corespunzătoare a perioadei de valabilitate;

b) dacă se pune capăt sistemului, un anunțul de atribuire, astfel cum este menționat la articolul 59.

**Articolul 61.** Invitațiile către candidați

(1) În cadrul procedurilor restrânse, al procedurilor de dialog competitiv, al parteneriatelor pentru inovare și al procedurilor de negociere cu o invitație prealabilă la o procedură concurențială de ofertare, entitatea contractantă invită simultan și în scris candidații selectați să își depună ofertele, să ia parte la dialog sau să negocieze.

(2) Invitațiile menționate la alineatul (1) de la prezentul articol includ o trimitere la adresa electronică unde au fost puse la dispoziție direct, prin mijloace electronice, documentația de atribuire. În cazul în care publicarea în mod electronic a documentației de atribuire nu este posibilă din motive tehnice, entitatea contractantă are obligația de a transmite invitația însoțită de un exemplar al documentației de atribuire tuturor condidaților selectați.

(3) Invitațiile trebuie să conțină cel puțin:

a) data limită pentru primirea ofertelor, adresa la care trebuie transmise, precum și limba sau limbile în care trebuie redactate. In cazul contractelor atribuite prin intermediul unui dialog competitiv sau al unui parteneriat pentru inovare, aceste informații nu figurează în invitația la dialog/negociere, dar se menționează în invitația de prezentare a unei oferte;

b) în cazul dialogului competitiv, data și adresa stabilite pentru începerea etapei de consultare, precum și limbile folosite;

c) indicarea eventualelor documente care trebuie anexate;

e) ponderarea relativă a criteriilor de atribuire a contractului sau, după caz, ordinea importanței acestor criterii, în cazul în care aceste informații nu figurează în anunțul de participare, în anunțul privind existența unui sistem de calificare sau în cadrul specificațiilor.

**Articolul 62.** Informarea şi atribuirea contractului de achiziţii

(1) Entitatea contractantă are obligaţia de a informa operatorii economici implicaţi în procedura de atribuire despre deciziile referitoare la rezultatul selecţiei, la rezultatul procedurii de atribuire a contractului de achiziţii sectoriale sau de încheiere a acordului-cadru, la admiterea într-un sistem dinamic de achiziţie, la rezultatul concursului de soluţii ori, după caz, la anularea procedurii de atribuire şi eventuala iniţiere ulterioară a unei noi proceduri, în scris şi cît mai curînd posibil, dar nu mai tîrziu de 3 zile lucrătoare de la emiterea acestora.

(2) Comunicarea prin care se realizează informarea prevăzută la alin.(1) este transmisă prin mijloace electronice la adresele indicate de către ofertanţi în ofertele acestora. În toate cazurile, acest fapt este înregistrat.

(3) În cadrul comunicării prevăzute la alin.(1), entitatea contractantă are obligaţia de a informa ofertantul cîştigător/ofertanţii cîştigători sau candidatul acceptat/candidaţii acceptaţi cu privire la acceptarea ofertei/ofertelor sau a candidaturii/candidaturilor prezentate.

(4) În cadrul comunicării prevăzute la alin.(1), entitatea contractantă are obligaţia de a informa ofertanţii/candidaţii care au fost respinşi sau a căror ofertă sau candidatură nu a fost declarată cîştigătoare/acceptată despre motivele care au stat la baza deciziei respective după cum urmează:

a) fiecărui candidat respins – motivele concrete care au stat la baza deciziei de respingere a candidaturii sale;

b) pentru fiecare ofertă respinsă – motivele concrete care au stat la baza deciziei de respingere, detaliindu-se argumentele în temeiul cărora oferta a fost considerată inacceptabilă şi/sau neconformă, îndeosebi elementele ofertei care nu au corespuns cerinţelor de funcţionare şi performanţă prevăzute în caietul de sarcini;

c) fiecărui ofertant care a prezentat o ofertă acceptabilă şi conformă, prin urmare admisibilă, dar care nu a fost declarată cîştigătoare – caracteristicile şi avantajele relative ale ofertei/ofertelor cîştigătoare în raport cu oferta sa, numele ofertantului căruia urmează să i se atribuie contractul de achiziţii sau, după caz, numele ofertanţilor cu care urmează să se încheie un acord-cadru.

(6) Faţă de ofertantul a cărui ofertă este desemnată cîştigătoare, în documentaţia de atribuire poate fi inclusă cerinţa semnării contractului de achiziţii în termen de 10 zile de la data la care i-a fost remis spre semnare.

(7) În cazul în care, după expirarea termenului prevăzut la alin.(6), ofertantul care a primit comunicarea de acceptare a ofertei refuza sa semneze contractul de achiziţii sectoriale, entitatea contractantă este în drept să respingă oferta şi să atribuie contractul următorului ofertant clasat, cu condiţia că oferta acestuia este în vigoare. Totodată, entitatea contractantă este în drept să respingă toate celelalte oferte în condiţiile prezentei legi.

**Articolul 63.** Termene pentru încheierea contractelor de achiziţii sectoriale

(1) Contractele de achiziţii care intră în sfera de aplicare a prezentei legi pot fi încheiate numai după împlinirea termenelor de aşteptare de 11 zile de la data transmiterii comunicării privind rezultatul aplicării procedurii de atribuire.

(2) Contractele de achiziţii/acordurile-cadru care intră în sfera de aplicare a prezentei legi, încheiate înainte de împlinirea termenelor prevăzute la alin.(1), sînt lovite de nulitate.

(3) Respectarea termenelor prevăzute la alin.(1) este facultativă în următoarele cazuri:

a) atunci cînd contractul de achiziţii este atribuit în urma desfăşurării procedurii de negociere fără publicarea prealabilă a unui anunţ de participare;

b) atunci cînd contractul de achiziţii/acordul-cadru respectiv urmează să fie încheiat cu un operator economic care a fost singurul ofertant la procedura de atribuire şi nu există alţi operatori economici implicaţi în respectiva procedură de atribuire;

c) atunci cînd este atribuit un contract subsecvent unui acord-cadru sau ca urmare a utilizării unui sistem dinamic de achiziţie.

**Capitolul IX**

**CALIFICAREA ȘI SELECȚIA CALITATIVĂ**

**Articolul 64.** Sisteme de calificare

(1) Entitatea contractantă poate institui și utiliza un sistem de calificare a operatorilor economici. Entitățile contractante care instituie sau utilizează un sistem de calificare se asigură că operatorii economici pot solicita calificarea în orice moment.

(2) Entitatea contractantă stabilește norme și criterii obiective pentru excluderea și selectarea operatorilor economici care solicită calificarea, precum și criterii și norme obiective pentru utilizarea sistemului de calificare, care să trateze aspecte precum înscrierea în sistem, actualizarea periodică a calificărilor, dacă acestea există, și durata sistemului. În cazul în care aceste criterii și norme includ specificații tehnice, se aplică dispozițiile articolelor 50-51. Criteriile și normele pot fi actualizate ori de câte ori este nevoie.

(3) Criteriile și normele menționate la alin. (2) sunt puse la dispoziția operatorilor economici la cerere. Criteriile și normele actualizate se comunică operatorilor economici interesați. În cazul în care o entitate contractantă consideră că sistemul de calificare al altor entități sau organisme anumite satisface cerințele sale, ea comunică operatorilor economici interesați numele acestor alte entități sau organisme.

(4) Entitatea contractantă califică operatorii economici în conformitate cu normele și criteriile menționate la alin. (2) și păstrează o înregistrare scrisă privind operatorii economici calificați; aceasta poate fi împărțită pe categorii, în funcție de tipul de contract pentru care este valabilă calificarea.

(5) Entitățile contractante care instituie și utilizează un sistem de calificare informează solicitanții, în termen de cel mult două luni, despre decizia lor privind calificarea. Solicitanții a căror calificare este respinsă sunt informați cu privire decizia de respingere și la motivele deciziei respective, cât mai curând posibil și nu mai târziu de 15 zile de la data deciziei de respingere.

(6) Entitățile contractante care instituie și utilizează un sistem de calificare pot pune capăt calificării unui operator economic numai pe motive bazate pe criteriile de calificare menționate la alin. (2). Orice intenție de a pune capăt unei calificări se comunică anticipat, în scris, operatorului economic, cu cel puțin 15 zile înainte de data la care urmează să înceteze calificarea, împreună cu motivul sau motivele care justifică acțiunea propusă.

(7) În cazul în care invitația la procedura concurențială de ofertare se efectuează prin intermediul unui anunț privind existența unui sistem de calificare, contractele specifice pentru lucrări, bunuri sau servicii incluse în sistemul de calificare se acordă prin desfășurarea licitației restrânse sau prin proceduri de negociere, în cadrul cărora toți ofertanții și participanții sunt selectați dintre candidații deja calificați în conformitate cu un astfel de sistem.

(8) Accesul la documentația de atribuire este oferit cât mai curând posibil și cel târziu în momentul transmiterii invitației de participare la procedura de ofertare sau la negociere. Textul anunțului sau al invitației specifică adresa de internet la care este disponibilă documentația de atribuire.

(9) Orice taxe care sunt facturate în legătură cu cererile de calificare sau cu actualizarea sau menținerea unui nivel de calificare deja obținut conform sistemului sunt proporționale cu costurile generate.

**Articolul 65.** Criteriile pentru selecția calitativă

(1) Entitățile contractante pot stabili norme și criterii obiective pentru excluderea și selectarea ofertanților sau candidaților. Aceste norme și criterii sunt puse la dispoziția operatorilor economici interesați.

(2) În măsura în care este necesar pentru a asigura un echilibru adecvat între caracteristicile speciale ale procedurii de achiziții și resursele necesare pentru realizarea sa, entitățile contractante pot stabili, în cadrul procedurilor restrînse sau de negociere, în dialogurile competitive sau în parteneriatele pentru inovare, norme și criterii obiective care reflectă această necesitate și permit entității să reducă numărul candidaților, care vor fi invitați să depună ofertele, să participle la dialog sau negociere. Numărul candidaților selectați trebuie să ia în considerație necesitatea de a asigura o concurență adecvată.

(3) Entitatea contractantă are obligaţia de a exclude din procedura de atribuire a contractului de achiziţii sectoriale orice ofertant sau candidat despre care are cunoştinţă că, în ultimii 5 ani, a fost condamnat, prin hotărîrea definitivă a unei instanţe judecătoreşti, pentru participare la activităţi ale unei organizaţii sau grupări criminale, pentru corupţie, pentru fraudă şi/sau pentru spălare de bani, pentru infracţiuni de terorism sau infracţiuni legate de activităţi teroriste, finanţarea terorismului, exploatarea prin muncă a copiilor şi alte forme de trafic de persoane.

(4) Obligaţia de excludere a ofertantului/candidatului se aplică şi în cazul în care persoana condamnată printr-o hotărîre definitivă a unei instanţe de judecată pentru infracţiunile prevăzute la alin. (3) este membru al organismului de administrare, de conducere sau de control al respectivului ofertant/candidat sau are putere de reprezentare, de decizie sau de control în cadrul acestuia.

**Articolul 66.** Utilizarea motivelor de excludere și a criteriilor de selecție prevăzute în Legea nr.131/2015 privind achizițiile publice

1. Normele și criteriile obiective de excludere și selectare a candidaților și ofertanților în cadrul procedurilor deschise, restrînse sau de negociere, a dialogurilor competitive sau a parteneriatelor pentru inovare, pot include motivele de excludere prevăzute la art.18 din Legea nr.131/2015, în termenii și condițiile prevăzute în respectivul articol.
2. În cazul în care entitatea contractantă este o autoritate contractantă în sensul art.13 din Legea nr.131/2015, aceste criterii și norme includ motivele de excludere enumerate în Legea nr.131/2015.
3. Entitățile contractante pot include criteriile de selectare prevăzute la capitolul IV din Legea 131/2015, în termenii și condițiile prevăzute, în special în ceea ce privește limitele cerințelor referitoare la cifra de afaceri, prevăzută la art.21, alin (1), lit.c) din Legea nr.131/2015.

**Articolul 67.** Datele de calificare ale operatorilor economici

(1) Pentru constatarea datelor de calificare în cadrul procedurilor de achiziţie sectoriale, operatorul economic va prezenta documentele eliberate de autorităţile competente stabilite de entitatea contractantă în cadrul procedurilor de achiziţie. Entitatea contractantă are obligaţia de a stabili pentru fiecare procedură în parte criteriile de calificare şi selecţie, precum şi documentele-suport, necesare pentru a fi prezentate de către operatorii economici.

(2) Entitatea contractantă va lua în considerare dreptul operatorului economic la protecţia proprietăţii lui intelectuale şi a secretului comercial.

(3) Entitatea contractantă evaluează datele de calificare ale operatorului economic conform modului şi criteriilor expuse în documentaţia de atribuire.

(4) În cazul în care informaţiile sau documentele prezentate de către ofertant/candidat sînt incomplete sau eronate, entitatea contractantă solicită ofertantului/candidatului în cauză să suplimenteze, să clarifice sau să completeze informaţiile sau documentele corespunzătoare, respectînd principiul transparenţei şi cel al tratamentului egal.

(5) Ofertantul/candidatul este descalificat în cazul în care nu suplimentează, nu prezintă clarificări sau nu completează informaţiile sau documentele solicitate de entitatea contractantă în termenele stabilite de aceasta (minimum 3 zile lucrătoare). Entitatea contractantă are obligaţia de a asigura, în orice situaţie, un termen rezonabil în funcţie de complexitatea solicitării de prezentare, suplimentare, clarificare şi/sau completare.

 (6) Criteriile de calificare şi selecţie stabilite de către entitatea contractantă trebuie să aibă o legătură evidentă cu obiectul contractului ce urmează să fie atribuit.

(7) Entitatea contractantă are obligaţia de a respecta principiul proporţionalităţii atunci cînd stabileşte criteriile de calificare şi selecţie, precum şi nivelul cerinţelor minime pe care ofertanţii/candidaţii trebuie să le îndeplinească.

(8) Criteriile de calificare şi selecţie specificate în anunţul şi/sau invitaţia de participare trebuie să fie aceleaşi cu cele prevăzute în documentaţia de atribuire.

**Articolul 68.** Declarația pe propria răspundere

(1) La momentul depunerii cererilor de participare sau a ofertelor, entitatea contractantă acceptă declaraţia pe proprie răspundere actualizată, ca dovadă preliminară în locul certificatelor eliberate de către autorităţile publice sau de către terţi, care confirmă că operatorul economic în cauză îndeplineşte următoarele condiţii:

a) nu se află în niciuna din situaţiile de excludere menţionate la art.65 si 66;

b) îndeplineşte criteriile privind capacitatea, astfel cum au fost solicitate de entitatea contractantă;

c) dacă este cazul, îndeplineşte criteriile de selecţie stabilite de entitatea contractantă în conformitate cu prevederile prezentei legi.

(2) În cazul în care operatorul economic demonstrează îndeplinirea criteriilor referitoare la situaţia economică şi financiară sau privind capacitatea tehnică şi profesională invocînd susţinerea unui terţ, declarația include informaţiile menţionate la alin. (1) cu privire la terţul susţinător.

(3) În cazul în care operatorul economic intenţionează să subcontracteze o parte/părţi din contract, declarația include şi informaţiile solicitate cu privire la subcontractanţi.

(4) Pe lîngă informaţiile prevăzute la alin. (1) - (3), declarația conţine şi informaţii cu privire la autoritatea publică sau partea terţă responsabilă de întocmirea documentelor justificative, precum şi o declaraţie oficială care să ateste că operatorul economic are obligaţia să furnizeze, la cerere şi fără întîrziere, documentele justificative respective.

(5) În cazul în care entitatea contractantă poate obţine documentele justificative prevăzute la alin. (4) în mod direct, prin accesarea unei baze de date, declarația cuprinde, de asemenea, informaţiile solicitate în acest scop, cum ar fi adresa de internet a bazei de date, orice dată de identificare şi, dacă este cazul, declaraţia necesară de acordare a consimţămîntului.

(6) Entitatea contractantă poate solicita ofertanţilor/candidaţilor să depună toate sau o parte din documentele justificative ca dovadă a informaţiilor cuprinse în declarație, în orice moment pe durata desfăşurării unei proceduri de achiziţii sectoriale, dacă acest lucru este necesar pentru a asigura desfăşurarea corespunzătoare a procedurii.

**Articolul 69.** Capacitatea economică şi financiară

(1) În cazul în care entitatea contractantă solicită demonstrarea capacităţii economice şi financiare, aceasta are obligaţia de a indica în documentaţia de atribuire şi informaţiile pe care operatorii economici urmează să le prezinte în acest scop.

(2) Capacitatea economică şi financiară a ofertantului/candidatului poate fi susţinută, pentru îndeplinirea unui contract, şi de alte persoane, indiferent de natura relaţiilor juridice existente între ofertant/candidat şi persoanele respective.

(3) În cazul în care ofertantul/candidatul îşi demonstrează capacitatea economică şi financiară invocînd şi susţinerea acordată, în conformitate cu prevederile alin.(2), de către o altă persoană, acesta are obligaţia de a dovedi ca va dispune de resursele financiare invocate, de exemplu prin prezentarea în formă scrisă a unui angajament ferm al persoanei respective in acest sens.

(4) Atunci cînd ofertantul/candidatul se bazează pe capacităţile altei persoane în ceea ce priveşte criteriile referitoare la capacitatea economică şi financiară, entitatea contractantă poate solicita ca ofertantul/candidatul şi acea persoană să fie răspunzătoare solidar pentru executarea contractului.

(5) În aceleaşi condiţii prevăzute la alin.(2)–(4), o asociaţie de operatori economici are dreptul să se bazeze pe capacităţile membrilor asociaţiei sau ale altor persoane.

**Articolul 70.** Capacitatea tehnică şi/sau profesională

(1) În cazul în care entitatea contractantă solicită demonstrarea capacităţii tehnice şi/sau profesionale, aceasta are obligaţia de a indica în documentaţia de atribuire şi informaţiile pe care operatorii economici urmează să le prezinte în acest scop.

(2) Capacitatea tehnică şi/sau profesională a ofertantului/candidatului poate fi susţinută, pentru îndeplinirea unui contract, şi de alte persoane, indiferent de natura relaţiilor juridice existente între ofertant/candidat şi persoanele respective.

(3) În cazul în care ofertantul/candidatul îşi demonstrează capacitatea tehnică şi/sau profesională invocînd şi susţinerea acordată, în conformitate cu prevederile alin.(2), de către o altă persoană, acesta are obligaţia de a dovedi ca va dispune de resursele tehnice si profesionale invocate, de exemplu prin prezentarea în formă scrisă a unui angajament ferm al persoanei respective in acest sens.

(4) În ceea ce priveşte calificările educaționale și profesionale ale ofertantului sau ale personalului de conducere al acestuia, sau experiența similara relevantă, ofertantul/candidatul are dreptul să recurgă la susţinerea unor alte persoane doar atunci cînd acestea din urmă vor desfăşura activităţile sau serviciile pentru îndeplinirea cărora este necesară capacitatea profesională respectivă.

**Articolul 71.** Standarde de asigurare a calităţii

(1) În cazul în care entitatea contractantă solicită prezentarea unor certificate, emise de organisme independente, prin care se atestă faptul că operatorul economic respectă anumite standarde de asigurare a calităţii, aceasta trebuie să se raporteze la sistemele de asigurare a calităţii, bazate pe seriile de standarde europene relevante, certificate de organisme conforme cu seriile de standarde europene privind certificarea, sau la standarde internaţionale pertinente, emise de organisme acreditate.

(2) În conformitate cu principiul recunoaşterii reciproce, entitatea contractantă are obligaţia de a accepta certificatele echivalente emise de organismele stabilite în statele membre ale Uniunii Europene. În cazul în care operatorul economic nu deţine un certificat de calitate astfel cum este solicitat de entitatea contractantă, aceasta din urmă are obligaţia de a accepta orice alte certificări prezentate de operatorul economic respectiv, în măsura în care acestea confirmă asigurarea unui nivel corespunzător al calităţii.

**Articolul 72.** Standarde de protecţie a mediului

(1) În cazul în care entitatea contractantă solicită prezentarea unor certificate, emise de organisme independente, prin care se atestă faptul că operatorul economic respectă anumite standarde de protecţie a mediului, aceasta trebuie să se raporteze:

a) fie la Sistemul Comunitar de Management de Mediu şi Audit (EMAS);

b) fie la standarde de gestiune ecologică bazate pe seriile de standarde europene sau internaţionale în domeniu, certificate de organisme conforme cu legislaţia comunitară ori cu standardele europene sau internaţionale privind certificarea.

(2) În conformitate cu principiul recunoaşterii reciproce, entitatea contractantă are obligaţia de a accepta certificatele echivalente emise de organismele stabilite în statele membre ale Uniunii Europene. În cazul în care operatorul economic nu deţine un certificat de mediu astfel cum este solicitat de entitatea contractantă, aceasta din urmă are obligaţia de a accepta orice alte certificări prezentate de operatorul economic respectiv, în măsura în care acestea confirmă asigurarea unui nivel corespunzător al protecţiei mediului.

**Articolul 73.** Examinarea, evaluarea şi compararea ofertelor

(1) Examinarea, evaluarea şi compararea ofertelor se efectuează fără participarea ofertanţilor şi a altor persoane neautorizate.

(2) Entitatea contractantă stabileşte oferta/ofertele cîştigătoare aplicînd criteriul de atribuire şi factorii de evaluare prevăzuţi în documentaţia de atribuire.

(3) La etapa examinării, evaluării şi comparării ofertelor, entitatea contractantă are dreptul să solicite ofertantului doar explicaţii scrise asupra ofertei sale, dacă informaţiile şi documentele prezentate sînt incomplete.

(4) Entitatea contractantă nu va admite modificări ale ofertei, inclusiv ale preţului ei, ce ar face ca oferta să corespundă unor cerinţe cărora iniţial nu le corespundea.

(5) Entitatea contractantă are dreptul să considere oferta conformă dacă aceasta conţine abateri neînsemnate de la prevederile documentaţiei de atribuire, erori sau omiteri ce pot fi înlăturate fără a afecta esenţa ei. Orice deviere de acest fel se exprimă cantitativ, în măsura în care este posibil, şi se ia în considerare la evaluarea şi compararea ofertelor.

(6) Pentru evaluarea ofertelor exprimate în diferite valute, valoarea acestora se recalculează în valuta naţională sau o altă valută, dacă acest lucru este prevăzut de legislaţie sau documentaţia de atribuire, conform cursului stabilit în documentaţia de atribuire.

(7) Pînă la finalizarea evaluării entitatea contractantă nu divulgă ofertanţilor sau altor persoane neimplicate oficial în procedura de atribuire informaţii privind examinarea, evaluarea şi compararea ofertelor.

(8) Evaluarea ofertelor se finalizează odată cu adoptarea deciziei de atribuire a contractului de achiziţii/acordului-cadru sau anularea procedurii de atribuire.

(9) Entitatea contractantă are dreptul să nu atribuie un contract ofertantului care a depus cea mai bună ofertă, dacă stabilește că oferta nu este conformă cu cerințele privind obligaţiile referitoare la impozite, la protecţia mediului, privind dispoziţiile referitoare la protecţia muncii şi la condiţiile de muncă în Republica Moldova, care vor fi aplicate lucrărilor efectuate sau serviciilor prestate în decursul perioadei de executare a contractului.

 **Capitolul X**

**ATRIBUIREA CONTRACTULUI**

**Articolul 74.** Criterii de atribuire a contractului de achiziţii sectoriale

(1) Fără a aduce atingere dispoziţiilor legale sau administrative privind preţul anumitor bunuri ori remunerarea anumitor servicii, entitatea contractantă atribuie contractul de achiziţii/acordul-cadru ofertantului care a depus oferta cea mai avantajoasă din punct de vedere economic.

(2) În sensul prevederilor alin.(1), entitatea contractantă stabileşte oferta cea mai avantajoasă din punct de vedere economic pe baza criteriului de atribuire şi a factorilor de evaluare prevăzuţi în documentaţia de atribuire.

(3) Pentru determinarea celei mai avantajoase oferte din punct de vedere economic în conformitate cu prevederile alin.(2), entitatea contractantă are dreptul de a aplica unul dintre următoarele criterii de atribuire:

a) preţul cel mai scăzut;

b) costul cel mai scăzut;

c) cel mai bun raport calitate-preţ;

d) cel mai bun raport calitate-cost.

(4) În sensul alin.(3) lit.b), costul cel mai scăzut se determină pe considerente de rentabilitate, utilizînd factori precum calcularea costurilor pe ciclul de viaţă.

(5) În sensul alin.(3) lit.c) și d), criteriul de atribuire cel mai bun raport calitate-preţ include, de regulă, un element de preţ sau de cost. În situaţia în care entitatea contractantă iniţiază o procedură de achiziţie cu buget fix, în care elementul de preţ sau de cost este un preţ sau cost fix, factorii de evaluare se referă numai la aspecte calitative ale bunurilor, lucrărilor sau serviciilor care fac obiectul achiziţiei.

(6) În sensul alin.(3) lit.c) şi d), cel mai bun raport calitate-preţ/calitate-cost se determină pe baza unor factori de evaluare care includ aspecte calitative, de mediu şi/sau sociale în legătură cu obiectul contractului de achiziţii/acordului-cadru.

(7) Factorii de evaluare prevăzuţi la alin.(6) includ:

a) calitatea, inclusiv avantajele tehnice, caracteristicile estetice şi funcţionale, accesibilitatea, conceptul de proiectare pentru toţi utilizatorii, caracteristicile sociale, de mediu şi inovatoare, precum şi comercializarea şi condiţiile acesteia;

b) organizarea, calificarea şi experienţa personalului desemnat pentru executarea contractului, în cazul în care calitatea personalului desemnat are un impact semnificativ asupra nivelului calitativ de executare a contractului;

c) serviciile postvînzare, asistenţa tehnică şi condiţiile de livrare, cum ar fi data livrării, procesul de livrare şi termenul de livrare sau de finalizare.

(8) Factorii de evaluare prevăzuţi la alin.(6) au legătură directă cu obiectul contractului de achiziţii/acordului-cadru atunci cînd se referă în orice mod la bunurile, lucrările sau serviciile care urmează a fi furnizate/executate/prestate în temeiul contractului de achiziţii/acordului-cadru şi în orice stadiu al ciclului lor de viaţă, chiar dacă aceşti factori nu fac parte din substanţa materială a bunurilor, lucrărilor sau serviciilor respective.

(9) În sensul dispoziţiilor alin.(8), entitatea contractantă are dreptul să ia în calcul factori de evaluare în legătură cu:

a) procesul specific de producţie, furnizare sau comercializare a bunurilor, lucrărilor sau serviciilor;

b) un proces specific pentru un alt stadiu al ciclului de viaţă al bunurilor, lucrărilor sau serviciilor.

(10) Entitatea contractantă precizează în documentaţia de atribuire ponderea relativă pe care o acordă fiecărui factor de evaluare, precum şi algoritmul de calcul sau metodologia concretă de punctare care se aplică pentru determinarea celei mai avantajoase oferte din punct de vedere economic, cu excepţia cazului în care oferta cea mai avantajoasă din punct de vedere economic este determinată prin aplicarea criteriului cel mai scăzut preţ.

(11) Ponderile relative prevăzute la alin.(10) pot fi acordate prin raportare la intervale valorice.

(12) În cazul aplicării criteriilor de atribuire prevăzute la alin.(3) lit.c) şi d), oferta stabilită ca fiind cîştigătoare este cea care întruneşte punctajul cel mai mare rezultat din aplicarea unui sistem de factori de evaluare pentru care se stabilesc ponderi.

(13) În cazul în care stabilirea unei ponderi nu este posibilă din motive obiective, entitatea contractantă indică factorii de evaluare în ordinea descrescătoare a importanţei.

(14) Entitatea contractantă nu are dreptul de a utiliza factori de evaluare care să conducă la o libertate de apreciere nelimitată.

(15) În sensul alin.(15), factorii de evaluare utilizaţi de entitatea contractantă trebuie să asigure o concurenţă reală între operatorii economici şi să fie însoţiţi de prevederi care să permită verificarea efectivă a informaţiilor furnizate de către ofertanţi în scopul aplicării factorilor de evaluare.

(16) Atunci cînd consideră necesar, entitatea contractantă verifică exactitatea informaţiilor şi a dovezilor furnizate de ofertanţi, asigurînd, totodată, respectarea principiilor tratamentului egal, imparţialităţii şi nediscriminării în privinţa tuturor ofertanţilor.

(17) În cazul în care două sau mai multe oferte sînt echivalente, entitatea contractantă aplică un criteriu de atribuire suplimentar, fapt care este menţionat explicit în anunţul de participare.

**Articolul 75.** Calcularea costului pe ciclul de viaţă

(1) Calcularea costurilor pe parcursul ciclului de viaţă acoperă, în măsura în care sînt relevante, toate sau o parte din următoarele costuri pe parcursul ciclului de viaţă al unui bun, serviciu sau al unei lucrări:

a) costuri suportate de entitatea contractantă sau de alţi utilizatori, cum ar fi costuri legate de achiziţie, costuri de utilizare, precum consumul de energie şi de alte resurse, costuri de întreţinere, costuri de la sfîrşitul ciclului de viaţă, precum costurile de colectare şi reciclare;

b) costuri determinate de efecte externe asupra mediului în legătură cu bunul, serviciul sau lucrarea pe parcursul ciclului de viaţă, cu condiţia ca valoarea pecuniară a acestora să fie determinată şi verificată. Aceste costuri pot să includă costul emisiilor de gaze cu efect de seră şi al altor emisii poluante şi alte costuri de atenuare a efectelor schimbărilor climatice.

(2) În cazul în care entitatea contractantă evaluează costurile utilizînd o abordare pe baza costului pe parcursul ciclului de viaţă, aceasta indică în documentaţia de atribuire datele care trebuie furnizate de către ofertanţi, precum şi metoda pe care entitatea contractantă urmează să o utilizeze pentru a stabili costurile pe parcursul ciclului de viaţă pe baza datelor respective.

(3) Metoda utilizată de entitatea contractantă pentru evaluarea costurilor determinate de efectele externe asupra mediului prevăzute la alin.(1) lit.b) trebuie să îndeplinească în mod cumulativ următoarele condiţii:

a) se bazează pe criterii nediscriminatorii şi verificabile în mod obiectiv; în special, în cazul în care nu a fost stabilită în vederea aplicării repetate sau continue, nu favorizează sau dezavantajează în mod nejustificat anumiţi operatori economici;

b) este accesibilă tuturor părţilor interesate;

c) datele solicitate sînt furnizate printr-un efort rezonabil de către operatori economici care dau dovadă de o diligenţă obişnuită, inclusiv de operatori economici din alte ţări care sînt parte la Acordul privind achiziţiile publice al Organizaţiei Mondiale a Comerţului sau la alte acorduri internaţionale în cadrul cărora Republica Moldova şi-a asumat obligaţii.

**Articolul 76.** Oferta anormal de scăzută

(1) Ofertă anormal de scăzută poate fi oferta de vînzare a bunurilor, de executare a lucrărilor sau de prestare a serviciilor la un preţ semnificativ mai scăzut în comparaţie cu ofertele altor ofertanţi sau în raport cu bunurile, lucrările sau serviciile care urmează a fi furnizate, executate sau prestate în situaţia în care ofertantul nu reuşeşte să demonstreze accesul său la o tehnologie specială sau la condiţii de piaţă mai avantajoase care i-ar permite să ofere un asemenea preţ scăzut al ofertei.

(2) Entitatea contractantă este obligată să asigure operatorului economic posibilitatea de justificare a preţului anormal de scăzut. În cazul unei oferte care are un preţ aparent anormal de scăzut în raport cu ceea ce urmează a fi furnizat, executat sau prestat, entitatea contractantă are obligaţia de a solicita ofertantului, în scris şi înainte de a lua o decizie de respingere a acelei oferte, detalii şi precizări pe care le consideră semnificative cu privire la ofertă, precum şi de a verifica răspunsurile care justifică preţul respectiv.

(3) Entitatea contractantă are obligaţia de a lua în considerare justificările primite de la ofertant, îndeosebi cele care se referă la:

a) fundamentarea economică a modului de formare a preţului, aferent procesului de producţie, metodelor de execuţie utilizate sau serviciilor prestate;

b) soluţiile tehnice adoptate şi/sau orice condiţii deosebit de favorabile de care beneficiază ofertantul pentru furnizarea bunurilor, pentru executarea lucrărilor sau prestarea serviciilor;

c) originalitatea ofertei din punctul de vedere al îndeplinirii tuturor cerinţelor prevăzute în caietul de sarcini;

d) respectarea dispoziţiilor privind protecţia muncii şi condiţiile de muncă aplicabile pentru executarea lucrării, prestarea serviciului sau furnizarea bunurilor;

e) posibilitatea ca ofertantul să beneficieze de un ajutor de stat.

(4) Atunci cînd entitatea contractantă constată că o ofertă are un preţ anormal de scăzut deoarece ofertantul beneficiază de un ajutor de stat, oferta respectivă va fi respinsă pe acest temei numai dacă, în urma clarificărilor solicitate, ofertantul este în imposibilitate de a demonstra, într-o perioadă de timp rezonabilă, dar nu mai puţin de 3 zile, stabilită de entitatea contractantă, că ajutorul de stat a fost acordat în mod legal.

**Capitolul XI**

**CONTRACTUL DE ACHIZIŢII SECTORIALE**

**Articolul 77.** Condiţii speciale de executare a contractului de achiziţii sectoriale

Condiţiile speciale de executare a unui contract de achiziţii sectoriale trebuie să fie prevăzute în anunţul/invitaţia de participare sau în caietul de sarcini. Ele pot avea ca obiectiv, în special, încurajarea formării profesionale la locul de muncă, încadrarea în muncă a şomerilor, a tinerilor şi a persoanelor cu dificultăţi de integrare, reducerea nivelului şomajului, formarea profesională a şomerilor şi a tinerilor, protecţia mediului, îmbunătăţirea condiţiilor de muncă şi securitatea muncii, dezvoltarea mediului rural şi formarea profesională a agricultorilor, protejarea şi susţinerea întreprinderilor mici şi mijlocii, inclusiv pe perioada de executare a contractului şi în condiţii de subcontractare.

**Articolul 78.** Contractul de achiziţii sectoriale

(1) Contractul de achiziţii sectoriale/acordul-cadru se încheie între entitatea contractantă şi ofertantul/ofertanţii a căror ofertă a fost desemnată cîştigătoare.

(2) Se interzice, la momentul încheierii contractului de achiziţii sectoriale, modificarea unor elemente ale ofertei cîştigătoare, impunerea de noi cerinţe ofertantului cîştigător sau implicarea oricărui alt ofertant decît cel care a prezentat oferta cea mai avantajoasă.

(2) Termenul de executare a contractului de achiziţii se stabileşte în documentaţia de atribuire şi ulterior se transpune în contract, avînd în vedere necesităţile rezonabile ale entității contractante. Acesta se va calcula luînd în considerare complexitatea achiziţiei preconizate, cantitatea subcontractată anticipat şi timpul real solicitat pentru producerea, stocarea şi transportarea bunurilor de la punctele de furnizare sau pentru prestarea serviciilor.

(3) Condiţiile de executare a contractului de achiziţii nu vor cuprinde clauze, direct sau indirect, discriminatorii.

**Articolul 79.** Subcontractarea

(1) În documentaţia de atribuire, entitatea contractantă solicită ofertantului să indice în oferta sa partea din contract pe care intenţionează să o subcontracteze unor terţi, precum şi subcontractanţii propuşi.

(2) În cazul contractelor de achiziţii de lucrări şi în ceea ce priveşte serviciile care urmează să fie prestate la o instalaţie aflată sub directa supraveghere a entității contractante, după atribuirea contractului, dar nu mai tîrziu de momentul începerii executării acestuia, entitatea contractantă solicită ofertantului să indice numele, datele de contact şi reprezentanţii legali ai subcontractanţilor săi implicaţi în lucrările sau serviciile respective, în măsura în care aceste informaţii sînt cunoscute la momentul respectiv.

(3) Ofertantul este obligat să notifice entitatea contractantă despre orice modificări ale informaţiilor prevăzute la alin.(2) pe durata contractului, precum şi să prezinte informaţiile privind eventualii noi subcontractanţi care vor fi implicaţi ulterior în lucrările sau serviciile respective.

(4) Entitățile contractante au dreptul să extindă aplicarea obligaţiilor prevăzute la alin.(2) la:

a) contractele de achiziţii de bunuri, la contractele de achiziţii de servicii altele decît cele referitoare la serviciile care urmează să fie prestate la instalaţiile aflate sub directa supraveghere a entității contractante sau la furnizorii implicaţi în contracte de achiziţii de lucrări sau servicii;

b) subcontractanţii subcontractanţilor ofertantului sau subcontractanţii aflaţi la alte niveluri inferioare ale lanţului de subcontractare.

(5) Entitatea contractantă are dreptul să verifice dacă există motive de excludere a subcontractanţilor în temeiul art.65 si 66. În astfel de cazuri, entitatea contractantă solicită ca ofertantul să înlocuiască subcontractantul în legătură cu care a rezultat, în urma verificării, că există motive obligatorii de excludere.

(6) Dacă este necesar, în scopul aplicării alin.(5), informaţiile solicitate sînt însoţite de declaraţiile pe proprie răspundere ale subcontractanţilor.

(7) Entitatea contractantă are dreptul să solicite subcontractanţilor prezentaţi după atribuirea contractului să furnizeze certificate şi alte documente justificative în locul declaraţiei pe proprie răspundere.

(8) Entitatea contractantă are dreptul să efectueze plăţi directe subcontractanţilor pentru partea/părţile din contractul de achiziţii sectoriale îndeplinite de către aceştia, pentru bunurile furnizate, lucrările efectuate sau serviciile prestate ofertantului potrivit contractului dintre ofertant şi subcontractant, atunci cînd natura contractului permite acest lucru.

(9) În sensul alin.(8), subcontractanţii îşi vor exprima la momentul încheierii contractului de achiziţii sectoriale sau, după caz, la momentul introducerii acestora în contractul de achiziţii opţiunea de a fi plătiţi direct de către entitatea contractantă.

(10) Entitatea contractantă efectuează plăţile directe către subcontractanţii agreaţi doar atunci cînd prestaţia acestora este confirmată prin documente aprobate de entitatea contractantă, ofertant şi subcontractant sau de entitatea contractantă şi subcontractant atunci cînd ofertantul blochează în mod nejustificat confirmarea executării obligaţiilor asumate de subcontractant.

(11) În cazul în care un subcontractant îşi exprimă opţiunea de a fi plătit direct, entitatea contractantă are obligaţia de a stabili în cadrul contractului de achiziţii clauze contractuale obligatorii ce prevăd transferul de drept al obligaţiilor de plată către subcontractant/subcontractanţi pentru partea/părţile din contract aferentă/aferente acestuia/acestora, în momentul în care a fost confirmată îndeplinirea obligaţiilor asumate prin contractul de subcontractare, în conformitate cu prevederile alin.(10).

(12) Entitatea contractantă are obligaţia de a solicita, la încheierea contractului de achiziţii sau atunci cînd se introduc noi subcontractanţi, prezentarea contractelor încheiate între ofertant şi subcontractantul/subcontractanţii nominalizat/nominalizaţi în ofertă sau declaraţi ulterior, astfel încît activităţile ce revin acestora, precum şi sumele aferente prestaţiilor, să fie cuprinse în contractul de achiziţii.

(13) Contractele prezentate conform prevederilor alin.(12) trebuie să fie în concordanţă cu oferta şi vor constitui anexe la contractul de achiziţii sectoriale.

(14) Prevederile alin.(8)–(13) nu diminuează răspunderea contractantului principal în ceea ce priveşte modul de îndeplinire a viitorului contract de achiziţii/acord-cadru.

**Articolul 80.** Plățile

1. Pe parcursul execuţiei contractului plăţile se vor face exclusiv pe baza preţurilor proprii prevăzute de contractant în oferta sa iniţială, fixe sau ajustate, după cum s-a prevăzut în documentele de achiziţie iniţiale şi în contract.
2. Pe parcursul execuţiei contractului, nu este permisă modificarea preţurilor din ofertă în funcţie de variaţiile preţurilor practicate de furnizorii de la care contractantul se aprovizionează. Din punctul de vedere al documentelor justificative necesare pentru efectuarea plăţilor, se consideră suficiente facturile emise de contractant, a căror valoare trebuie să corespundă cu valoarea ofertată iniţial sau, după caz, cu valoarea ofertată actualizată conform prevederilor documentelor de achiziţie iniţiale şi contractului.

**Articolul 81.** Modificarea contractului pe parcursul perioadei de valabilitate

(1) Operatorul economic execută necondiţionat clauzele contractului de achiziţii sectoriale încheiat, respectînd cerinţele de calitate şi preţul stabilit. Neîndeplinirea sau îndeplinirea necorespunzătoare a obligaţiilor contractuale atrage după sine răspunderea operatorului economic conform legislaţiei şi clauzelor contractului de achiziţii.

(2) Contractele de achiziţii sectoriale/acordurile-cadru pot fi modificate, fără organizarea unei noi proceduri de achiziţie, numai în următoarele situaţii:

a) atunci când modificările, indiferent de valoarea lor monetară, au fost prevăzute în documentele inițiale ale achiziției sub forma unor clauze sau opțiuni de revizuire clare, precise și fără echivoc, printre care se pot număra clauze de revizuire a prețurilor. Astfel de clauze precizează limitele și natura posibilelor modificări sau opțiuni, precum și condițiile în care se poate recurge la acestea. Acestea nu prevăd modificări sau opțiuni care ar schimba caracterul general al contractului sau al acordului-cadru;

b) pentru lucrările, serviciile sau bunurile adiționale din partea contractantului inițial, indiferent de valoarea lor, care au devenit necesare și care nu au fost incluse în procedura de achiziții inițială, iar schimbarea contractantului:

1. nu poate fi realizată din motive economice sau tehnice, precum cerințe privind interschimbabilitatea sau interoperabilitatea cu echipamentele, programele informatice, serviciile sau instalațiile existente achiziționate în cadrul procedurii de achiziții inițiale; și
2. ar cauza entității contractante inconveniente substanțiale sau creșterea semnificativă a costurilor.

c) atunci când sânt îndeplinite cumulativ următoarele condiții:

1) necesitatea modificării a survenit în urma unor circumstanțe pe care o entitate contractantă care acționează cu diligență nu ar fi putut să le prevadă;

1. modificarea nu aduce atingere caracterului general al contractului.

d) atunci cînd contractantul cu care entitatea contractantă a încheiat iniţial contractul de achiziţii/acordul-cadru este înlocuit de un nou contractant, în una dintre următoarele situaţii:

1) drepturile şi obligaţiile contractantului iniţial rezultate din contractul de achiziţii/acordul-cadru sînt preluate, ca urmare a unei succesiuni universale sau cu titlu universal în cadrul unui proces de reorganizare, inclusiv prin fuziune sau divizare, de către un alt operator economic care îndeplineşte criteriile de calificare şi selecţie stabilite iniţial, cu condiţia ca această modificare să nu presupună alte modificări substanţiale ale contractului de achiziţii/acordului-cadru şi să nu se realizeze cu scopul de a eluda aplicarea procedurilor de atribuire prevăzute de prezenta lege;

2) la încetarea anticipată a contractului de achiziţii/acordului-cadru, entitatea contractantă își asumă ea însăși obligațiilor contractantului principal față de subcontractanții săi;

e) atunci cînd modificările, indiferent de valoarea lor, nu sînt substanţiale, în sensul alin. (3).

f) modificarea nu aduce atingere caracterului general al contractului, iar valoarea acesteia este mai mică decât ambele valori următoare:

1) 8.000.000 lei pentru contractele de achiziții de bunuri și servicii, 100.000.000 lei pentru contractele de achiziții de lucrări, 19.000.000 lei pentru contractele de achiziția de servicii sociale şi a altor servicii specifice;

2) 10 % din valoarea contractului inițial pentru contractele de achiziții de servicii sau de bunuri și 15 % din valoarea contractului inițial pentru contractele de achiziții de lucrări.

(3) O modificare a unui contract de achiziţii/acord-cadru pe perioada de valabilitate este considerată modificare substanţială în sensul alin.(2) lit. e) atunci când, prin această modificare, contractul sau acordul-cadru prezintă caracteristici care diferă în mod substanțial de cele ale documentului inițial. Fără a afecta prevederile alin. (1) – (2), o modificare va fi considerată substanțială dacă este îndeplinită cel puţin una dintre următoarele condiţii:

a) modificarea introduce condiţii care, dacă ar fi fost incluse în procedura de atribuire iniţială, ar fi permis selecţia altor candidaţi decît cei selectaţi iniţial sau acceptarea unei alte oferte decît cea acceptată iniţial ori ar fi atras şi alţi participanţi la procedura de atribuire;

b) modificarea schimbă echilibrul economic al contractului de achiziţii/acordului-cadru în favoarea contractantului într-un mod care nu a fost prevăzut în contractul de achiziţii/acordul-cadru iniţial;

c) modificarea extinde în mod considerabil obiectul contractului de achiziţii/acordului-cadru;

d) un nou contractant înlocuieşte contractantul iniţial, în alte cazuri decît cele prevăzute la alin.(2) lit.d).

 (4) Entitatea contractantă nu are dreptul de a efectua modificări succesive ale contractului de achiziţii/acordului-cadru conform alin.(2) în scopul eludării aplicării procedurilor de atribuire prevăzute de prezenta lege.

(5) Entitatea contractantă care modifică un contract de achiziţii/acord-cadru în cazurile prevăzute la alin.(2) lit. b) și c) are obligaţia de a publica un anunţ în acest sens în Buletinul achiziţiilor publice, conform anexei nr.3 la prezenta lege.

 (6) Pentru modificările care se intenţionează a fi operate unui contract de achiziţii/acord-cadru în perioada sa de valabilitate, altfel decît în cazurile şi condiţiile prevăzute de prezentul articol, se organizează noi proceduri de achiziţie sectorială, în conformitate cu dispoziţiile prezentei legi.

**Articolul 82.** Cazuri specifice de încetare a contractului de achiziţii sectoriale

(1) Fără a aduce atingere cadrului legal privind încetarea contractelor sau prevederilor prezentei legi referitoare la nulitatea contractului de achiziţii sectoriale, entitatea contractantă are dreptul de a rezilia unilateral un contract de achiziţii în perioada de valabilitate a acestuia în una dintre următoarele situaţii:

a) contractantul se afla, la momentul atribuirii lui, în una dintre situaţiile care ar fi determinat excluderea sa din procedura de atribuire potrivit art.65 si 66;

b) contractul nu ar fi trebuit să fie atribuit contractantului respectiv, avînd în vedere o încălcare gravă a obligaţiilor ce rezultă din prezenta lege şi/sau tratatele internaţionale la care Republica Moldova este parte, care a fost constatată printr-o decizie a unei instanţe judecătoreşti naţionale sau, după caz, internaţionale.

(2) Entitatea contractantă introduce dreptul de reziliere unilaterală prevăzut la alin.(1) în condiţiile contractuale cuprinse în documentaţia de atribuire.

**Articolul 83.** Darea de seamă privind procedura de achiziţie sectorială

(1) Darea de seamă privind procedura de achiziţie, precum şi darea de seamă privind anularea procedurii de achiziţie sînt întocmite de către entitatea contractantă şi sînt publicate în Buletinul achiziţiilor publice nu mai tîrziu de data încheierii contractului sau de data emiterii deciziei de anulare a procedurii de achiziţie. Darea de seamă va conţine:

a) descrierea succintă a bunurilor, lucrărilor şi serviciilor pentru care entitatea contractantă a solicitat oferte;

b) expunerea motivelor alegerii procedurii respective de achiziţie publică, în cazul aplicării procedurii de negociere fără publicarea prealabilă a unui anunț de participare

c) denumirea şi datele de contact ale ofertanţilor, precum şi denumirea şi datele de contact ale operatorului economic cu care este încheiat contractul de achiziţii, preţul acestui contract;

d) datele de calificare ale ofertanţilor;

e) preţul ofertelor sau temeiul determinării lui, expunerea succintă a altor condiţii esenţiale ale fiecărei oferte şi ale contractului;

f) rezumatul evaluării şi comparării ofertelor;

g) decizia respectivă cu argumentele de rigoare, în cazul în care toate ofertele sînt respinse;

h) numele candidaţilor sau ofertanţilor respinşi şi motivele respingerii lor;

i) motivele respingerii ofertelor considerate anormal de scăzute;

j) rezumatul demersurilor în care s-au solicitat clarificări privind documentele de preselecţie sau documentaţia de atribuire, rezumatul răspunsurilor la ele, precum şi expunerea rezumativă a oricărei modificări operate în aceste documente;

k) temeiul anulării procedurii de achiziţie sectorială, în cazurile în care procedura a fost anulată.

(2) Darea de seamă privind procedura de achiziţie sectorială este un document public. Accesul persoanelor la aceste informaţii poate fi limitat, conform prevederilor Legii nr.1107/2002 Codul Civil al Republicii Moldova sau ale Legii nr.245-XVI din 27 noiembrie 2008 cu privire la secretul de stat, numai în măsura în care aceste informaţii includ, în special, secrete tehnice sau comerciale ori conţin aspecte confidenţiale ale ofertelor.

**CAPITOLUL XII**

**REGIMURI SPECIALE DE ACHIZIȚII**

**Articolul 84.** Achiziţia serviciilor sociale şi a altor servicii specifice

(1) În cazul în care entitatea contractantă atribuie un contract de achiziţii/acord-cadru ce are ca obiect prestarea de servicii sociale şi alte servicii specifice, prevăzute în anexa nr.2, obligaţia de a aplica prezenta lege se impune numai pentru contractele a căror valoare este egală sau mai mare decît cea prevăzută la art.1 alin.(1) lit.c).

(2) În sensul alin.(1), entitatea contractantă are următoarele obligaţii:

a) de a-şi face cunoscută intenţia de a achiziţiona respectivele servicii fie prin publicarea unui anunţ de participare, conform anexei nr.3, fie prin intermediul unui anunţ de intenţie, conform anexei nr.3, valabil în mod continuu;

b) de a publica un anunţ de atribuire a contractului, conform anexei nr.3.

(3) Alternativ publicării unor anunţuri de atribuire individuale, entitatea contractantă are dreptul de a grupa trimestrial anunţurile de atribuire prevăzute la alin.(2) lit.b). În acest caz, entitatea contractantă are obligaţia de a transmite spre publicare anunţurile de atribuire astfel grupate în termen de 30 de zile de la încheierea fiecărui trimestru.

(4) Prevederile alin.(2) lit.a) nu se aplică în cazul în care contractul de achiziţii/acordul-cadru avînd ca obiect servicii sociale şi alte servicii specifice, prevăzute în anexa nr.2, este atribuit prin procedura de negociere fără publicare prealabilă, în conformitate cu prevederile art.39.

(5) Criteriile de atribuire utilizate pentru atribuirea contractelor de achiziţii/acordurilor-cadru avînd ca obiect servicii sociale şi alte servicii specifice, prevăzute în anexa nr.2, sînt cel mai bun raport calitate-preţ sau cel mai bun raport calitate-cost, ţinîndu-se seama de criteriile de calitate şi de durabilitate ale serviciilor sociale.

(6) Entitatea contractantă are dreptul de a stabili ca participarea la procedurile de atribuire a contractelor de achiziţii avînd ca obiect exclusiv serviciile de sănătate, sociale şi culturale, cărora li se atribuie codurile CPV 75121000-0, 75122000-7, 75123000-4, 79622000-0, 79624000-4, 79625000-1, 80110000-8, 80300000-7, 80420000-4, 80430000-7, 80511000-9, 80520000-5, 80590000-6, de la 85000000-9 la 85323000-9, 92500000-6, 92600000-7, 98133000-4, 98133110-8, să fie rezervată unor operatori economici, cum ar fi persoane juridice fără scop lucrativ, întreprinderi sociale şi unităţi protejate, acreditate ca prestatori de servicii sociale, prestatori publici de servicii sociale.

(7) Operatorii economici cărora le poate fi rezervată participarea la procedurile de atribuire prevăzute la alin.(6) trebuie să îndeplinească în mod cumulativ următoarele condiţii:

a) scopul pentru care a fost înfiinţat operatorul economic este îndeplinirea unor obiective în domeniul prestării serviciilor publice prevăzute la alin.(6);

b) profitul obţinut de operatorul economic este reinvestit în vederea îndeplinirii scopului pentru care acesta a fost înfiinţat; în cazul în care profitul este distribuit sau redistribuit, acest lucru se bazează pe considerente legate de participarea angajaţilor la beneficiile activităţii operatorului economic;

c) organizarea structurilor de conducere sau a structurilor care deţin operatorul economic care execută contractul se bazează pe principiul participării angajaţilor în cadrul structurilor care deţin operatorul economic sau necesită participarea activă a angajaţilor, a utilizatorilor sau a altor entităţi interesate;

d) operatorului economic nu i-a fost atribuit un contract pentru serviciile în cauză de către entitatea contractantă respectivă, în temeiul prezentului articol, în ultimii 3 ani.

(8) Durata maximă a contractelor de achiziţii prevăzute la alin.(6) este de 3 ani.

(9) În cuprinsul anunţurilor prevăzute la alin.(2) lit.a) publicate în vederea atribuirii contractelor de achiziţii prevăzute la alin.(6) se face trimitere la prezentul articol.

**Articolul 85.** Concursul de soluţii

(1) În cazul în care entitatea contractantă îşi propune să organizeze un concurs de soluţii, valoarea estimată care trebuie luată în considerare se determină astfel:

a) dacă concursul de soluţii este organizat ca o procedură independentă, valoarea estimată include valoarea tuturor premiilor/sumelor care urmează a fi acordate concurenţilor, inclusiv valoarea estimată a contractului de achiziţii de servicii care ar putea fi încheiat ulterior, în cazul în care entitatea contractantă nu a exclus această posibilitate în anunţul de participare;

b) dacă concursul de soluţii este organizat ca parte a unei proceduri de atribuire a unui contract de achiziţii de servicii, valoarea estimată luată în considerare este valoarea estimată a contractului respectiv, în care se include valoarea eventualelor premii/sume care urmează a fi acordate concurenţilor.

(2) Entitatea contractantă are dreptul de a organiza un concurs de soluţii prin care achiziţionează un plan sau un proiect, îndeosebi în domeniul amenajării teritoriului, al proiectării urbanistice şi peisagistice, al arhitecturii sau în cel al prelucrării datelor, inclusiv în alte domenii, prin selectarea acestuia pe baze concurenţiale de către un juriu, cu sau fără acordarea de premii.

(3) Entitatea contractantă are dreptul de a organiza un concurs de soluţii, astfel cum este descris la alin.(1), ca o procedură independentă, în care concurenţii pot obţine premii şi/sau prime de participare, sau ca parte a unei alte proceduri care conduce la atribuirea unui contract de achiziţii de servicii.

(4) Entitatea contractantă are obligaţia de a preciza în cadrul documentaţiei de concurs orice informaţie, cerinţă, regulă, criteriu sau altele asemenea, necesare pentru a asigura potenţialilor concurenţi o informare completă şi corectă cu privire la modul de aplicare a concursului de soluţii.

(5) Documentaţia de concurs va cuprinde cel puţin:

a) informaţii generale privind entitatea contractantă;

b) instrucţiuni privind data-limită care trebuie respectată şi formalităţi care trebuie îndeplinite în legătură cu participarea la concurs;

c) cerinţele minime de calificare pe care entitatea contractantă a decis să le solicite, precum şi documentele care urmează să fie prezentate de concurenţi pentru dovedirea îndeplinirii cerinţelor respective;

d) ansamblul cerinţelor în baza cărora concurenţii urmează să elaboreze şi să prezinte proiectul;

e) cuantumul premiilor care urmează să fie acordate, în cazul în care concursul este organizat ca o procedură independentă;

f) angajamentul entității contractante de a încheia contractul cu cîştigătorul sau cu unul dintre cîştigătorii concursului respectiv, în cazul în care concursul este organizat ca parte a unei alte proceduri de atribuire a contractului de achiziţii de servicii;

g) informaţii detaliate şi complete privind criteriul aplicat pentru stabilirea proiectului/proiectelor cîştigător/cîştigătoare.

(6) Concursul de soluţii se iniţiază prin publicarea în Buletinul achiziţiilor publice a unui anunţ de participare prin care entitatea contractantă solicită operatorilor economici interesaţi depunerea de proiecte. Anunţul trebuie să conţină cel puţin informaţiile cuprinse în anexa nr.3.

(7) Perioada dintre data publicării anunţului de participare şi data-limită de depunere a proiectelor trebuie să fie stabilită astfel încît operatorii economici să beneficieze de un interval rezonabil pentru elaborarea acestora, însă nu mai puţin de 20 de zile.

(8) Entitatea contractantă are obligaţia de a lua toate măsurile necesare pentru ca schimburile de mesaje, comunicările şi arhivarea informaţiilor să se realizeze într-o manieră care să asigure integritatea şi confidenţialitatea deplină a tuturor informaţiilor comunicate de concurenţi.

(9) Conţinutul planurilor sau proiectelor prezentate trebuie să rămînă confidenţial cel puţin pînă la data stabilită pentru deschiderea acestora, juriul urmînd a lua cunoştinţă de conţinutul planurilor/proiectelor numai după această dată.

(10) În cazul în care entitatea contractantă solicită transmiterea electronică a proiectelor, condiţiile prevăzute la art.32 se aplică în mod corespunzător.

(11) Entitatea contractantă are dreptul de a realiza o selecţie preliminară a concurenţilor, utilizînd în acest sens criterii clare, obiective, nediscriminatorii, care trebuie să fie precizate în mod explicit în documentaţia de concurs.

(12) Numărul de concurenţi selectaţi trebuie să fie suficient pentru a asigura o concurenţă reală.

(13) În scopul evaluării proiectelor prezentate într-un concurs de soluţii, entitatea contractantă are obligaţia de a numi un juriu format din cel puţin 6 membri, persoane fizice independente faţă de concurenţi, cu pregătire profesională şi experienţă relevantă în domeniu, precum şi cu probitate morală recunoscută.

(14) În cazul în care concurenţilor li s-a solicitat o anumită calificare profesională, atunci cel puţin o treime din numărul membrilor juriului trebuie să aibă acea calificare sau una echivalentă.

(15) Proiectele trebuie să fie prezentate anonim, anonimatul urmînd a fi păstrat pînă în momentul în care juriul a adoptat o decizie sau a formulat o opinie.

(16) Juriul este autonom în deciziile şi opiniile pe care le emite.

(17) Juriul are obligaţia de a evalua proiectele depuse exclusiv în baza criteriilor de evaluare indicate în anunţul de participare la concurs.

(18) Juriul are obligaţia de a întocmi un raport, semnat de toţi membrii săi, care trebuie să cuprindă evaluarea calitativă a fiecărui proiect, observaţii specifice, precum şi, dacă este cazul, lista de probleme care urmează a fi clarificate.

(19) Juriul are dreptul de a invita concurenţii să răspundă la problemele care au fost consemnate în raportul prevăzut la alin.(18), în vederea clarificării oricăror aspecte referitoare la soluţia/proiectul propus.

(20) Juriul are obligaţia de a elabora procese-verbale complete ale discuţiilor derulate conform prevederilor alin.(19).

(21) Entitatea contractantă publică în termen de 30 de zile în Buletinul achiziţiilor publice o notificare privind rezultatele concursului de soluţii. Acest anunţ trebuie să conţină informaţiile prevăzute în anexa nr.3.

**CAPITOLUL XIII**

**REGLEMENTAREA DE STAT A ACHIZIŢIILOR SECTORIALE**

**Articolul 86.** Agenţia Achiziţii Publice

(1) Agenţia Achiziţii Publice este o autoritate administrativă în subordinea Ministerului Finanţelor, abilitată cu următoarele atribuții:

a) elaborează şi înaintează Ministerului Finanţelor propuneri de modificare şi completare a legislaţiei în domeniul achiziţiilor sectoriale;

b) monitorizează conformitatea desfăşurării procedurilor de achiziţie sectoriale şi efectuează analiza sistemului de achiziţii sectoriale;

c) acordă ajutor metodologic şi consultaţii, precum şi organizează seminare de instruire în domeniul achiziţiilor sectoriale;

d) editează Buletinul achiziţiilor publice;

e) elaborează trimestrial şi anual analize statistice privind achiziţiile sectoriale;

f) solicită şi obţine de la organele competente orice informaţie necesară exercitării atribuţiilor;

g) organizează campanii de sensibilizare privind achiziţiile sectoriale;

h) emite rapoarte anuale în baza analizei economicităţii, a eficienţei şi a eficacităţii sistemului de achiziţii sectoriale;

i) colaborează cu instituţii internaţionale şi agenţii similare din alte ţări în domeniul achiziţiilor sectoriale.

**Capitolul XIV**

**SOLUŢIONAREA LITIGIILOR ŞI RĂSPUNDEREA JURIDICĂ**

**Articolul 87.** Agenţia Naţională pentru Soluţionarea Contestaţiilor

Agenţia Naţională pentru Soluţionarea Contestaţiilor este o autoritate publică autonomă şi independentă faţă de alte autorităţi publice, faţă de persoane fizice şi juridice, împuternicită să examineze contestaţiile formulate în cadrul procedurilor de atribuire a achiziției sectoriale.

**Articolul 88.** Soluţionarea contestaţiilor privind atribuirea contractelor sectoriale se realizează conform capitolului X din Legea nr.131/2015 privind achizțiile publice.

.

**Capitolul XV**

**DISPOZIŢII FINALE ŞI TRANZITORII**

**Articolul 89.** Intrarea în vigoare

(1) Prezenta lege intră în vigoare în termen de 12 luni de la data publicării.

(2) Contractele de achiziţii sectoriale în curs de executare şi procedurile de atribuire în curs de desfăşurare la data intrării în vigoare a prezentei legi se definitivează în baza prevederilor legale în vigoare la data iniţierii acestora.

**Articolul 90.** Abrogări

La data intrării în vigoare a prezentei legi, se abrogă:

a)litera l) din articolul 9, alin.(2) din Legea nr.92/2014 cu privire la energia termică şi promovarea cogenerării (Monitorul Oficial al Republicii Moldova, 2014, nr.178–184, art.415), cu modificările ulterioare.

b) litera m) din articolul 7, alin.(1) din Legea nr.107/2016 cu privire la energia electrică (Monitorul Oficial al Republicii Moldova, 2016, nr.193–203, art.413), cu modificările ulterioare.

c) litera p) din articolul 7, alin.(1) din Legea nr.108/2016 cu privire la gazele naturale (Monitorul Oficial al Republicii Moldova, 2016, nr.193–203, art.415), cu modificările ulterioare.

**Articolul 91.** Organizarea executării

Guvernul, în termen de 12 luni de la data publicării prezentei legi:

a) va prezenta Parlamentului propuneri privind aducerea legislaţiei în vigoare în concordanţă cu prezenta lege;

b) va aduce actele sale normative în concordanţă cu prezenta lege;

c) va asigura elaborarea şi aprobarea actelor normative necesare pentru implementarea prezentei legi.

|  |  |
| --- | --- |
| **PREŞEDINTELE PARLAMENTULUI** | **Zinaida GRECEANÎI** |
| **Nr.\_\_\_\_/ 2019.** |

|  |
| --- |
| Anexa nr.1 |

|  |  |
| --- | --- |
| **NACE1** | **COD CPV** |
| **SECŢIUNEA F** | **CONSTRUCŢII** |
| **Diviziune** | **Grupă** | **Clasă** | **Descriere** | **Note** |
| 45 |  |  | Construcţii | Această diviziune include: – construcţia de clădiri şi lucrări noi, restaurare şi reparaţii curente | 45000000 |
|  | 45.1 |  | Pregătirea şantierelor |  | 45100000 |
|  |  | 45.11 | Demolări de clădiri; terasamente | Această clasă include: – demolarea clădirilor şi a altor structuri;– degajarea şantierelor;– lucrări de terasament: excavarea, umplerea, nivelarea şantierelor de construcţii, săpare de şanţuri, îndepărtarea rocilor, demolare prin explozie etc.;– pregătirea şantierelor pentru exploatare minieră;– îndepărtarea solului şi alte lucrări de dezvoltare şi pregătire a terenurilor şi a şantierelor miniere.Această clasă cuprinde, de asemenea:– drenarea şantierelor de construcţii;– drenarea terenurilor agricole şi forestiere | 45110000 |
|  |  | 45.12 | Lucrări de foraj şi sondaj | Această clasă include: – sondaje experimentale, foraje de recunoaştere şi carotaje pentru construcţii, precum şi pentru studii geofizice, geologice sau alte studii similare. Această clasă nu cuprinde:– forarea puţurilor de extracţie a ţiţeiului sau a gazelor naturale, a se vedea 11.20;– forarea puţurilor de apa, a se vedea 45.25;– săparea de puţuri, a se vedea 45.25;– prospectarea zăcămintelor de ţiţei şi de gaze naturale, precum şi studiile geofizice, geologice şi seismice, a se vedea 74.20 | 45120000 |
|  | 45.2 |  | Lucrări de construcţii complete sau parţiale; lucrări de geniu civil |  | 45200000 |
|  |  | 45.21 | Lucrări generale de construcţii de clădiri şi lucrări de geniu civil | Această clasă include: – construcţii de clădiri de toate tipurile şi construcţii civile;– poduri, inclusiv cele destinate susţinerii şoselelor suspendate, viaducte, tuneluri şi pasaje subterane;– conducte, linii de comunicaţii şi linii electrice pentru transport pe distanţe mari;– conducte, linii de comunicaţii şi linii electrice pentru reţele urbane;– lucrări conexe de amenajare urbană;– asamblarea şi montarea de construcţii prefabricate pe şantiere.Această clasă nu cuprinde:– servicii referitoare la extracţia ţiţeiului şi a gazelor naturale, a se vedea 11.20;– construcţia de lucrări complet prefabricate din elemente din alte materiale decît betonul, fabricate de unitatea care execută lucrările, a se vedea diviziunile 20, 26 şi 28;– lucrări de construcţii, altele decît cele de clădiri, pentru stadioane, piscine, săli de sport, terenuri de tenis, circuite de golf şi alte instalaţii sportive, a se vedea 45.23;– lucrări de instalaţii pentru construcţii, a se vedea 45.3;– lucrări de finisare, a se vedea 45.4;– activităţi de arhitectură şi de inginerie, a se vedea 74.20;– gestionarea proiectelor de construcţii, a se vedea 74.20 | 45210000, cu excepţia:45213316452200004523100045232000 |
|  |  | 45.22 | Ridicarea de şarpante şi acoperişuri | Această clasă include: – ridicarea de şarpante;– montarea acoperişurilor;– lucrări de impermeabilizare | 45261000 |
|  |  | 45.23 | Construcţii de autostrăzi, şosele, aerodromuri şi complexe sportive | Această clasă include: – construcţia de autostrăzi, de drumuri, de şosele, alte căi pentru vehicule şi pietoni;– construcţia de căi ferate;– construcţia de piste de aterizare-decolare;– lucrări de construcţii, altele decît cele de clădiri, pentru stadioane, piscine, săli de sport, terenuri de tenis, circuite de golf şi alte instalaţii sportive;– marcarea cu vopsea a suprafeţelor rutiere şi a spaţiilor de parcare.Această clasă nu cuprinde:– terasamentele preliminare, a se vedea 45.11 | 45212212 şi DA0345230000,cu excepţia:452310004523200045234115 |
|  |  | 45.24 | Lucrări hidrotehnice | Această clasă include: – construcţia de:– căi navigabile, porturi, lucrări fluviale, porturi de agrement *(marinas),* ecluze etc.;– baraje şi diguri;– dragare;– lucrări subacvatice | 45240000 |
|  |  | 45.25 | Alte lucrări de construcţii care implică lucrări speciale | Această clasă include: – activităţile de construcţii specializate care implica un aspect comun pentru mai multe tipuri de lucrări şi care necesită competenţe sau echipamente specializate;– realizarea de fundaţii, inclusiv instalarea piloţilor;– forarea şi construcţia de puţuri de apă, săparea de puţuri;– montarea elementelor de structură metalică ce nu sînt fabricate de unitatea care execută lucrările;– îndoirea structurilor metalice;– lucrări de zidire cu cărămidă sau piatră;– montarea şi demontarea schelelor şi a platformelor de lucru proprii sau închiriate;– construcţia de coşuri de fum şi de cuptoare industriale.Această clasă nu cuprinde:– închirierea de schele fără montare şi demontare, a se vedea 71.32 | 45250000 45262000 |
|  | 45.3 |  | Lucrări de instalaţii |  | 45300000 |
|  |  | 45.31 | Lucrări de instalaţii electrice | Această clasă include: – instalarea, în clădiri sau în alte proiecte de construcţii, a următoarelor elemente:– cabluri şi conexiuni electrice;– sisteme de telecomunicaţii;– instalaţii electrice de încălzire;– antene pentru clădiri rezidenţiale;– sisteme de alarmă împotriva incendiilor;– sisteme de alarmă antiefracţie;– ascensoare şi scări rulante;– paratrăsnete etc. | 45213316 45310000,cu excepţia:45316000 |
|  |  | 45.32 | Lucrări de izolare | Această clasă include: – instalarea, în clădiri sau în alte proiecte de construcţii, de izolaţii termice, acustice sau împotriva vibraţiilor.Această clasă nu cuprinde:– lucrări de impermeabilizare, a se vedea 45.22 | 45320000 |
|  |  | 45.33 | Instalaţii | Această clasă include: – instalarea, în clădiri sau în alte proiecte de construcţii, a următoarelor elemente:– instalaţii şi echipamente sanitare;– echipamente pentru distribuţia gazelor;– echipamente şi conducte de încălzire, de ventilare, de refrigerare sau de climatizare;– instalaţii de stingere a incendiilor cu sprinklere. Această clasă nu cuprinde:– instalarea sistemelor electrice de încălzire, a se vedea 45.31 | 45330000 |
|  |  | 45.34 | Alte lucrări de instalaţii | Această clasă include: – instalarea sistemelor de iluminat şi de semnalizare pentru şosele, căi ferate, aeroporturi şi porturi;– instalarea, în clădiri sau în alte proiecte de construcţii, a instalaţiilor şi a echipamentelor neclasificate în altă parte | 45234115 4531600045340000 |
|  | 45.4 |  | Lucrări de finisare |  | 45400000 |
|  |  | 45.41 | Tencuire | Această clasă include: – aplicarea, în clădiri sau în alte proiecte de construcţii, a ipsosului şi a stucului pentru structuri sau ornamente interioare şi exterioare, inclusiv a materialelor de făţuire asociate | 45410000 |
|  |  | 45.42 | Tîmplărie şi dulgherie | Această clasă include: – instalarea de uşi, ferestre, tocuri şi rame pentru uşi şi ferestre, bucătării echipate, scări, echipamente pentru magazine şi echipamente similare, din lemn sau din alte materiale, care nu sînt fabricate de unitatea care execută lucrările;– amenajări interioare, precum plafoane, lambriuri din lemn, compartimentări mobile etc.Această clasă nu cuprinde:– acoperirea cu parchet sau alte pardoseli din lemn, a se vedea 45.43 | 45420000 |
|  |  | 45.43 | Îmbrăcarea podelelor şi a pereţilor | Această clasă include: – instalarea, în clădiri sau în alte proiecte de construcţii, a următoarelor elemente:– dale din ceramică, beton sau piatră pentru pereţi sau podele;– parchete şi alte pardoseli din lemn, mochete şi linoleum, inclusiv din cauciuc sau plastic;– materiale de placare a podelelor sau a pereţilor din terrazzo, marmură, granit sau ardezie;– tapete | 45430000 |
|  |  | 45.44 | Vopsitorie şi montare de geamuri | Această clasă include: – vopsirea interioara şi exterioara a clădirilor;– vopsirea structurilor de construcţii civile;– montarea sticlei, a oglinzilor etc.Această clasă nu cuprinde:– instalarea ferestrelor, a se vedea 45.42 | 45440000 |
|  |  | 45.45 | Alte lucrări de finisare | Această clasă include: – instalarea piscinelor private;– curăţirea pereţilor exteriori ai clădirilor cu ajutorul aburilor, prin sablare sau alte metode similare;– celelalte lucruri de finalizare şi finisare a clădirilor neclasificate în altă parte.Această clasă nu cuprinde:– curăţirea pereţilor interiori ai clădirilor şi ai altor construcţii, a se vedea 74.70 | 45212212 şi DA0445450000 |
|  | 45.5 |  | Închirierea de echipa-mente de construcţie sau demolare cu operator |  | 45500000 |
|  |  | 45.50 | Închirierea de echipa-mente de construcţie sau demolare cu operator | Această clasă nu cuprinde: – închirierea de maşini şi echipamente de construcţie sau demolare fără operator, a se vedea 71.32 | 45500000 |
|  1 Regulamentul (CEE) nr.3037/90 al Consiliului Comunităţilor Europene din 9 octombrie 1990 privind clasificarea statistică a activităţilor economice în Comunitatea Europeană (Jurnalul Oficial al Comunităţilor Europene L 293 din 24 octombrie 1990). |

|  |
| --- |
| Anexa nr.2 **Servicii sociale şi alte servicii specifice** |

|  |  |
| --- | --- |
| **Cod CPV** | **Descriere** |
| 75200000-8; 75231200-6; 75231240-8; 79611000-0; 79622000-0 [Servicii de furnizare personal menajer]; 79624000-4 [Servicii de asigurare de personal de asistenţă medicală] şi 79625000-1 [Servicii de asigurare de personal medical]; de la 85000000-9 la 85323000-9; 98133100-5, 98133000-4; 98200000-5; 98500000-8 [Case particulare cu personal angajat] şi 98513000-2 – 98514000-9 [Servicii de forţă de muncă pentru particulari, Servicii de personal de agenţii pentru particulari, Servicii de personal de birou pentru particulari, Servicii de personal angajat temporar pentru particulari, Servicii de asistenţă la domiciliu şi Servicii domestice] | Servicii de sănătate, servicii sociale şi servicii conexe |
| 85321000-5 şi 85322000-2, 75000000-6 [Servicii de administraţie publică, de apărare şi de asigurări sociale], 75121000-0, 75122000-7, 75124000-1; de la 79995000-5 la 79995200-7; de la 80000000-4 [Servicii de învăţămînt şi formare profesională] la 80660000-8; de la 92000000-1 la 92700000-8; 79950000-8 [Servicii de organizare de expoziţii, de tîrguri şi de congrese], 79951000-5 [Servicii de organizare de seminare], 79952000-2 [Servicii pentru evenimente], 79952100-3 [Servicii de organizare de evenimente culturale], 79953000-9 [Servicii de organizare de festivaluri], 79954000-6 [Servicii de organizare de petreceri], 79955000-3 [Servicii de organizare de prezentări de modă], 79956000-0 [Servicii de organizare de tîrguri şi expoziţii] | Servicii sociale administrative, servicii de învăţămînt, servicii de sănătate şi servicii culturale |
| 75300000-9 | Servicii de asigurări sociale obligatorii |
| 75310000-2, 75311000-9, 75312000-6, 75313000-3, 75313100-4, 75314000-0, 75320000-5, 75330000-8, 75340000-1 | Servicii de indemnizaţii |
| 98000000-3; 98120000-0; 98132000-7; 98133110-8 şi 98130000-3 | Alte servicii comunitare, sociale şi personale, inclusiv servicii prestate de organizaţii sindicale, de organizaţii politice, de asociaţii de tineri şi servicii diverse prestate de organizaţii asociative |
| 98131000-0 | Servicii religioase |
| de la 55100000-1 la 55410000-7; de la 55521000-8 la 55521200-0 {55521000-8 [Servicii de catering la domiciliu], 55521100-9 [Servicii de livrare a mîncării la domiciliu], 55521200-0 [Servicii de livrare a mîncării]},55520000-1 [Servicii de catering], 55522000-5 [Servicii de catering pentru societăţi de transport], 55523000-2 [Servicii de catering pentru alte societăţi sau instituţii], 55524000-9 [Servicii de catering pentru şcoli], 55510000-8 [Servicii de cantină], 55511000-5 [Servicii de cantină şi alte servicii de cafenea cu clientelă restrînsă], 55512000-2 [Servicii de gestionare a cantinelor], 55523100-3 [Servicii de restaurant pentru şcoli] | Servicii hoteliere şi restaurante |
| de la 79100000-5 la 79140000-7; 75231100-5 | Servicii juridice, în măsura în care nu sînt excluse în temeiul art.19 alin. (3) |
| de la 75100000-7 la 75120000-3; 75123000-4; de la 75125000-8 la 75131000-3 | Alte servicii administrative şi servicii guvernamentale |
| de la 75200000-8 la 75231000-4 | Prestări de servicii pentru comunitate |
| de la 75231210-9 la 75231230-5; de la 75240000-0 la 75252000-7; 794300000-7; 98113100-9 | Servicii legate de închisori, de securitate publică şi de salvare, în măsura în care nu sînt excluse în temeiul art.19 alin.(8) |
| de la 79700000-1 la 79721000-4 [Servicii de investigaţie şi de siguranţă, Servicii de siguranţă, Servicii de monitorizare a sistemelor de alarmă, Servicii de pază, Servicii de supraveghere, Servicii de localizare, Servicii de localizare a transfugilor, Servicii de patrulare, Servicii de eliberare de ecusoane de identificare, Servicii de anchetare şi Servicii de agenţii de detectivi], 79722000-1 [Servicii de grafologie], 79723000-8 [Servicii de analiză a deşeurilor] | Servicii de investigaţie şi de siguranţă |
| 98900000-2 [Servicii prestate de organizaţii şi de organisme extrateritoriale] şi 98910000-5 [Servicii specifice organizaţiilor şi organismelor internaţionale] | Servicii internaţionale |
| 64000000-6 [Servicii poştale şi de telecomunicaţii], 64100000-7 [Servicii poştale şi de curierat], 64110000-0 [Servicii poştale], 64111000-7 [Servicii poştale de distribuire a ziarelor şi a periodicelor], 64112000-4 [Servicii poştale de distribuire a corespondenţei], 64113000-1 [Servicii poştale de distribuire a coletelor], 64114000-8 [Servicii de ghişee de oficii poştale], 64115000-5 [Închiriere de cutii poştale], 64116000-2 [Servicii post-restant], 64122000-7 [Servicii de curierat şi de mesagerie internă în birouri] | Servicii poştale |
| 50116510-9 [Servicii de reşapare de pneuri], 71550000-8 [Servicii de feronerie] | Servicii diverse |

|  |
| --- |
| Anexa nr.3 **INFORMAŢII****care trebuie incluse în anunţurile pentru achiziţiile sectoriale** **Anunţul de intenţie****Informatii obligatorii in toate cazurile****1.** Denumirea, numărul de identificare de stat (IDNO), adresa, numărul de telefon, numărul de fax, adresa de e-mail şi de internet ale entității contractante şi, dacă sînt diferite, cele ale biroului de la care se pot obţine informaţii suplimentare.**2.** Adresa de e-mail sau de internet de la care se va putea obţine accesul liber, direct, total şi gratuit la documentaţia de atribuire.În cazul în care nu se asigură accesul liber, direct, total şi gratuit, o menţiune privind modul în care poate fi accesată documentaţia de atribuire.**3.** Tipul entității contractante şi obiectul principal de activitate.**4.** Dacă este cazul, menţiunea că entitatea contractantă este o autoritate centrală de achiziţie sau că achiziţia implică ori ar putea implica o altă formă de achiziţie comună.**5.** Codurile CPV; în cazul în care contractul este împărţit în loturi, aceste informaţii trebuie furnizate pentru fiecare lot.**6.** O scurtă descriere a achiziţiei: natura şi amploarea lucrărilor, natura şi cantitatea sau valoarea bunurilor, natura şi amploarea serviciilor.**7.** Data transmiterii spre publicare a anunţului de intenţie.**8.** Orice alte informaţii relevante.**Informații suplimentare care trebuie furnizate în cazul în care anunțul se utilizează ca mijloc de reducere a termenelor de primire a ofertelor****9.** În măsura în care sînt deja cunoscute, condiţiile de participare, inclusiv:a) dacă este cazul, se menţionează că respectivul contract de achiziţii sectoriale este rezervat unor ateliere protejate sau că acesta poate fi executat numai în cadrul unor programe de angajare protejată;b) dacă este cazul, se menţionează că prestarea serviciului este rezervată unei anumite profesii în temeiul unor acte cu putere de lege sau al unor acte administrative;c) o scurtă descriere a criteriilor de selecţie.**10.** Criteriile care urmează să fie utilizate pentru atribuirea contractului sau a contractelor. Cu excepţia cazului în care oferta cea mai avantajoasă din punct de vedere economic este identificată doar pe baza preţului, se menţionează criteriile corespunzătoare ofertei celei mai avantajoase din punct de vedere economic, precum şi ponderea lor dacă acestea nu figurează în caietele de sarcini sau, în cazul dialogului competitiv, în documentul descriptiv.**11.** Codul NUTS al locului principal de executare a lucrărilor în cazul lucrărilor sau codul NUTS al locului principal de livrare sau de prestare în cazul bunurilor și serviciilor; în cazul în care contractul este împărțit în loturi, aceste informații se furnizează pentru fiecare lot. **12.** Termenul de livrare sau de finalizare sau durata contractului și, în măsura în care este posibil, data începerii.**13.** Condițiile speciale la care este supusă executarea contractului, după caz.**14.** Limba sau limbile autorizate pentru prezentarea candidaturilor sau a ofertelor.**15**. a) Data estimată pentru inițierea procedurilor de achiziție pentru contractul sau contractele respective (dacă este cunoscută);(b) Tipul procedurii de achiziții.**16.** Data estimată (datele estimate) pentru publicarea anunţului sau a anunţurilor de participare pentru contractul (contractele) la care se referă anunţul de intenţie.**17.** După caz, se menţionează:a) dacă urmează să fie încheiat un acord-cadru;b) dacă urmează să fie utilizat un sistem dinamic de achiziţii.**18.** Dacă este cazul, se menționează:(a) dacă este obligatorie sau se acceptă depunerea electronică a ofertelor sau a cererilor de participare;(b) dacă se va utiliza sistemul de comenzi electronice;(c) dacă se va utiliza facturarea electronică;(d) dacă se vor accepta plățile electronice.**19.** Denumirea şi adresa organismului de soluţionare a contestaţiilor şi, după caz, de mediere. Informaţii exacte privind termenele pentru procedurile de contestare sau, după caz, denumirea, adresa, numărul de telefon, numărul de fax şi adresa de e-mail ale biroului de la care se pot obţine aceste informaţii. **Anunţul de participare****1.** Denumirea, numărul de identificare de stat (IDNO), adresa, numărul de telefon, numărul de fax, adresa de e-mail şi de internet ale entității contractante şi, dacă sînt diferite, cele ale biroului de la care se pot obţine informaţii suplimentare.**2.** Adresa de e-mail sau de internet de la care se va putea obţine accesul liber, direct, total şi gratuit la documentaţia de atribuire.În cazul în care nu se asigură accesul liber, direct, total şi gratuit, o menţiune privind modul în care poate fi accesată documentaţia de atribuire.**3.** Tipul entității contractante şi obiectul principal de activitate.**4.** Dacă este cazul, menţiunea că entitatea contractantă este o autoritate centrală de achiziţie sau că achiziţia implică o altă formă de achiziţie comună.**5.** Codurile CPV; în cazul în care contractul este împărţit în loturi, aceste informaţii trebuie furnizate pentru fiecare lot.**6.** Descrierea achiziţiei: natura şi amploarea lucrărilor, natura şi cantitatea sau valoarea bunurilor, natura şi amploarea serviciilor. În cazul în care contractul este împărţit în loturi, aceste informaţii trebuie furnizate pentru fiecare lot.**7.** Valoarea totală estimată a contractului (contractelor); în cazul în care contractul este împărţit în loturi, aceste informaţii trebuie furnizate pentru fiecare lot.**8.** Codul NUTS al locului principal de executare a lucrărilor în cazul lucrărilor sau codul NUTS al locului principal de livrare sau de prestare în cazul bunurilor și serviciilor.**9.** Admiterea sau interzicerea ofertelor alternative.**10.** Calendarul pentru livrarea bunurilor, executarea lucrărilor sau prestarea serviciilor şi, dacă este posibil, durata contractului:a) în cazul unui acord-cadru, se indică durata prevăzută a acordului-cadru, precizînd, după caz, motivele care justifică o durată de peste 8 ani. Se indică, dacă este posibil, valoarea sau ordinul de mărime şi frecvenţa contractelor care urmează să fie atribuite, numărul şi, după caz, numărul maxim propus de operatori economici care urmează să participe;b) în cazul în care este vorba de un sistem dinamic de achiziţii, se indică durata prevăzută a sistemului respectiv; se indică, dacă este posibil, valoarea sau ordinul de mărime şi frecvenţa contractelor care urmează să fie atribuite.**11.** Condiţiile de participare, inclusiv:a) dacă este cazul, se menţionează că respectivul contract de achiziţii sectoriale este rezervat unor ateliere protejate sau că acesta poate fi executat numai în cadrul unor programe de angajare protejată;b) dacă este cazul, se menţionează că prestarea serviciului este rezervată unei anumite profesii în temeiul unor acte cu putere de lege sau al unor acte administrative; se menţionează respectivele acte cu putere de lege şi acte administrative;c) o listă şi o scurtă descriere a criteriilor privind eligibilitatea operatorilor economici care pot determina eliminarea acestora şi a criteriilor de selecţie; nivelul minim (nivelurile minime) al (ale) cerinţelor eventual impuse; se menţionează informaţiile solicitate (declaraţii pe proprie răspundere, documentaţie).**12.** Tipul procedurii de atribuire; dacă este cazul, motivele utilizării unei proceduri accelerate (în cazul licitaţiei deschise, licitaţiei restrînse şi al negocierii cu publicarea prealabilă a unui anunţ de participare).**13.** Dacă este cazul, se menţionează că este vorba de:a) un acord-cadru;b) un sistem dinamic de achiziţii;c) o licitaţie electronică (în cazul licitaţiei deschise, licitaţiei restrînse sau al negocierii cu publicarea prealabilă a unui anunţ de participare).**14.** În cazul în care contractul este împărţit în loturi, se menţionează dacă este posibilă depunerea de oferte pentru un singur lot, pentru mai multe loturi sau pentru toate loturile. Se indică orice posibile limitări privind numărul de loturi care pot fi atribuite aceluiaşi ofertant. În cazul în care contractul nu este împărţit în loturi, se indică motivele, cu excepţia cazului în care această informaţie este furnizată în darea de seamă.**15**. După caz, orice garanții solicitate.**16**. Principalele modalități de finanțare și plată și/sau trimiterile la dispozițiile care le conțin.**17.** Pentru licitaţia restrînsă, negocierea cu publicarea prealabilă a unui anunţ de participare, dialogul competitiv sau parteneriatul pentru inovare, în cazul în care se recurge la opţiunea de reducere a numărului de candidaţi care vor fi invitaţi să depună oferte, să negocieze sau să participe la dialogul competitiv: numărul minim şi, după caz, numărul maxim propus de candidaţi şi criteriile obiective care urmează să se aplice pentru alegerea candidaţilor respectivi.**18.** Pentru negocierea cu publicarea prealabilă a unui anunţ de participare, dialogul competitiv şi parteneriatul pentru inovare, se indică, după caz, recurgerea la o procedură care se derulează în etape succesive pentru a reduce în mod progresiv numărul de oferte care urmează să fie negociate sau de soluţii care urmează să fie discutate.**19.** Condiţiile speciale la care este supusă realizarea contractului, după caz.**20.** Criteriile care urmează să fie utilizate pentru atribuirea contractului sau a contractelor. Cu excepţia cazului în care oferta cea mai avantajoasă din punct de vedere economic este identificată doar pe baza preţului, se menţionează criteriile corespunzătoare ofertei celei mai avantajoase din punct de vedere economic, precum şi ponderea lor dacă acestea nu figurează în caietele de sarcini sau, în cazul dialogului competitiv, în documentul descriptiv.**21.** Termenul pentru primirea ofertelor (licitaţie deschisă) sau a cererilor de participare (licitaţie restrînsă, negociere cu publicarea prealabilă a unui anunţ de participare, sistem dinamic de achiziţii, dialog competitiv, parteneriat pentru inovare).**22.** Adresa la care trebuie transmise ofertele sau cererile de participare.**23.** În cazul licitaţiei deschise:a) perioada de timp pe parcursul căreia ofertantul trebuie să îşi menţină oferta;b) data, ora şi locul deschiderii ofertelor;c) persoanele autorizate să fie prezente la această deschidere.**24.** Limba sau limbile în care trebuie redactate ofertele sau cererile de participare.**25.** Dacă este cazul, se menţionează dacă:a) se acceptă depunerea electronică a ofertelor sau a cererilor de participare;b) se va utiliza sistemul de comenzi electronice;c) se va accepta facturarea electronică;d) se vor utiliza plăţile electronice.**26.** Se specifică dacă respectivul contract se referă la un proiect şi/sau program finanţat din fonduri ale Uniunii Europene.**27.** Denumirea şi adresa organismului de soluţionare a contestaţiilor şi, după caz, de mediere. Informaţii exacte privind termenele pentru procedurile de contestare sau, după caz, denumirea, adresa, numărul de telefon, numărul de fax şi adresa de e-mail ale biroului de la care se pot obţine aceste informaţii.**28.** În cazul achiziţiilor periodice, calendarul estimat pentru publicarea anunţurilor viitoare.**29.** Data publicării anunţului de intenţie sau, după caz, precizarea că nu a fost publicat un astfel de anunţ.**30.** Data transmiterii spre publicare a anunţului de participare.**31.** Orice alte informaţii relevante. **Anunţul de atribuire****1.** Denumirea, numărul de identificare de stat (IDNO), adresa, numărul de telefon, numărul de fax, adresa de e-mail şi de internet ale entității contractante şi, dacă sînt diferite, cele ale biroului de la care se pot obţine informaţii suplimentare.**2.** Tipul entității contractante şi obiectul principal de activitate.**3.** Dacă este cazul, menţiunea că entitatea contractantă este o autoritate centrală de achiziţie sau că achiziţia implică o altă formă de achiziţie comună.**4.** Codurile CPV.**5.** Descrierea achiziţiei: natura şi amploarea lucrărilor, natura şi cantitatea sau valoarea bunurilor, natura şi amploarea serviciilor. În cazul în care contractul este împărţit în loturi, aceste informaţii trebuie furnizate pentru fiecare lot.**6.** Tipul procedurii de atribuire; în cazul unei proceduri de negociere fără publicarea prealabilă a unui anunţ de participare, justificarea alegerii acesteia.**7.** Dacă este cazul, se menţionează că:a) atribuirea a implicat un acord-cadru;b) s-a utilizat un sistem dinamic de achiziţii.**8.** Criteriile care au fost utilizate pentru atribuirea contractului sau a contractelor. Dacă este cazul, se precizează că s-a organizat o licitaţie electronică (în cazul licitaţiei deschise sau restrînse ori al negocierii cu publicarea prealabilă a unui anunţ de participare).**9.** Data încheierii contractului (contractelor) sau a acordului-cadru (acordurilor-cadru) ca urmare a deciziei de acordare sau încheiere a acestuia (acestora).**10.** Numărul de oferte primite pentru fiecare atribuire.**11.** Pentru fiecare atribuire, numele, adresa, numărul de telefon, numărul de fax, adresa de e-mail şi adresa de internet ale ofertantului (ofertanţilor) cîştigător (cîştigători), inclusiv, menţiunea dacă contractul a fost atribuit unei asociaţii de operatori economici (societate mixtă, consorţiu sau altele).**12.** Valoarea ofertei (ofertelor) cîştigătoare sau valorile ofertei celei mai ridicate şi a ofertei celei mai scăzute luate în considerare pentru atribuirea contractului sau a contractelor.**13.** Dacă este cazul, se indică pentru fiecare atribuire valoarea şi procentul din contract care poate fi subcontractat unor terţi.**14.** Se specifică dacă respectivul contract se referă la un proiect şi/sau program finanţat din fonduri ale Uniunii Europene.**15.** Denumirea şi adresa organismului de soluţionare a contestaţiilor şi, după caz, de mediere. Informaţii exacte privind termenele pentru procedurile de contestare sau, după caz, denumirea, adresa, numărul de telefon, numărul de fax şi adresa de e-mail ale biroului de la care se pot obţine aceste informaţii.**16.** Data publicării anunţului de participare.**17.** Orice alte informaţii relevante. **Anunțul referitor la existența unui sistem de calificare****1.** Denumirea, numărul de identificare de stat (IDNO), adresa, numărul de telefon, numărul de fax, adresa de e-mail şi de internet ale entității contractante şi, dacă sînt diferite, cele ale biroului de la care se pot obţine informaţii suplimentare.**2.** Tipul entității contractante şi obiectul principal de activitate.**3.** Acolo unde este cazul, se menționează dacă respectivul contract este rezervat pentru ateliere protejate sau dacă acesta poate fi executat numai în cadrul unor programe de angajare protejată. **4.** Obiectul sistemului de calificare (descrierea bunurilor, serviciilor sau lucrărilor sau a categoriilor acestora care urmează să fie achiziționate prin intermediul sistemului – coduri CPV). Codul NUTS al locului principal de executare a lucrărilor în cazul lucrărilor sau codul NUTS al locului principal de livrare sau de prestare în cazul produselor și serviciilor. **5.** Condițiile pe care trebuie să le îndeplinească operatorii economici pentru a se califica în conformitate cu sistemul și metodele pe baza cărora se verifică fiecare dintre condițiile respective. În cazul în care descrierea condițiilor și a metodelor de verificare este voluminoasă și se bazează pe documente accesibile operatorilor economici interesați, sunt suficiente o descriere sumară a principalelor condiții și metode și o trimitere la documentele respective. **6.** Perioada de valabilitate a sistemului de calificare și formalitățile pentru reînnoirea acestuia. **7.** Menționarea faptului că anunțul servește ca invitație la procedura concurențială de ofertare. **8.** Adresa de la care se pot obține informații și documente suplimentare referitoare la sistemul de calificare (în cazul în care este alta decât adresele menționate la punctul 1). **9.** Denumirea și adresa organismului competent în caz de contestație și, după caz, de mediere. Informații exacte privind termenele limită pentru introducerea contestațiilor sau, dacă este necesar, denumirea, adresa, numărul de telefon, numărul de fax și adresa de e-mail a serviciului de la care se pot obține aceste informații. **10.** Dacă se cunosc, criteriile care urmează să fie utilizate pentru atribuirea contractului sau a contractelor. Cu excepţia cazului în care oferta cea mai avantajoasă din punct de vedere economic este identificată doar pe baza preţului, se menţionează criteriile corespunzătoare ofertei celei mai avantajoase din punct de vedere economic, precum şi ponderea lor dacă acestea nu figurează în caietele de sarcini sau nu vor fi indicate în invitația de participare la procedura de ofertare sau la negociere. **11.** Dacă este cazul, se menționează: a) dacă este obligatorie sau se acceptă depunerea electronică a ofertelor sau a cererilor de participare; b) dacă se va utiliza sistemul de comenzi electronice; c) dacă se va utiliza facturarea electronică; d) dacă se vor accepta plățile electronice. **12.** Orice alte informații relevante.**Anunţul privind concursul de soluţii****1.** Denumirea, numărul de identificare de stat (IDNO), adresa, numărul de telefon, numărul de fax, adresa de e-mail şi de internet ale entității contractante şi, dacă sînt diferite, cele ale biroului de la care se pot obţine informaţii suplimentare.**2.** Adresa de e-mail sau de internet de la care se va putea obţine accesul liber, direct, total şi gratuit la documentaţia de concurs.În cazul în care nu se asigură accesul liber, direct, total şi gratuit, o menţiune privind modul în care poate fi accesată documentaţia de concurs.**3.** Tipul entității contractante şi obiectul principal de activitate.**4.** Dacă este cazul, menţiunea că entitatea contractantă este o autoritate centrală de achiziţie sau că achiziţia implică o altă formă de achiziţie comună.**5.** Codurile CPV; în cazul în care contractul este împărţit în loturi, aceste informaţii trebuie furnizate pentru fiecare lot.**6.** Descrierea principalelor caracteristici ale proiectului.**7.** Numărul şi valoarea premiilor.**8.** Tipul concursului de soluţii (deschis sau restrîns).**9.** În cazul unui concurs de soluţii deschis, termenul de depunere a proiectelor.**10.** În cazul unui concurs de soluţii restrîns:a) numărul de participanţi avut în vedere;b) după caz, numele participanţilor deja selectaţi;c) criterii de selecţie a participanţilor;d) termenul de depunere a cererilor de participare.**11.** Dacă este cazul, se menţionează că participarea este rezervată unei anumite profesii.**12.** Criteriile care urmează să fie aplicate la evaluarea proiectelor.**13.** Se precizează dacă decizia juriului are caracter obligatoriu pentru entitatea contractantă.**14.** Dacă este cazul, se indică plăţile care urmează să fie efectuate tuturor participanţilor.**15.** Se precizează dacă contractele care urmează concursului de soluţii vor fi atribuite cîştigătorului sau cîştigătorilor concursului de soluţii.**16.** Data expedierii anunţului.**17.** Orice alte informaţii relevante. **Anunţul privind rezultatul concursului de soluţii****1.** Denumirea, numărul de identificare de stat (IDNO), adresa, numărul de telefon, numărul de fax, adresa de e-mail şi de internet ale entității contractante şi, dacă sînt diferite, cele ale biroului de la care se pot obţine informaţii suplimentare.**2.** Tipul entității contractante şi obiectul principal de activitate.**3.** Dacă este cazul, menţiunea că entitatea contractantă este o autoritate centrală de achiziţie sau că achiziţia implică o altă formă de achiziţie comună.**4.** Codurile CPV.**5.** Descrierea principalelor caracteristici ale proiectului.**6.** Valoarea premiilor.**7.** Tipul concursului de soluţii (deschis sau restrîns).**8.** Criteriile care au fost aplicate la evaluarea proiectelor.**9.** Data deciziei juriului.**10.** Numărul de participanţi.**11.** Numele, adresa, inclusiv codul NUTS, numărul de telefon, numărul de fax, adresa de e-mail şi adresa de internet ale cîştigătorului (cîştigătorilor) concursului.**12.** Se specifică dacă concursul de soluţii se referă la un proiect sau program finanţat din fonduri ale Uniunii Europene.**13.** Data expedierii anunţului.**14.** Orice alte informaţii relevante. **Anunţul privind modificarea unui contract de achiziţii sectoriale****1.** Denumirea, numărul de identificare de stat (IDNO), adresa, numărul de telefon, numărul de fax, adresa de e-mail şi de internet ale entității contractante şi, dacă sînt diferite, cele ale serviciului de la care se pot obţine informaţii suplimentare.**2**. Tipul entității contractante şi obiectul principal de activitate.**3.** Codurile CPV.**4.** Codul NUTS al locului principal de executare a lucrărilor în cazul lucrărilor sau codul NUTS al locului principal de livrare sau de prestare în cazul bunurilor și serviciilor.**3.** Descrierea achiziţiei înainte şi după modificare: natura şi amploarea lucrărilor, natura şi cantitatea sau valoarea bunurilor, natura şi amploarea serviciilor.**4.** Dacă este cazul, creşterea preţului în urma modificării.**5.** Descrierea circumstanţelor care au făcut necesară modificarea.**6.** Data deciziei de atribuire a contractului.**7.** Dacă este cazul, numele, adresa, numărul de telefon, numărul de fax, adresa de e-mail şi adresa de internet ale noului operator economic sau ale noilor operatori economici.**8.** Se specifică dacă respectivul contract se referă la un proiect şi/sau program finanţat din fonduri ale Uniunii Europene.**9.** Denumirea şi adresa organismului de supraveghere şi ale organismului de soluţionare a contestaţiilor şi, după caz, de mediere. Informaţii exacte privind termenele pentru procedurile de contestare sau, după caz, denumirea, adresa, numărul de telefon, numărul de fax şi adresa de e-mail ale biroului de la care se pot obţine aceste informaţii.**10.** Data transmiterii spre publicare a anunţului de participare.**11.** Orice alte informaţii relevante. **Anunţul de intenţie care are ca obiect servicii sociale şi alte servicii specifice****1.** Denumirea, numărul de identificare de stat (IDNO), adresa, numărul de telefon, numărul de fax, adresa de e-mail şi de internet ale entității contractante şi, dacă sînt diferite, cele ale serviciului de la care se pot obţine informaţii suplimentare.**2.** Scurtă descriere a contractului în cauză, inclusiv valoarea totală estimată a contractului şi codurile CPV.**3.** În măsura în care sînt deja cunoscute:a) termenul pentru livrarea sau furnizarea de bunuri, lucrări sau servicii şi durata contractului;b) condiţiile de participare, inclusiv:– dacă este cazul, se menţionează că respectivul contract de achiziţii sectoriale este rezervat unor ateliere protejate sau că acesta poate fi executat numai în cadrul unor programe de angajare protejată;– dacă este cazul, se menţionează că executarea serviciului este rezervată unei anumite profesii în temeiul unor acte cu putere de lege sau al unor acte administrative;c) o scurtă descriere a principalelor caracteristici ale procedurii de atribuire care urmează să fie aplicată.**4.** O trimitere la faptul că operatorii economici interesaţi informează entitatea contractantă cu privire la interesul acestora faţă de contract sau de contracte, termenele pentru primirea manifestării interesului şi adresa la care trebuie transmisă manifestarea interesului. **Anunţul de participare privind contractul care are****ca obiect servicii sociale şi alte servicii specifice****1.** Denumirea, numărul de identificare de stat (IDNO), adresa, numărul de telefon, numărul de fax, adresa de e-mail şi de internet ale entității contractante şi, dacă sînt diferite, cele ale serviciului de la care se pot obţine informaţii suplimentare.**2.** Scurtă descriere a contractului în cauză, inclusiv codurile CPV.**3.** Condiţiile de participare, inclusiv:a) dacă este cazul, se menţionează că respectivul contract de achiziţii este rezervat unor ateliere protejate sau că acesta poate fi executat numai în cadrul unor programe de angajare protejată;b) dacă este cazul, se menţionează că executarea serviciului este rezervată unei anumite profesii în temeiul unor acte cu putere de lege sau al unor acte administrative.**4.** Termenul (termenele) pentru contactarea entității contractante în vederea participării.**5.** O scurtă descriere a principalelor caracteristici ale procedurii de atribuire care urmează să fie aplicată.**6.** Denumirea şi adresa organismului de supraveghere şi ale organismului de soluţionare a contestaţiilor şi, după caz, de mediere. Informaţii exacte privind termenele pentru procedurile de contestare sau, după caz, denumirea, adresa, numărul de telefon, numărul de fax şi adresa de e-mail ale biroului de la care se pot obţine aceste informaţii.**7.** Orice alte informaţii relevante. **Anunţul de atribuire privind contractul care are****ca obiect servicii sociale şi alte servicii specifice****1.** Denumirea, numărul de identificare de stat (IDNO), adresa, numărul de telefon, numărul de fax, adresa de e-mail şi de internet ale entității contractante şi, dacă sînt diferite, cele ale serviciului de la care se pot obţine informaţii suplimentare.**2.** Scurtă descriere a contractului în cauză, inclusiv codurile CPV.**3.** Numărul de oferte primite.**4.** Preţul plătit sau intervalul în care se înscriu preţurile plătite.**5.** Pentru fiecare atribuire, numele, adresa, adresa de e-mail şi adresa de internet ale operatorului (operatorilor) cîştigător (cîştigători).**6.** Denumirea şi adresa organismului de supraveghere şi ale organismului de soluţionare a contestaţiilor şi, după caz, de mediere. Informaţii exacte privind termenele pentru procedurile de contestare sau, după caz, denumirea, adresa, numărul de telefon, numărul de fax şi adresa de e-mail ale biroului de la care se pot obţine aceste informaţii.**7.** Orice alte informaţii relevante. |